CELEX: 32017D2111
Language: el
Date: 2016-07-05 00:00:00
Title: Απόφαση (ΕΕ) 2017/2111 της Επιτροπής, της 5ης Ιουλίου 2016, σχετικά με τη σύσταση και την κεφαλαιοποίηση της Airport Handling SpA SA.21420 (2014/C) (πρώην 2014/NN) που πραγματοποίησε η Ιταλία [κοινοποιηθείσα υπό τον αριθμό C(2016) 4103] (Το κείμενο στην ιταλική γλώσσα είναι το μόνο αυθεντικό)Κείμενο που παρουσιάζει ενδιαφέρον για τον ΕΟΧ.

1.12.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 317/1
               
            ΑΠΌΦΑΣΗ (ΕΕ) 2017/2111 ΤΗΣ ΕΠΙΤΡΟΠΉΣ
      της 5ης Ιουλίου 2016
      σχετικά με τη σύσταση και την κεφαλαιοποίηση της Airport Handling SpA SA.21420 (2014/C) (πρώην 2014/NN) που πραγματοποίησε η Ιταλία
      [κοινοποιηθείσα υπό τον αριθμό C(2016) 4103]
      (Το κείμενο στην ιταλική γλώσσα είναι το μόνο αυθεντικό)
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,
      Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
      Αφού κάλεσε τα ενδιαφερόμενα μέρη να υποβάλουν τις παρατηρήσεις τους σύμφωνα με τις προαναφερόμενες διατάξεις (1) και έλαβε υπόψη τις εν λόγω παρατηρήσεις,
      Εκτιμώντας τα ακόλουθα:
      1.   ΔΙΑΔΙΚΑΣΙΑ
      
      
                  (1)
               
               
                  Στις 23 Ιουνίου 2010, έπειτα από καταγγελία, η Επιτροπή γνωστοποίησε στις ιταλικές αρχές την απόφασή της να κινήσει την επίσημη διαδικασία έρευνας δυνάμει του άρθρου 108 παράγραφος 2 της Συνθήκης για τη λειτουργία της Ευρωπαϊκής Ένωσης («η Συνθήκη») σε σχέση με τις εισφορές κεφαλαίου που πραγματοποίησε μεταξύ 2002 και 2010 η SEA SpA (εφεξής η «SEA»), η κρατικής ιδιοκτησίας εταιρεία διαχείρισης των αερολιμένων Malpensa και Linate του Μιλάνου, υπέρ της θυγατρικής της, SEA Handling SpA (εφεξής η «SEAH»), εταιρείας παροχής υπηρεσιών επίγειας εξυπηρέτησης στους εν λόγω αερολιμένες.
               
            
                  (2)
               
               
                  Κατά την εν λόγω περίοδο η SEA ανήκε σχεδόν εξολοκλήρου σε δημόσιους οργανισμούς: τον Δήμο του Μιλάνου (84,56 %) και την Επαρχία του Μιλάνου (14,56 %) και άλλους μικρότερους μετόχους (0,88 %). Τον Δεκέμβριο του 2011 το 29,75 % του κεφαλαίου της εταιρείας SEA εξαγοράσθηκε από το ιδιωτικό επενδυτικό κεφάλαιο F2i (Fondi italiani per le infrastrutture). Στα τέλη του 2012 το F2i αύξησε τη συμμετοχή του στη SEA σε 44,31 %. Κατά το πέρας της επίσημης διαδικασίας έρευνας που κινήθηκε με την παρούσα απόφαση, η SEA ανήκει κατά 54,81 % στον Δήμο του Μιλάνου, κατά 44,31 % στο F2i και κατά 0,88 % σε άλλους μετόχους.
               
            
                  (3)
               
               
                  Στις 19 Δεκεμβρίου 2012 η Επιτροπή εξέδωσε την απόφαση C(2012) 9448, η οποία διορθώθηκε με την απόφαση C(2013)1668, της 22ας Μαρτίου 2013, (εφεξής η «απόφαση ανάκτησης») σχετικά με την ενίσχυση που χορήγησε η SEA στη θυγατρική της SEAH κατά τα έτη 2002-2010. Η Επιτροπή κατέληξε στο συμπέρασμα ότι οι εισφορές κεφαλαίου που πραγματοποίησε η SEA υπέρ της θυγατρικής της συνιστούσαν στο σύνολό τους παράνομες κρατικές ενισχύσεις. Η Επιτροπή κατέληξε επίσης στο συμπέρασμα ότι, παρότι η SEAH μπορούσε να χαρακτηριστεί ως προβληματική επιχείρηση, οι εν λόγω εισφορές κεφαλαίου δεν μπορούσαν να κηρυχθούν συμβατές με την εσωτερική αγορά βάσει των κατευθυντήριων γραμμών της ΕΕ σχετικά με τις κρατικές ενισχύσεις για τη διάσωση και αναδιάρθρωση προβληματικών επιχειρήσεων (2).
               
            
                  (4)
               
               
                  Ως εκ τούτου, η Ιταλία υποχρεώθηκε να λάβει όλα τα αναγκαία μέτρα, σύμφωνα με την ισχύουσα εθνική νομοθεσία, για να ανακτήσει από τη SEAH την ασυμβίβαστη κρατική ενίσχυση ύψους περίπου 359 644 εκατ. ευρώ συν τους τόκους ανάκτησης.
               
            
                  (5)
               
               
                  Στις 4 Μαρτίου 2013, 15 Μαρτίου 2013 και 18 Μαρτίου 2013, η Ιταλία, η SEAH και ο Δήμος του Μιλάνου, αντίστοιχα, υπέβαλαν προσφυγές ακυρώσεως κατά της απόφασης ανάκτησης ενώπιον του Γενικού Δικαστηρίου (υποθέσεις T-125/13, T-152/13 και T-167/13). Οι υποθέσεις T-125/13, T-152/13 και T-167/13 εκκρεμούν.
               
            
                  (6)
               
               
                  Στις 18 Μαρτίου 2013 και στις 21 Μαρτίου 2013 η SEAH και ο Δήμος του Μιλάνου υπέβαλαν αίτηση αναστολής εκτελέσεως της απόφασης ανάκτησης (υποθέσεις T-152/13 R και T-167/13 R). Στις 21 Μαΐου 2013 το Tribunale Amministrativo Regionale per la Lombardia, το περιφερειακό διοικητικό δικαστήριο της Λομβαρδίας («TAR Lombardia»), διέταξε την αναστολή της εκτέλεσης της απόφασης ανάκτησης. Στις 25 Σεπτεμβρίου 2013 το Consiglio di Stato, το ιταλικό Συμβούλιο της Επικρατείας («CdS»), ακύρωσε την απόφαση του TAR Lombardia. Η αίτηση αναστολής εκτελέσεως που υποβλήθηκε ενώπιον του Γενικού Δικαστηρίου ανακλήθηκε τον Ιούνιο του 2013 (3).
               
            
                  (7)
               
               
                  Στις 27 Νοεμβρίου 2013, στο πλαίσιο άτυπης διαδικασίας προκαταρκτικής κοινοποίησης, η Ιταλία ζήτησε τη γνώμη της Επιτροπής σχετικά με τα ακόλουθα σχέδια: πρώτον, το σχέδιο της SEA για την εκκαθάριση της SEAH· δεύτερον, την πρόθεση της SEA να συστήσει νέα θυγατρική εταιρεία για την παροχή υπηρεσιών επίγειας εξυπηρέτησης στους αερολιμένες του Μιλάνου, με την επωνυμία «Airport Handling SpA» (εφεξής η «Airport Handling») και να εισφέρει τα αρχικά ίδια κεφάλαια της εν λόγω εταιρείας. Στο πλαίσιο αυτής της διαδικασίας προκαταρκτικής κοινοποίησης, η Ιταλία ζήτησε από την Επιτροπή να επιβεβαιώσει τα εξής:
                  
                              α)
                           
                           
                              ότι η πώληση των περιουσιακών στοιχείων της SEAH στο πλαίσιο της διαδικασίας εκκαθάρισης δεν συνεπάγεται την ύπαρξη στοιχείων οικονομικής συνέχειας με την Airport Handling, και ως εκ τούτου δεν περιλαμβάνει τη μεταβίβαση των υποχρεώσεων της πρώτης εταιρείας στη δεύτερη, και ιδίως της απαίτησης ανάκτησης της παράνομης και ασυμβίβαστης κρατικής ενίσχυσης που χορηγήθηκε στη SEAH·
                           
                        
                              β)
                           
                           
                              ότι η εισφορά κεφαλαίου από τη SEA υπέρ της Airport Handling δεν μπορεί να θεωρηθεί κρατική ενίσχυση.
                           
                        
            
                  (8)
               
               
                  Με επιστολή της 9ης Ιουλίου 2014 η Επιτροπή ενημέρωσε την Ιταλία για την απόφασή της να κινήσει τη διαδικασία που προβλέπεται στο άρθρο 108 παράγραφος 2 της Συνθήκης για τη λειτουργία της Ευρωπαϊκής Ένωσης σχετικά με τη σύσταση της Airport Handling από τη SEA («η απόφαση του 2014 για την κίνηση της διαδικασίας»). Στο πλαίσιο της συγκεκριμένης διαδικασίας η Επιτροπή κάλεσε την Ιταλία να προσκομίσει κάθε στοιχείο που θα μπορούσε να συμβάλει στην εξέταση του ζητήματος της μεταβίβασης της υποχρέωσης ανάκτησης από τη SEAH στην Airport Handling, καθώς και του ενδεχομένου να ενυπάρχει στοιχείο ενίσχυσης στην εισφορά κεφαλαίου από τη SEA υπέρ της Airport Handling, εντός ενός μηνός από την ημερομηνία παραλαβής της εν λόγω επιστολής.
               
            
                  (9)
               
               
                  Στις 19 Σεπτεμβρίου 2014 η Ιταλία, η SEA και η Airport Handling υπέβαλαν προσφυγές ακυρώσεως κατά της απόφασης του 2014 για την κίνηση της διαδικασίας ενώπιον του Γενικού Δικαστηρίου (υποθέσεις T-673/14, T-674/14 και T-688/14). Το Γενικό Δικαστήριο (τέταρτο τμήμα) απέρριψε την προσφυγή στην υπόθεση T-673/14 με τη διάταξη της 8ης Δεκεμβρίου 2015· οι προσφυγές στις υποθέσεις T-674/14 και T-688/14 αποσύρθηκαν στις 14 και 15 Ιουλίου 2015, αντίστοιχα.
               
            
                  (10)
               
               
                  Στις 23 Σεπτεμβρίου 2014 και στις 25 Σεπτεμβρίου 2014 η SEA και η Airport Handling υπέβαλαν αίτηση ασφαλιστικών μέτρων για αναστολή εκτελέσεως της απόφασης του 2014 για την κίνηση της διαδικασίας που εξέδωσε η Επιτροπή (υποθέσεις T-674/14 R και T-688/14 R). Στις 29 Σεπτεμβρίου 2014 ο πρόεδρος του Γενικού Δικαστηρίου διέταξε την αναστολή της δημοσίευσης της απόφασης του 2014 για την κίνηση της διαδικασίας στην Επίσημη Εφημερίδα της Ευρωπαϊκής Ένωσης. Στις 28 Νοεμβρίου 2014 ο πρόεδρος του Γενικού Δικαστηρίου απέρριψε τις αιτήσεις ασφαλιστικών μέτρων της SEA και της Airport Handling και ανακάλεσε τα αρχικά ασφαλιστικά μέτρα με τα οποία διέτασσε την Επιτροπή να μη δημοσιεύσει την απόφαση του 2014 για την κίνηση της διαδικασίας (4).
               
            
                  (11)
               
               
                  Στις 6 Φεβρουαρίου 2015 η απόφαση του 2014 για την κίνηση της διαδικασίας δημοσιεύτηκε στην Επίσημη Εφημερίδα της Ευρωπαϊκής Ένωσης
                      (5) και η Επιτροπή κάλεσε στο πλαίσιο αυτό τα ενδιαφερόμενα μέρη να υποβάλουν τις παρατηρήσεις τους σχετικά με τα υπό εξέταση μέτρα.
               
            
                  (12)
               
               
                  Η Ιταλία υπέβαλε παρατηρήσεις σχετικά με την απόφαση του 2014 για την κίνηση της διαδικασίας με επιστολή της στις 9 Σεπτεμβρίου 2014.
               
            
                  (13)
               
               
                  Η Επιτροπή έλαβε τις παρατηρήσεις τεσσάρων ενδιαφερομένων μερών τις οποίες διαβίβασε στην Ιταλία ζητώντας από την τελευταία να τις σχολιάσει. Η Ιταλία κοινοποίησε τα σχόλιά της επί των παρατηρήσεων αυτών με επιστολή της 26ης Μαΐου 2015.
               
            
                  (14)
               
               
                  Η Επιτροπή ζήτησε από την Ιταλία συμπληρωματικές πληροφορίες με επιστολή της 20ής Μαΐου 2015. Η Ιταλία απάντησε με επιστολές της στις 19 και 22 Ιουνίου 2015 και στις 2 Ιουλίου 2015.
               
            
                  (15)
               
               
                  Συναντήσεις μεταξύ των υπηρεσιών της Επιτροπής και των εκπροσώπων του ιταλικών αρχών και του Milan Airport Handling Trust πραγματοποιήθηκαν στις 30 Ιανουαρίου 2015, 7 Μαΐου 2015 και 15 Σεπτεμβρίου 2015. Σε συνέχεια των συναντήσεων, το Milan Airport Handling Trust υπέβαλε σειρά παρατηρήσεων στην Επιτροπή στις 6 Φεβρουαρίου 2015, 8 Ιουνίου 2015, 13 Αυγούστου 2015 και 23 Σεπτεμβρίου 2015, προκειμένου ουσιαστικά να ενημερώσει την Επιτροπή σχετικά με την εξέλιξη της διαδικασίας πώλησης της μειοψηφικής συμμετοχής στην Airport Handling. Ο χαρακτήρας και η αποστολή του Milan Airport Handling Trust εξηγείται στην ενότητα 2.3 κατωτέρω.
               
            
                  (16)
               
               
                  Η Επιτροπή, με επιστολή της στις 23 Οκτωβρίου 2015, ζήτησε από τη Ιταλία συμπληρωματικές πληροφορίες. Η Ιταλία ανταποκρίθηκε στο αίτημα αυτό με επιστολή της στις 10 Νοεμβρίου 2015.
               
            
                  (17)
               
               
                  Στις 25 Νοεμβρίου 2015 πραγματοποιήθηκε συνάντηση μεταξύ των υπηρεσιών της Επιτροπής και των ιταλικών αρχών, του Milan Airport Handling Trust και της εταιρείας D’Nata που ετοιμαζόταν να αποκτήσει συμμετοχή στο εταιρικό κεφάλαιο της Airport Handling.
               
            
                  (18)
               
               
                  Η Ιταλία, με επιστολή της στις 16 Δεκεμβρίου 2015, ενημέρωσε την Επιτροπή σχετικά με τη σχεδιαζόμενη μερική μεταβολή του αντικειμένου των οικονομικών δραστηριοτήτων της Airport Handling.
               
            
                  (19)
               
               
                  Η Ιταλία παρουσίασε συνοπτικά τα κυριότερα στοιχεία που είχε προσκομίσει κατά την πορεία της διαδικασίας, με επιστολή της στις 18 Δεκεμβρίου 2015. Η Επιτροπή απάντησε με την από 19 Ιανουαρίου 2016 επιστολή της.
               
            
                  (20)
               
               
                  Η Ιταλία, με επιστολές της στις 29 Ιανουαρίου και 15 Φεβρουαρίου 2016, ενημέρωσε την Επιτροπή σχετικά με τη διαδικασία ιδιωτικοποίησης της Airport Handling.
               
            2.   ΠΕΡΙΓΡΑΦΗ ΤΟΥ ΜΕΤΡΟΥ
      
      
                  (21)
               
               
                  Υπό εξέταση βρίσκονται δύο μέτρα: Πρώτον, η σύσταση της Airport Handling σε συνδυασμό με την εκκαθάριση της SEAH. Η Επιτροπή εξέτασε κατά πόσο από το μέτρο αυτό προκύπτει οικονομική συνέχεια μεταξύ των δύο εταιρειών, η οποία συνεπάγεται μεταβίβαση της υποχρέωσης ανάκτησης από τη SEAH στην Airport Handling. Δεύτερον, η εισφορά ίδιων κεφαλαίων στην Airport Handling από τη SEA, τη μητρική της εταιρεία που ανήκει στο Δημόσιο. Η Επιτροπή εξέτασε κατά πόσο η εφαρμογή του μέτρου αυτού έγινε με βάση τους όρους της αγοράς. Ακολούθως περιγράφονται οι συνθήκες που περιέβαλαν τις εν λόγω πράξεις.
               
            2.1.   Συμφωνίες με τα συνδικάτα και νέες συμβάσεις εργασίας
      
      
                  (22)
               
               
                  Την περίοδο κατά την οποία υλοποιήθηκαν τα υπό εξέταση μέτρα, ο όμιλος SEA (SEA και SEAH), η SEAH και η Airport Handling σύναψαν αντίστοιχα συμφωνίες με τα συνδικάτα που εκπροσωπούσαν τους εργαζόμενους της SEAH, ενόψει της διαδικασίας εκούσιας εκκαθάρισης που κίνησε η SEA. Συνολικότερος στόχος αυτών των συμφωνιών ήταν η διασφάλιση των θέσεων εργασίας του συνόλου του προσωπικού της SEAH, καθώς και η διατήρηση και η βιωσιμότητα των δραστηριοτήτων επίγειας εξυπηρέτησης του ομίλου SEA. Συνήφθησαν οι ακόλουθες συμφωνίες:
               
            
                  (23)
               
               
                  Σε συνέχεια της απόφασης που έλαβε η SEA για εκκαθάριση της SEAH με σκοπό τη συμμόρφωση με την απόφαση ανάκτησης, ο όμιλος SEA σύναψε συμφωνία με συνδικαλιστικές οργανώσεις, στις 4 Νοεμβρίου 2013, για την επίλυση του ζητήματος του πλεονάζοντος προσωπικού της SEAH. Η συμφωνία προέβλεπε πρόγραμμα κινήτρων για την εθελούσια αποχώρηση του συνόλου των εργαζομένων της SEAH, το οποίο θα εφαρμοζόταν μέσω ομαδικών απολύσεων και της ενσωμάτωσης μιας νέας κατά 100 % θυγατρικής εταιρείας της SEA η οποία θα προσλάμβανε μέρος του εργατικού δυναμικού της SEAH.
               
            
                  (24)
               
               
                  Η εν λόγω συμφωνία όριζε ένα «σχέδιο διακανονισμού» και προέβλεπε ότι ήταν αναγκαία η σύναψη «εκτελεστικής συμφωνίας» για τον καθορισμό κανόνων που θα διέπουν νέους συμβατικούς όρους και νέα διάρθρωση εργασίας για τους εργαζόμενους της Airport Handling, δεδομένου ότι η απαίτηση για ασυνέχεια που έθεσε η Επιτροπή υπαγόρευε τη δημιουργία σχέσεων εργασίας εκ του μηδενός (ex novo). Με βάση επίσης τη συμφωνία, η σύναψη εκτελεστικής συμφωνίας θα ήταν δυνατή μόνο μετά την ολοκλήρωση «εμπορικών διαπραγματεύσεων μεταξύ της Airport Handling και των μεταφορέων που δραστηριοποιούνται στους αερολιμένες Linate και Malpensa, σε ένα πλαίσιο ελεύθερου ανταγωνισμού» (6). Συνοπτικά, η εκτελεστική συμφωνία έπρεπε να βασίζεται στις ακόλουθες αρχές:
                  
                              —
                           
                           
                              διατήρηση του στόχου της διασφάλισης των θέσεων εργασίας για το σύνολο του προσωπικού της,
                           
                        
                              —
                           
                           
                              προσδιορισμός σαφών κριτηρίων για τις ενδεχόμενες μετατάξεις προσωπικού εντός του ομίλου SEA,
                           
                        
                              —
                           
                           
                              οικονομική βιωσιμότητα των δραστηριοτήτων επίγειας εξυπηρέτησης,
                           
                        
                              —
                           
                           
                              προσδιορισμός κατάλληλου συστήματος εργασιακών σχέσεων χωρίς αποκλεισμούς,
                           
                        
                              —
                           
                           
                              διατήρηση του εταιρικού προνοιακού συστήματος του ομίλου SEA.
                           
                        
            
                  (25)
               
               
                  Στις 22 Απριλίου 2014 η SEAH έθεσε σε εφαρμογή το πρόγραμμα κινητικότητας των απολυμένων εργαζομένων (Collocamento in mobilità), ένα καθεστώς κοινωνικής ασφάλισης που θέσπισε το ιταλικό Δημόσιο με στόχο τη στήριξη εργαζομένων σε προβληματικές επιχειρήσεις στη διάρκεια περιόδων ανεργίας (7). Τη δεδομένη στιγμή η SEAH διέθετε 2 214 εργαζόμενους, που αντιστοιχούσαν σε 1 980 ισοδύναμα πλήρους απασχόλησης.
               
            
                  (26)
               
               
                  Στις 31 Μαΐου 2015 η Airport Handling διέθετε […] (*1) εργαζόμενους ([…] (*1) ισοδύναμα πλήρους απασχόλησης, εφεξής «ΙΠΑ»), από τους οποίους οι […] (*1) εργαζόμενοι ([…] (*1) ΙΠΑ) ήταν πρώην εργαζόμενοι της SEAH.
               
            
                  (27)
               
               
                  Στις 4 Ιουνίου 2014 η SEAH και τα συνδικάτα υπέγραψαν την εκτελεστική συμφωνία που αποσκοπούσε στην εφαρμογή των διατάξεων του σχεδίου διακανονισμού που περιγράφεται στην αιτιολογική σκέψη 24 ανωτέρω.
               
            
                  (28)
               
               
                  Στη συμφωνία οριζόταν ότι η SEA είχε συμφωνήσει, πρώτον, ότι η Airport Handling θα απασχολεί προσωπικό της SEAH, στον βαθμό και με την επιφύλαξη των επαγγελματικών προφίλ που χρειάζεται η Airport Handling και, δεύτερον, να αρχίσουν οι διαπραγματεύσεις με τα συνδικάτα σχετικά με τα κριτήρια επιλογής του προσωπικού. Στη συμφωνία επισημαινόταν επίσης ότι κάθε νέα σύμβαση εργασίας με την Airport Handling θα χαρακτηριζόταν υποχρεωτικά από διακοπή του τυπικού και ουσιαστικού περιεχομένου της σύμβασης εργασίας με τη SEAH.
               
            
                  (29)
               
               
                  Βάσει της εν λόγω συμφωνίας, η SEAH εμφανιζόταν διατεθειμένη να προβλέψει πρόγραμμα οικονομικών κινήτρων για τους εργαζόμενους οι οποίοι έως τις 30 Ιουνίου 2014 θα συμφωνούσαν να μην εναντιωθούν στο μέτρο των απολύσεων.
               
            
                  (30)
               
               
                  Επίσης στις 4 Ιουνίου 2014 η Airport Handling σύναψε συμφωνία με τα συνδικάτα. Στην εν λόγω συμφωνία οριζόταν ο αριθμός των εργαζομένων με συμβάσεις αορίστου χρόνου που χρειαζόταν η Airport Handling την 1η Ιουλίου 2014. Οριζόταν επίσης ότι η Airport Handling συμφωνούσε να επαναπροσλάβει κατά προτεραιότητα πρώην εργαζόμενους της SEAH.
               
            
                  (31)
               
               
                  Στην εν λόγω συμφωνία αναφέρεται ενδεικτικά η εικαζόμενη ζήτηση της Airport Handling σε εργατικό δυναμικό, εκπεφρασμένη σε ΙΠΑ. Εν προκειμένω, στη συμφωνία επισημαίνεται ότι οι εν λόγω ενδεικτικές αναφορές υπόκεινται σε αλλαγές από την άποψη του συνολικού αριθμού και/ή των μεταβλητών που εκτίθενται στη συμφωνία. Οι εκτιμήσεις για το προσωπικό είχαν ως εξής: […] (*1) ΙΠΑ μόνιμου προσωπικού λειτουργίας· […] (*1) ΙΠΑ διοικητικού προσωπικού· […] (*1) ΙΠΑ προσωπικού ορισμένου χρόνου για εποχικές δραστηριότητες. Η συμφωνία ορίζει ότι, για την κάλυψη της εν λόγω ζήτησης, η στρατηγική της Airport Handling θα είναι να προσεγγίζει κατά προτεραιότητα άτομα που απασχολούνται επί του παρόντος από τη SEAH. Η συμφωνία περιλαμβάνει επίσης διατάξεις για τη διαδικασία προσλήψεων, το νομικό και οικονομικό περιεχόμενο των συμβάσεων εργασίας, την προνοιακή πολιτική και την οργάνωση της εργασίας. Από τις διατάξεις της συμφωνίας συνάγεται ότι το πρώην προσωπικό της SEAH θα προσληφθεί βάσει νέων συμβάσεων με ουσιωδώς διαφορετικούς οικονομικούς όρους.
               
            
                  (32)
               
               
                  Οι ρυθμίσεις εργασίας που εκτίθενται στην εν λόγω συμφωνία διαφέρουν από εκείνες που εφάρμοζε η SEAH στο προσωπικό της. Ειδικότερα:
                  
                              —
                           
                           
                              βάσει της εθνικής συλλογικής σύμβασης εργασίας για το προσωπικό πολιτικής αεροπορίας, η Airport Handling θα εφαρμόζει το τμήμα που αφορά τις εταιρείες παροχής υπηρεσιών επίγειας εξυπηρέτησης, ενώ στις συμβάσεις εργασίας του προσωπικού που απασχολούσε προηγουμένως η SEAH εφαρμοζόταν το τμήμα που αφορά τους φορείς διαχείρισης αερολιμένων. Σύμφωνα με την Ιταλία, το τμήμα που αφορά τις εταιρείες παροχής υπηρεσιών επίγειας εξυπηρέτησης προβλέπει διαφορετικούς όρους όσον αφορά τις άδειες (20 αντί 22 ημερών ανά έτος), τη διάρκεια εργασίας (7 ώρες και 30 λεπτά ημερησίως αντί 7 ώρες και 15 λεπτά ημερησίως) και τις αποδοχές και τα επιδόματα (κατάργηση της αμοιβής βάσει εξαήμερης εργασίας),
                           
                        
                              —
                           
                           
                              διαφορετική οργάνωση των μισθολογικών δικαιωμάτων, π.χ. μη εφαρμογή από την Airport Handling ορισμένων ενοτήτων της εταιρικής σύμβασης που συμπληρώνουν την εθνική συλλογική σύμβαση εργασίας, τις οποίες η SEAH εφάρμοζε στους εργαζομένους της,
                           
                        
                              —
                           
                           
                              διαφορετική οργάνωση των εργαζομένων (π.χ. […] (*1)).
                           
                        
            
                  (33)
               
               
                  Σύμφωνα με την Ιταλία, τα παραπάνω είχαν ως αποτέλεσμα τα εξής:
                  
                              —
                           
                           
                              το συνολικό κόστος εργασίας της Airport Handling μειώθηκε κατά 30 % συγκριτικά με το συνολικό κόστος εργασίας της SEAH,
                           
                        
                              —
                           
                           
                              η επιβάρυνση του κόστους της συμπληρωματικής εταιρικής σύμβασης της Airport Handling μειώθηκε κατά […] (*1) % σε σύγκριση με της SEAH, καθώς οι μέσες μισθολογικές περικοπές σε ετήσια βάση ήταν […]πλάσιες (*1) του μηνιαίου μισθού.
                           
                        
            
                  (34)
               
               
                  Στις 9 Ιουνίου 2014 η έκτακτη γενική συνέλευση της SEAH ενέκρινε τη διάλυση της εταιρείας και την υπαγωγή της σε καθεστώς εκούσιας εκκαθάρισης, ορίζοντας ως ημερομηνία έναρξης ισχύος της διάλυσης την 1η Ιουλίου 2014 (8).
               
            
                  (35)
               
               
                  Διορίστηκε εκκαθαριστής στον οποίο ανατέθηκε η εκποίηση των περιουσιακών στοιχείων της εταιρείας, η εξόφληση των πιστωτών και η κατάρτιση του τελικού ισολογισμού έναρξης της εκκαθάρισης και της τελικής έκθεσης απολογισμού.
               
            
                  (36)
               
               
                  Τα συνδικάτα είχαν συναρτήσει τη θέση των συμφωνιών σε ισχύ στις 4 Ιουνίου 2014 από το θετικό αποτέλεσμα σχετικής ψηφοφορίας που θα διεξήγαγαν οι εργαζόμενοι. Η ψηφοφορία διεξήχθη από τις 11 έως τις 13 Ιουνίου 2014. Στην ψηφοφορία αυτή, η συμφωνία της 4ης Ιουνίου 2014 απορρίφθηκε.
               
            
                  (37)
               
               
                  Ως εκ τούτου, την 1η Ιουλίου 2014 η γενική συνέλευση της SEAH αποφάσισε να παραταθεί έως τις 31 Αυγούστου 2014 η προθεσμία για τη διακοπή δραστηριότητας της SEAH και να εξουσιοδοτηθεί ο εκκαθαριστής (που ανέλαβε καθήκοντα την 1η Ιουλίου 2014) να αναλάβει την προσωρινή διαχείριση της εταιρείας έως την ημερομηνία αυτή και, μετά το πέρας της εν λόγω προθεσμίας, να προβεί στην εκποίηση των περιουσιακών στοιχείων της SEAH και τη διακοπή της δραστηριότητάς της.
               
            
                  (38)
               
               
                  Τα συνδικάτα, προκειμένου να αρθεί το αδιέξοδο που προκάλεσε η αρνητική έκβαση της ψηφοφορίας της 14ης Ιουνίου 2014, πρότειναν ορισμένες διευκρινίσεις σε σημεία που ορίζονταν στη συμφωνία της 4ης Ιουνίου 2014, όπως η ισοκατανομή των πρόσθετων ημερών εργασίας σε όλη τη διάρκεια του έτους, η διατύπωση «αποτελεσματικότητα του ωραρίου εργασίας» να σημαίνει ότι η διάρκεια της εργασίας θα είναι τουλάχιστον 7,5 ημέρες ημερησίως ανά πενθήμερη εβδομάδα εργασίας και να δίνονται στους εργαζόμενους δύο επιλογές όσον αφορά τον τρόπο με τον οποίο θα εργάζονται στη διάρκεια ορισμένων αργιών που βάσει της νέας συμφωνίας δεν είναι πλέον αμειβόμενες. Στις 7 Ιουλίου 2014 η Airport Handling ενέκρινε τις προτάσεις αυτές. Στις 15 Ιουλίου 2014 η Airport Handling υπέγραψε συμπληρωματική συμφωνία που επιβεβαίωνε την ισχύ της συμφωνίας της 4ης Ιουνίου 2014 και ενσωμάτωνε τις διευκρινίσεις που ζήτησαν τα συνδικάτα. Ωστόσο, η νέα αυτή συμφωνία δεν επέφερε ουσιώδεις τροποποιήσεις σε σχέση με την απορριφθείσα συμφωνία της 4ης Ιουνίου 2014.
               
            
                  (39)
               
               
                  Τον Αύγουστο του 2014 η SEAH προχώρησε στην απόλυση του συνόλου του εργατικού δυναμικού της. Την ίδια στιγμή η Airport Handling άρχισε να προσλαμβάνει όσους από τους πρώην εργαζόμενους της SEAH έκρινε ότι ήταν αναγκαίοι για τις δραστηριότητές της. Η Airport Handling απευθύνθηκε επίσης στην Adecco, εταιρεία παροχής υπηρεσιών στον τομέα της προσωρινής απασχόλησης, για την εξεύρεση προσωρινού εργατικού δυναμικού.
               
            
                  (40)
               
               
                  H SEAH διέκοψε τη δραστηριότητά της την 1η Σεπτεμβρίου 2014. Την ίδια ημέρα ξεκίνησε η δραστηριότητα της Airport Handling στους αερολιμένες του Μιλάνου. Την 1η Σεπτεμβρίου 2014 η Airport Handling διέθετε […] (*1) εργαζόμενους ([…] (*1) ΙΠΑ), απασχολώντας έτσι το […] (*1) % των εργαζομένων που απασχολούσε η SEAH στις 22 Απριλίου 2014, ημερομηνία κατά την οποία η SEAH κίνησε την επίσημη διαδικασία ομαδικής απόλυσης των εργαζομένων της. Επίσης, η Airport Handling χρησιμοποίησε […] (*1) προσωρινούς εργαζόμενους ([…] (*1) ΙΠΑ) […] (*1).
               
            2.2.   Σύμβαση με τους αερομεταφορείς
      
      
                  (41)
               
               
                  Η SEAH, με επιστολή της 22ας Απριλίου 2014, ενημέρωσε τους αερομεταφορείς, τους προμηθευτές και άλλα ενδιαφερόμενα μέρη ότι θα διακόψει τη δραστηριότητά της την 1η Ιουλίου 2014 και ότι, ως εκ τούτου, από την εν λόγω ημερομηνία θα παύσει να παρέχει υπηρεσίες επίγειας εξυπηρέτησης στους αερολιμένες του Μιλάνου.
               
            
                  (42)
               
               
                  Μετά την ανωτέρω ενημέρωση, δέκα αεροπορικές εταιρείες αποφάσισαν να αναθέσουν τις υπηρεσίες επίγειας εξυπηρέτησης στους αερολιμένες του Μιλάνου σε άλλες εταιρείες και όχι στη SEAH και την Airport Handling.
               
            
                  (43)
               
               
                  Την ίδια στιγμή η Airport Handling επελέγη ως εταιρεία παροχής υπηρεσιών επίγειας εξυπηρέτησης από 19 αεροπορικές εταιρείες που δραστηριοποιούνται στους αερολιμένες του Μιλάνου, βάσει ανοικτών διαγωνισμών. Άλλες αεροπορικές εταιρείες επέλεξαν την Airport Handling βάσει διαδικασιών ανταγωνιστικού διαλόγου. Σύμφωνα με την Ιταλία, η επιλογή εταιρείας παροχής υπηρεσιών βασίζεται συνήθως στην εξέταση διαφόρων παραγόντων, όπως η τιμή, η οικονομική ευρωστία της εταιρείας, η διαθεσιμότητα αποδοτικού εξοπλισμού, η ύπαρξη δικτύου, οι προηγούμενες επιδόσεις, η πείρα και οι ικανότητες της επιχείρησης.
               
            2.3.   Σύσταση της Airport Handling και μεταβίβαση της συμμετοχής της SEA στο Milan Airport Handling Trust· κεφαλαιοποίηση της Airport Handling
      
      
                  (44)
               
               
                  Η Airport Handling συστάθηκε στις 9 Σεπτεμβρίου 2013 ως εταιρεία περιορισμένης ευθύνης με εταιρικό κεφάλαιο ύψους 10 000 ευρώ.
               
            
                  (45)
               
               
                  Στις 10 Μαρτίου 2014 το διοικητικό συμβούλιο της SEA αποφάσισε να αυξήσει το κεφάλαιο της Airport Handling κατά έως 2,5 εκατ. ευρώ, ώστε η Airport Handling να πληροί τις προϋποθέσεις πιστοποίησής της ως εταιρεία επίγειας εξυπηρέτησης από την Εθνική Υπηρεσία Πολιτικής Αεροπορίας (ENAC). Σύμφωνα με τους ισχύοντες εθνικούς κανόνες, η ENAC χορηγεί άδειες σε εταιρείες παροχής υπηρεσιών επίγειας εξυπηρέτησης που πληρούν τις ακόλουθες προϋποθέσεις (9):
                  
                              —
                           
                           
                              το κεφάλαιό τους είναι τουλάχιστον το ένα τέταρτο του πιθανού κύκλου εργασιών,
                           
                        
                              —
                           
                           
                              οι επιχειρησιακοί πόροι και η οργανωτική ικανότητά τους επαρκούν για την παροχή των υπηρεσιών,
                           
                        
                              —
                           
                           
                              διαθέτουν πιστοποίηση που αποδεικνύει τη συμμόρφωσή τους με όλες τις υποχρεώσεις που απορρέουν από το δίκαιο που διέπει την εργασία και την ασφάλεια πτήσεων.
                           
                        
            
                  (46)
               
               
                  Στις 30 Ιουνίου 2014 το διοικητικό συμβούλιο της SEA αποφάσισε την ίδρυση του Milan Airport Handling Trust («το trust») και την αύξηση του κεφαλαίου της Airport Handling κατά έως 25 εκατ. ευρώ.
               
            
                  (47)
               
               
                  Το trust συστάθηκε στις 30 Ιουνίου 2014 και η ιδρυτική πράξη του υπογράφηκε την ίδια ημέρα. Το trust, σύμφωνα με την ιδρυτική πράξη του: i) ενεργεί ως μοναδικός μέτοχος της Airport Handling εκκρεμούσης της πώλησης μειοψηφικής συμμετοχής στην εταιρεία και ii) διασφαλίζει ότι η λειτουργία της Airport Handling χαρακτηρίζεται από οικονομική ασυνέχεια σε σχέση με τη SEA Handling.
               
            
                  (48)
               
               
                  Το trust, σύμφωνα με την ιδρυτική πράξη του συστάθηκε ειδικά για τους εξής σκοπούς:
                  
                              —
                           
                           
                              να επιβεβαιώσει και να εξακριβώσει την οικονομική ασυνέχεια της Airport Handling με τη SEA και τη SEAH, η οποία διασφαλίζεται κυρίως μέσω της ανεξάρτητης διαχείρισης της Airport Handling σε σχέση με τη SEA,
                           
                        
                              —
                           
                           
                              να επιτρέψει την είσοδο ανεξάρτητων τρίτων επενδυτών στο εταιρικό κεφάλαιο της Airport Handling με ποσοστό συμμετοχής τουλάχιστον 30 %.
                           
                        
            
                  (49)
               
               
                  Στην ιδρυτική πράξη του trust αναφέρεται ότι προκειμένου να επιτελέσει την αποστολή του, το trust ασκεί τις ακόλουθες εξουσίες:
                  
                              —
                           
                           
                              διορίζει μέλη διοικητικού συμβουλίου, ορκωτούς ελεγκτές και άλλα εταιρικά όργανα επιλέγοντας μεταξύ επιλέξιμων υποψηφίων που δεν έχουν επιχειρησιακή ευθύνη για τη SEA ή τη SEAH ή εργασιακή σχέση με αυτές,
                           
                        
                              —
                           
                           
                              ζητεί από τα μέλη του διοικητικού συμβουλίου να υποβάλουν έκθεση σχετικά με γεγονότα δηλωτικά οικονομικής ασυνέχειας τα οποία συνέβησαν πριν από τη σύσταση του trust, και
                           
                        
                              —
                           
                           
                              διασφαλίζει την εφαρμογή κατάλληλων διαδικασιών που δεν επιτρέπουν στην Airport Handling να επωφεληθεί από εμπορικές πληροφορίες της SEA προκειμένου να αποκτήσει αθέμιτο πλεονέκτημα έναντι των ανταγωνιστών της όσον αφορά τη σύναψη ή διατήρηση συμβάσεων με αεροπορικές εταιρείες, σε συμμόρφωση με τους περιορισμούς που παρατίθενται στο παράρτημα Α της ιδρυτικής πράξης του trust.
                           
                        
            
                  (50)
               
               
                  Ειδικότερα, σύμφωνα με την ιδρυτική πράξη του trust, o εντολοδόχος εξακριβώνει ότι, μετά τη σύσταση της Airport Handling, δεν έχει τεθεί σε εφαρμογή καμία νομική πράξη που να έχει ως αποτέλεσμα τη μεταβίβαση από τη SEAH στην Airport Handling κινητών ή ακίνητων περιουσιακών στοιχείων, συμβάσεων με αεροπορικές εταιρείες και/ή εταιρείες παροχής υπηρεσιών επίγειας εξυπηρέτησης, δικαιωμάτων διανοητικής ιδιοκτησίας ή μονομερών δεσμεύσεων που παράγουν οικονομικά αποτελέσματα (δηλαδή εμπράγματες ή προσωπικές εγγυήσεις) πέραν όσων προβλέπονται βάσει της ιδρυτικής πράξης του trust.
               
            
                  (51)
               
               
                  Κατά την έννοια αυτή, η ιδρυτική πράξη του trust εξαιρεί από το πεδίο εφαρμογής της ελέγχουσας εξουσίας του εντολοδόχου τα εξής:
                  
                              —
                           
                           
                              το γεγονός ότι η Airport Handling συστάθηκε και κεφαλαιοποιήθηκε από τη SEA,
                           
                        
                              —
                           
                           
                              το γεγονός ότι στην Airport Handling περιήλθε προσωπικό της SEAH,
                           
                        
                              —
                           
                           
                              το γεγονός ότι η Airport Handling μισθώνει τα περιουσιακά στοιχεία της και τον εξοπλισμό επίγειας εξυπηρέτησης από τη SEAH βάσει σύμβασης μίσθωσης που λήγει στις 28 Φεβρουαρίου 2015.
                           
                        
            
                  (52)
               
               
                  Επίσης, η ιδρυτική πράξη του trust προβλέπει ακόμη ότι ο εντολοδόχος οφείλει να εξακριβώνει ότι:
                  
                              —
                           
                           
                              εξαιρουμένων των εξουσιών που εκχωρούνται στη SEA βάσει της ιδρυτικής πράξης του trust, η επιχειρησιακή διαχείριση της Airport Handling ασκείται χωριστά από τη διαχείριση της SEA, υπό τον έλεγχο και την εποπτεία του διοικητικού συμβουλίου, τα μέλη του οποίου διορίζονται αυτόνομα από τον εντολοδόχο,
                           
                        
                              —
                           
                           
                              πριν από ή μετά τη σύσταση του trust, η SEA και η Airport Handling δεν εφαρμόζουν νομικές πράξεις που έχουν ως αποτέλεσμα τη μεταβίβαση από τη SEA κινητών ή ακίνητων περιουσιακών στοιχείων, συμβάσεων, μονομερών δεσμεύσεων που παράγουν οικονομικά αποτελέσματα (δηλαδή εμπράγματων ή προσωπικών εγγυήσεων) ή δικαιωμάτων διανοητικής ιδιοκτησίας, πέραν όσων προβλέπονται βάσει της ιδρυτικής πράξης του trust ή όσων ζητούνται από τη SEA υπό την ιδιότητά της ως παραχωρησιούχου των αερολιμένων του Μιλάνου, και
                           
                        
                              —
                           
                           
                              η Airport Handling θέτει σε εφαρμογή διαδικασίες και μηχανισμούς ελέγχου που δεν της επιτρέπουν να επωφεληθεί από αποκλειστικές εμπορικές πληροφορίες της SEA προκειμένου να αποκτήσει αθέμιτο πλεονέκτημα όσον αφορά τη σύναψη ή διατήρηση συμβάσεων με αεροπορικές εταιρείες, όπως πληροφορίες σχετικά με συμβάσεις που σύναψε κατά το παρελθόν η SEAH ή τις απαιτήσεις αεροπορικών εταιρειών που γνωστοποιήθηκαν στη SEA υπό την ιδιότητά της ως φορέας διαχείρισης των αερολιμένων.
                           
                        
            
                  (53)
               
               
                  Σύμφωνα, ωστόσο, με την ιδρυτική πράξη του trust, δεν αποτελεί καθήκον του εντολοδόχου να εξακριβώνει ή να αξιολογεί τις συνθήκες υπό τις οποίες:
                  
                              —
                           
                           
                              εκπρόσωποι της SEA συμμετείχαν στις διαπραγματεύσεις με τους εργαζόμενους που επρόκειτο να περιέλθουν στην Airport Handling,
                           
                        
                              —
                           
                           
                              η Airport Handling χρησιμοποιεί αποσπασμένο προσωπικό της SEA, συμπεριλαμβανομένου του γενικού διευθυντή, διατηρώντας το καθ’ όλη τη διάρκεια ισχύος του trust,
                           
                        
                              —
                           
                           
                              η SEA θα εξακολουθούσε να παρέχει ορισμένες κεντρικές υπηρεσίες,
                           
                        
                              —
                           
                           
                              η SEA δύναται να εξακριβώνει το επίπεδο ποιότητας των παρεχόμενων υπηρεσιών ώστε να συμμορφώνεται με τα καθήκοντά της ως φορέα διαχείρισης των υποδομών των αερολιμένων του Μιλάνου,
                           
                        
                              —
                           
                           
                              η λήψη αποφάσεων που αφορούν τη μελλοντική χρηματοδότηση της Airport Handling αποτελεί αποκλειστική ευθύνη της SEA, με την επιφύλαξη του δικαιώματος του διοικητικού συμβουλίου της Airport Handling να λαμβάνει αποφάσεις με γνώμονα την εφαρμογή του επιχειρηματικού σχεδίου.
                           
                        
            
                  (54)
               
               
                  Όσον αφορά την είσοδο τρίτου επενδυτή στην Airport Handling, στην ιδρυτική πράξη του trust προβλέπεται ότι η αρχική φάση της διαδικασίας για το άνοιγμα του κεφαλαίου της Airport Handling σε «επιλέξιμους μετόχους» (ήτοι φυσικά ή νομικά πρόσωπα ή οντότητες τα οποία, εάν διαμένουν ή εδρεύουν στην Ιταλία, δεν μπορούν να θεωρηθούν ως δημόσιες οντότητες ή εταιρείες που ελέγχονται από το ιταλικό Δημόσιο, εκτός εάν πρόκειται για εταιρείες εισηγμένες στο χρηματιστήριο) θα τελούσε υπό τη διαχείριση της SEA και επρόκειτο να ολοκληρωθεί έως τις 28 Φεβρουαρίου 2015.
               
            
                  (55)
               
               
                  Στην ιδρυτική πράξη του trust ορίζεται ότι, εάν έως την 1η Μαρτίου 2015, η SEA εξακολουθεί να διατηρεί συμμετοχή στην Airport Handling που υπερβαίνει το […] (*1) %, ο εντολοδόχος θα αρχίσει να αναζητά επενδυτές οι οποίοι οφείλουν να πληρούν τους όρους που θα του έχουν γνωστοποιηθεί προηγουμένως από τη SEA μέσω πράξης που πρέπει να κοινοποιηθεί στον δικηγόρο που ενεργεί ως θεματοφύλακας του trust, και οι οποίοι υπόκεινται σε αναθεώρηση από τη SEA σε εύθετο χρόνο. Σε κάθε άλλη περίπτωση, ο εντολοδόχος δεν δύναται να εκχωρήσει μετοχές της Airport Handling χωρίς τη συγκατάθεση της SEA.
               
            
                  (56)
               
               
                  Στην ιδρυτική πράξη του trust ορίζεται περαιτέρω ότι μετά την πώληση του […] (*1) % της συμμετοχής της SEA στην Airport Handling, η SEA θα αναζητήσει ιδιώτες επενδυτές που θα είναι διατεθειμένοι να αποκτήσουν επιπλέον συμμετοχή στο κεφάλαιο της Airport Handling λαμβανομένων υπόψη κοινωνικών παραμέτρων και της υποχρέωσης της SEA να εξακολουθήσει να διασφαλίζει την παροχή υπηρεσιών επίγειας εξυπηρέτησης στους αερολιμένες του Μιλάνου.
               
            
                  (57)
               
               
                  Στις 26 Αυγούστου 2014 το διοικητικό συμβούλιο της Airport Handling ενέκρινε προσθήκη στην ιδρυτική πράξη του trust. Στην προσθήκη οριζόταν ότι η Airport Handling θα εξέδιδε 20 000 συμμετέχοντες συμμετοχικούς τίτλους — SFP (strumenti finanziari partecipativi) σύμφωνα με το άρθρο 2346 παράγραφος 6 του ιταλικού Αστικού Κώδικα (10), ονομαστικής αξίας 1 000 ευρώ έκαστος, τους οποίους θα διέθετε στη SEA. Η προσθήκη υπογράφηκε την επόμενη ημέρα.
               
            
                  (58)
               
               
                  Στις 27 Αυγούστου 2014 η γενική συνέλευση της Airport Handling (11) αποφάσισε την αύξηση του κεφαλαίου της Airport Handling από 1,3 εκατ. ευρώ σε 5 εκατ. ευρώ, την οποία θα κάλυπτε και θα κατέβαλε η SEA.
               
            
                  (59)
               
               
                  Την ίδια ημέρα η SEA μεταβίβασε στο trust το σύνολο της συμμετοχής της στην Airport Handling και προέβη στον διορισμό εντολοδόχου, ήτοι της Crowe Horwath Trustee Services («ο εντολοδόχος») για τη διαχείριση της Airport Handling.
               
            
                  (60)
               
               
                  Στις 27 Αυγούστου 2014 ο εντολοδόχος διόρισε το νέο διοικητικό συμβούλιο της Airport Handling. […] (*1) ανώτερα διευθυντικά στελέχη της SEA, […] (*1), από τα πέντε, […] (*1). Σύμφωνα με την Ιταλία, αμφότερα ασκούν τις δραστηριότητές τους με γνώμονα το αποκλειστικό συμφέρον της Airport Handling στη βάση σύμβασης απόσπασης από τη μητρική εταιρεία SEA.
               
            
                  (61)
               
               
                  Επίσης στις 27 Αυγούστου 2014, μετά την εκχώρηση της συμμετοχής της SEA στο trust, η γενική συνέλευση της Airport Handling (12) αποφάσισε τη μετατροπή της Airport Handling από εταιρεία περιορισμένης ευθύνης (S.R.L) σε συμμετοχική εταιρεία (S.p.A) και την έκδοση των 20 000 SFP, οι οποίοι θα διατίθεντο προς κάλυψη από τη SEA έναντι τιμήματος 1 000 ευρώ έκαστος. Οι SFP καλύφθηκαν και καταβλήθηκαν από τη SEA την επόμενη ημέρα και ως εκ τούτου το κεφάλαιο της Airport Handling αυξήθηκε συνολικά σε 25 εκατ. ευρώ (5 εκατ. ευρώ εταιρικό κεφάλαιο και 20 εκατ. ευρώ με τη μορφή SFP).
               
            2.4.   Η επιχειρηθείσα εκποίηση των περιουσιακών στοιχείων της SEAH· η σύμβαση μίσθωσης με την Airport Handling
      
      
                  (62)
               
               
                  Στις 12 Νοεμβρίου 2014 ο εκκαθαριστής εξέδωσε πρόσκληση υποβολής προσφορών για την αγορά περιουσιακών στοιχείων της SEAH. Η πρόσκληση δημοσιεύτηκε στο Συμπλήρωμα της Επίσημης Εφημερίδας της Ευρωπαϊκής Ένωσης:
                  
                  «Ιταλία-Μιλάνο: Πώληση εξοπλισμού που περιλαμβάνει, απλώς ενημερωτικά, τα παρακάτω: φορτωτήρες εμπορευμάτων, μεταφορείς, ανυψωτικές εξέδρες, τροχήλατους γρύλους, κινητούς/ρυμουλκούμενους κυλιόμενους ιμάντες, κινητές/ρυμουλκούμενες/BAE σκάλες, ηλεκτρικούς ελκυστήρες/ελκυστήρες ντίζελ/υβριδικούς ελκυστήρες, βαρέλια γεννήτριες, μονάδες κλιματισμού, συμπιεστές, καροτσάκια μεταφοράς αποσκευών/εμπορευμάτων 2014/5 218-385934 — Πρόσκληση υποβολής προσφορών» (13). Για τους σκοπούς της πρόσκλησης υποβολής προσφορών, τα περιουσιακά στοιχεία ομαδοποιήθηκαν σε εννέα παρτίδες.
               
            
                  (63)
               
               
                  Η SEAH ανέθεσε στην Istituto del Marchio di Qualità SpA («IMQ») τη διενέργεια ολοκληρωμένης αποτίμησης των περιουσιακών στοιχείων της SEAH και, στη βάση αυτή, τον καθορισμό του τιμήματος για τη μίσθωση του εξοπλισμού επίγειας εξυπηρέτησης της SEAH, καθώς και του τιμήματος για την εκποίηση των περιουσιακών στοιχείων. Η IMQ υπέβαλε δύο εκθέσεις, μία στις 25 Ιουνίου 2014 σχετικά με το μίσθωμα και μία στις 16 Οκτωβρίου 2014 σχετικά με τον διαχωρισμό των περιουσιακών στοιχείων σε παρτίδες προκειμένου να εκποιηθούν. Σύμφωνα με την IMQ, η εκτιμώμενη αξία των περιουσιακών στοιχείων νοείται ως η πιθανή αγοραία αξία που θα είχαν από οικονομικής άποψης περιουσιακά στοιχεία παρόμοιων τεχνικών χαρακτηριστικών, απόδοσης, κατάστασης και αποθήκευσης, χρήσης και ηλικίας.
               
            
                  (64)
               
               
                  Ως καταληκτική ημερομηνία για την υποβολή προσφορών για τις εννέα παρτίδες προς πώληση ορίστηκε η 26η Ιανουαρίου 2015.
               
            
                  (65)
               
               
                  Η IMQ εισηγήθηκε ως τίμημα για τη μίσθωση του εξοπλισμού επίγειας εξυπηρέτησης της SEAH το ποσό των […] (*1) ευρώ εξαμηνιαίως ([…] (*1) ευρώ ετησίως).
               
            
                  (66)
               
               
                  Την 1η Σεπτεμβρίου 2014 η SEAH και η Airport Handling σύναψαν σύμβαση μίσθωσης, βάσει της οποίας η Airport Handling θα μίσθωνε τον εξοπλισμό επίγειας εξυπηρέτησης της SEAH έναντι μισθώματος ύψους ευρώ […] (*1), ήτοι του ποσού που εισηγήθηκε η IMQ. Η σύμβαση μίσθωσης επρόκειτο να λήξει στις 31 Αυγούστου 2015.
               
            
                  (67)
               
               
                  Η Airport Handling και η SEAH, προκειμένου να επιβεβαιώσουν την ορθότητα της διαδικασίας αποτίμησης που διενήργησε η IMQ, την 1η Σεπτεμβρίου 2014 ανέθεσαν σε δεύτερο ανεξάρτητο εμπειρογνώμονα, την Ernst & Young financial-business Advisors SpA («E&Y»), να αποτιμήσει εκ νέου το ύψος του μισθώματος. Εν προκειμένω, η SEAH και η Airport Handling είχαν συμφωνήσει συμβατικά ότι, σε περίπτωση που η δεύτερη αποτίμηση διαπίστωνε απόκλιση της αγοραίας αξίας κατά τουλάχιστον […] (*1) % από το ύψος που είχε καθορίσει η IMQ, το συμβατικό μίσθωμα θα αναπροσαρμοζόταν αναλόγως με αναδρομική ισχύ.
               
            
                  (68)
               
               
                  Στις 15 Οκτωβρίου 2014 η E&Y υπέβαλε την έκθεσή της, στην οποία όριζε την αγοραία αξία για τη μίσθωση των περιουσιακών στοιχείων της SEAH σε […] (*1) ευρώ ετησίως. Στις 25 Οκτωβρίου 2014 η Airport Handling και η SEAH συμφώνησαν να διευρυνθεί η ανάλυση που διενήργησε η E&Y και ανέθεσαν στην τελευταία το έργο της ανάλυσης των πραγματικών συνθηκών λειτουργίας και της κατάστασης στην οποία βρίσκονταν τα περιουσιακά στοιχεία (η E&Y είχε βασίσει αρχικά την αποτίμησή της σε δειγματοληπτικό φυσικό έλεγχο των περιουσιακών στοιχείων). Από την ανάλυση προέκυψε ότι μέρος των μηχανημάτων και του εξοπλισμού δεν ήταν κατάλληλο για χρήση λαμβανομένης υπόψη της σύντομης διάρκειας της μίσθωσης και του υψηλού κόστους των επισκευών που απαιτούνταν λόγω του ότι μεγάλο μέρος του εξοπλισμού ήταν απαξιωμένο. Σύμφωνα με το trust, κατά την ημερομηνία υποβολής των παρατηρήσεών του επί της απόφασης του 2014 για την κίνηση της διαδικασίας, η SEAH και η Airport Handling αναζητούσαν λύση για να αποφύγουν τη δικαστική διένεξη. Εν τέλει, το μίσθωμα αναπροσαρμόστηκε αναδρομικά σε […] (*1) ευρώ ετησίως.
               
            
                  (69)
               
               
                  Στις 26 Νοεμβρίου 2014 το διοικητικό συμβούλιο της Airport Handling αποφάσισε να κινήσει διαδικασία δημόσιου διαγωνισμού για την προμήθεια νέου εξοπλισμού από την αγορά. Στις 11 Φεβρουαρίου 2015, ως αποτέλεσμα του εν λόγω διαγωνισμού, η Airport Handling αντικατέστησε σχεδόν το […] (*1) % του εξοπλισμού της με εξοπλισμό που προμηθεύτηκε από την αγορά, ο οποίος κόστισε περίπου […] (*1) ευρώ. Σύμφωνα με τις ιταλικές αρχές, η Airport Handling χρηματοδότησε τη συγκεκριμένη αγορά αποκλειστικά με ίδιους πόρους.
               
            
                  (70)
               
               
                  Στις 9 Φεβρουαρίου 2015 η δημοπρασία εκποίησης των περιουσιακών στοιχείων της SEAH κηρύχθηκε άγονη, δεδομένου ότι κανένας υποψήφιος δεν εκδήλωσε ενδιαφέρον για την αγορά κάποιας από τις παρτίδες.
               
            
                  (71)
               
               
                  Στις 26 Φεβρουαρίου 2015 η SEAH έλαβε μια πρώτη δήλωση εκδήλωσης ενδιαφέροντος από την Airport Handling για την αγορά 6 εκ των 9 παρτίδων της δημοπρασίας. Στις 3 Ιουνίου 2015 η Airport Handling ανανέωσε τη δήλωση εκδήλωσης ενδιαφέροντος. Στις 18 Σεπτεμβρίου 2015 […] (*1) πωλήθηκαν στην Airport Handling έναντι του τιμήματος που είχε οριστεί στην αρχική δημοπρασία, ήτοι […] (*1) ευρώ.
               
            2.5.   Η πώληση της μειοψηφικής συμμετοχής στην Airport Handling
      
      
                  (72)
               
               
                  Όπως ορίζεται στην ιδρυτική πράξη του trust, ο εντολοδόχος κίνησε τη διαδικασία για την πώληση μειοψηφικής συμμετοχής στο κεφάλαιο της Airport Handling.
               
            
                  (73)
               
               
                  Για τον σκοπό αυτό, ο εντολοδόχος στις 27 Ιανουαρίου 2015 διόρισε το ιταλικό παράρτημα της BNP Paribas ως χρηματοοικονομικό σύμβουλο για την πώληση «του 30 % τουλάχιστον» του εταιρικού κεφαλαίου της Airport Handling σε τρίτους επενδυτές. Οι ιταλικές αρχές επισήμαναν ότι η BNP Paribas με την ιδιότητα του χρηματοοικονομικού συμβούλου οργάνωσε τη διαδικασία πώλησης με πλήρη ανεξαρτησία. Η BNP Paribas προγραμμάτισε τα ακόλουθα στάδια της πώλησης: 1. Προκαταρκτική αξιολόγηση 2. Οργάνωση της συναλλαγής 3. Ολοκλήρωση της συναλλαγής.
               
            
                  (74)
               
               
                  Πέντε ενδιαφερόμενοι επενδυτές υπέβαλαν μη δεσμευτικές προσφορές για την απόκτησης συμμετοχής […] (*1)-[…] (*1) % στην Airport Handling: […] (*1), […] (*1), […] (*1), […] (*1), και […] (*1).
               
            
                  (75)
               
               
                  Σύμφωνα με το σχέδιο σύμβασης πώλησης που προσκόμισε η Ιταλία, προκειμένου ο επενδυτής να είναι σε θέση να ασκεί τον επιχειρησιακό έλεγχο της Airport Handling, ο εντολοδόχος δεσμεύεται, για ολόκληρη την περίοδο μέχρι τη λήξη της ανασταλτικής προθεσμίας (14) ότι θα παρέχει στον επενδυτή το δικαίωμα να διορίζει την πλειοψηφία, ήτοι τα τρία από τα πέντε μέλη, του διοικητικού συμβουλίου, μεταξύ των οποίων και τον διευθύνοντα σύμβουλο της εταιρείας, ενώ ο πρόεδρος του διοικητικού συμβουλίου θα διορίζεται από τη γενική συνέλευση.
               
            
                  (76)
               
               
                  Στις 21 Σεπτεμβρίου 2015 ο εντολοδόχος υπέγραψε δεσμευτική επενδυτική συμφωνία-πλαίσιο με τη D’Nata για την πώληση του […] (*1) % των μετοχών της Airport Handling. Σύμφωνα με την εν λόγω συμφωνία, ισχύουν οι ακόλουθες ρυθμίσεις:
               
            
                  (77)
               
               
                  Αρχική επένδυση: Μετά την έγκριση της εξαγοράς από τις αρχές που είναι αρμόδιες για τον έλεγχο των συγκεντρώσεων, η D’Nata αποκτά το […] (*1) % των μετοχών της Airport Handling με δικαίωμα να διορίζει την πλειοψηφία των μελών του διοικητικού συμβουλίου και τον διευθύνοντα σύμβουλο. Στόχος της συγκεκριμένης ρύθμισης είναι η D’Nata, παρά το γεγονός ότι θα είναι μειοψηφικός μέτοχος, να είναι ουσιαστικά στη θέση του ελέγχοντος μετόχου.
               
            
                  (78)
               
               
                  Πρόσθετη επένδυση: Βάσει δικαιώματος αγοράς, η D’Nata δικαιούται να αποκτήσει περαιτέρω ποσοστό συμμετοχής ([…] (*1) %) στην Airport Handling. Ειδική ρήτρα «δικαιώματος πώλησης λόγω κρατικής ενίσχυσης» ορίζει ότι η D’Nata θα έχει δικαίωμα να επαναπωλήσει το ποσοστό συμμετοχής της ([…] (*1) %) έναντι της αναπροσαρμοσμένης αξίας κτήσης σε περίπτωση που είτε η Επιτροπή λάβει αρνητική απόφαση, είτε 18 μήνες μετά την ολοκλήρωση της αρχικής επένδυσης εξακολουθεί να εκκρεμεί η διαδικασία κρατικής ενίσχυσης.
               
            
                  (79)
               
               
                  Στις 8 Φεβρουαρίου 2016 η ιταλική αρχή ανταγωνισμού, Autorità Garante della Concorrenza e del Mercato, ενέκρινε την απόκτηση του αποκλειστικού ελέγχου της Airport Handling από την D’Nata βάσει της ιταλικής νομοθεσίας για τον έλεγχο των συγκεντρώσεων. Ο εντολοδόχος ενημέρωσε την Επιτροπή ότι μετά την εν λόγω έγκριση θα προέβαινε με την D’Nata στην ολοκλήρωση της επένδυσης στις 8 Μαρτίου 2016.
               
            2.6.   Το επιχειρηματικό σχέδιο 2014-2017
      
      2.6.1.   Το επιχειρηματικό σχέδιο της 14ης Νοεμβρίου 2013
      
      
                  (80)
               
               
                  Κατά το στάδιο της προκαταρκτικής έρευνας, η Ιταλία προσκόμισε το επιχειρηματικό σχέδιο της Airport Handling για την περίοδο 2014-2017, με ημερομηνία 14 Νοεμβρίου 2013 («επιχειρηματικό σχέδιο Νοεμβρίου 2013»), ως απόδειξη ότι η επένδυση της SEA στο κεφάλαιο ήταν σύμφωνη με την αρχή του ιδιώτη επενδυτή στην οικονομία της αγοράς. Τα κυριότερα στοιχεία του εν λόγω σχεδίου συνοψίζονται ακολούθως:
               
            
                  (81)
               
               
                  Το επιχειρηματικό σχέδιο επικεντρώνεται στις υπηρεσίες διαδρόμου (15) και επιβατών (16), οι οποίες αντιπροσωπεύουν το κυριότερο μέρος της δραστηριότητας της Airport Handling. Το συνολικό μερίδιο αγοράς της εταιρείας στους αερολιμένες Malpensa και Linate προβλεπόταν ότι θα ανερχόταν σε [50-70] (*1) % και [50-70] (*1)% αντίστοιχα κατά το δεύτερο εξάμηνο του 2014 και ότι θα αυξανόταν σε [60-80] (*1) % και [60-80] (*1)% αντίστοιχα έως το 2017.
               
            
                  (82)
               
               
                  Στις προβλέψεις που παρουσιάζονταν στο σχέδιο αποτυπωνόταν αύξηση των λειτουργικών εσόδων λόγω της προβλεπόμενης αύξησης του μεριδίου αγοράς. Τα συνολικά έσοδα προβλεπόταν ότι θα αυξάνονταν από […] (*1) ευρώ το δεύτερο εξάμηνο του 2014 σε […] (*1) ευρώ το 2017, με βάση την παραδοχή ότι η επιβατική κίνηση θα αυξανόταν κατά […] (*1)–[…] (*1) % σε ετήσια βάση την περίοδο 2014-2017.
               
            
                  (83)
               
               
                  Ο μέσος αριθμός εργαζομένων προβλεπόταν ότι θα αυξανόταν από […] (*1) ΙΠΑ το 2014 σε […] (*1) ΙΠΑ το 2017 λόγω αύξησης του αριθμού των συμβάσεων ορισμένου χρόνου. Το κόστος εργασίας είχε εκτιμηθεί ότι θα ανερχόταν περίπου σε […] (*1) % του συνολικού λειτουργικού κόστους. Η SEA θα αύξανε την παραγωγικότητα κατά 12 % την περίοδο αναφοράς, χάρη σε τρεις κυρίως παράγοντες:
                  
                              —
                           
                           
                              τη βελτίωση της αποτελεσματικότητας κατά τη φάση της εκκίνησης της Airport Handling (αναπροσαρμογή του μεριδίου των συμβάσεων ορισμένου χρόνου και μερικής απασχόλησης· καλύτερος σχεδιασμός του προγράμματος εργασίας2· προσαρμογή της οργανωτικής δομής με γνώμονα την αποδοτική χρήση των πόρων μέσω του περιορισμού της χρήσης εποχικά εργαζομένων· μεγιστοποίηση της παραγωγικότητας του υπάρχοντος εργατικού δυναμικού),
                           
                        
                              —
                           
                           
                              τις οικονομίες κλίμακας ως αποτέλεσμα της αύξησης της κίνησης,
                           
                        
                              —
                           
                           
                              τις διαρθρωτικές προσαρμογές των επιχειρησιακών διεργασιών (καλύτερος προγραμματισμός και οργάνωση της εργασίας· επενδύσεις σε τεχνικές λύσεις που θα καταστήσουν δυνατή τη μερική ή ολική αυτοματοποίηση ορισμένων δραστηριοτήτων· σύνδεση της δαπάνης για το εργατικό δυναμικό με τις εκροές και τα αποτελέσματα της επιχειρηματικής δραστηριότητας).
                           
                        
            
                  (84)
               
               
                  Το αρχικό κόστος κατά τη φάση της εκκίνησης για την επαναδιαπραγμάτευση των συμβάσεων των πελατών και των προμηθευτών, τις συμφωνίες με το εργατικό δυναμικό, τις προσλήψεις, τη συγγραφή οργανωτικών/διοικητικών/επιχειρησιακών διαδικασιών, τα νομικά έξοδα, τα τραπεζικά τέλη, τις συμβουλευτικές υπηρεσίες και την αγορά μικροαντικειμένων και λοιπών στοιχείων αναμενόταν να ανέλθει σε […] (*1) ευρώ.
               
            
                  (85)
               
               
                  Το λειτουργικό κόστος κατά τη φάση της εκκίνησης, ήτοι οι κεφαλαιουχικές δαπάνες που απαιτούνται προκειμένου η Airport Handling να τεθεί σε λειτουργία, εκτιμάτο σε […] (*1) ευρώ για νέο εξοπλισμό. Ωστόσο, για τους σκοπούς του επιχειρηματικού σχεδίου Νοεμβρίου 2013, γινόταν η παραδοχή ότι η Airport Handling θα αγόραζε μεταχειρισμένο εξοπλισμό επίγειας εξυπηρέτησης αποτιμηθείσας αξίας […] (*1) ευρώ.
               
            
                  (86)
               
               
                  Για την κάλυψη των δαπανών του συνολικού εκτιμώμενου κόστους κατά τη φάση της εκκίνησης, το επιχειρηματικό σχέδιο προϋπέθετε αύξηση κεφαλαίου ύψους […] (*1) ευρώ το […] (*1).
               
            2.6.2.   Το επιχειρηματικό σχέδιο της 6ης Αυγούστου 2014
      
      
                  (87)
               
               
                  Σε μεταγενέστερο σημείο κατά τη διάρκεια της έρευνας, η Ιταλία υπέβαλε αναθεωρημένο επιχειρηματικό σχέδιο για την περίοδο 2014-2017, με ημερομηνία 6 Αυγούστου 2014 («επιχειρηματικό σχέδιο Αυγούστου 2014), όπως εγκρίθηκε από το διοικητικό συμβούλιο της Airport Handling στις 26 Αυγούστου 2014. Σύμφωνα με τα στοιχεία που παρείχε η Ιταλία, η εν λόγω αναθεώρηση είχε ήδη οριστικοποιηθεί τον Ιούλιο του 2014. Οι βασικές παραδοχές του σχεδίου συνοψίζονται ακολούθως:
               
            
                  (88)
               
               
                  Μερίδιο αγοράς: Όσον αφορά […] (*1), το επιχειρηματικό σχέδιο Αυγούστου 2014 προβλέπει ελαφρώς χαμηλότερο ρυθμό ανάπτυξης από το προηγούμενο σχέδιο, με μερίδιο αγοράς [70-80] (*1) % το […] (*1), βάσει επικαιροποιημένων προβλεπόμενων επιπέδων κίνησης της τάξης του […] (*1), και […] (*1).
               
            
                  (89)
               
               
                  Τιμές: Οι μοναδιαίες τιμές (ανά κίνηση αεροσκάφους) είναι υψηλότερες από τις τιμές που προβλέπονταν στο επιχειρηματικό σχέδιο Νοεμβρίου 2013, και παραμένουν σταθερές σε ονομαστικούς όρους καθ’ όλη την περίοδο 2014-2017.
               
            
                  (90)
               
               
                  Δαπάνες προσωπικού: Οι εκτιμώμενες δαπάνες προσωπικού στο επιχειρηματικό σχέδιο Αυγούστου 2014 ήταν ελαφρώς υψηλότερες από αυτές που προβλέπονταν στο επιχειρηματικό σχέδιο Νοεμβρίου 2013 και κυμαίνονταν μεταξύ […] (*1) και […] (*1) % του λειτουργικού κόστους. Η αύξηση αυτή οφείλεται […] (*1).
               
            
                  (91)
               
               
                  Άλλες δαπάνες που λήφθηκαν υπόψη ήταν οι εξωτερικές δαπάνες, οι αποσβέσεις και οι προβλέψεις, οι οποίες αθροιστικά αντιπροσώπευαν περίπου […] (*1) % του συνολικού λειτουργικού κόστους, και το κόστος υπηρεσιών που υπόκεινται σε κανονιστική ρύθμιση (περίπου […] (*1) %) τις οποίες η SEA παρέχει στην Airport Handling για τη χρήση κοινών υποδομών του αερολιμένα (κυρίως […] (*1)). Στο επιχειρηματικό σχέδιο Αυγούστου 2014 γινόταν η εκτίμηση ότι για την προμήθεια εξοπλισμού θα έπρεπε να επενδυθούν […] (*1) ευρώ, εκ των οποίων το […] (*1) % για την προμήθεια νέου εξοπλισμού και το […] (*1) % για την προμήθεια μεταχειρισμένων οχημάτων από την αγορά. Τα στοιχεία αυτά βασίστηκαν σε προσφορές που υπέβαλαν υποψήφιοι προμηθευτές στην Airport Handling τον Μάρτιο του 2014.
               
            
                  (92)
               
               
                  Στο επιχειρηματικό σχέδιο Αυγούστου 2014, όπως και στο επιχειρηματικό σχέδιο Νοεμβρίου 2013, καταγράφεται μείωση του λειτουργικού κόστους συγκριτικά με τη διάρθρωση του κόστους της SEAH, που επιτυγχάνεται ουσιαστικά χάρη στη βελτίωση της αποτελεσματικότητας και στη μείωση του προσωπικού.
               
            2.6.3.   Οικονομικές αποτιμήσεις του επιχειρηματικού σχεδίου
      
      2.6.3.1.   Η έκθεση της BCG
      
      
                  (93)
               
               
                  Η Airport Handling ανέθεσε στην Boston Consulting Group την προκαταρκτική ανεξάρτητη αξιολόγηση του επιχειρηματικού σχεδίου 2014-2017 («η έκθεση BCG»). Η BCG υπέβαλε την έκθεσή της στις 14 Οκτωβρίου 2014.
               
            
                  (94)
               
               
                  Η έκθεση BCG βασίζεται στο επιχειρηματικό σχέδιο που εγκρίθηκε στις 26 Αυγούστου 2014, στο επιχειρηματικό σχέδιο που εκπονήθηκε τον Νοέμβριο του 2013, στην εργασιακή πείρα και την τεχνογνωσία της ίδιας της BCG, καθώς και σε δημόσια δεδομένα που αφορούσαν τις εξελίξεις στην αγορά και τις κυριότερες εταιρείες παροχής υπηρεσιών επίγειας εξυπηρέτησης.
               
            
                  (95)
               
               
                  Συνοπτικά, η BCG αξιολόγησε τις ακόλουθες παραδοχές στις οποίες βασιζόταν το επιχειρηματικό σχέδιο: τις προοπτικές των εσόδων [βάσει των προβλεπόμενων δυνατοτήτων αύξησης της κίνησης και της προβλεπόμενης αύξησης του όγκου που διεκπεραιώνει η Airport Handling)· τις δαπάνες προσωπικού (βάσει δαπανών ανά ΙΠΑ, την προβλεπόμενη αύξηση παραγωγικότητας)· τις προγραμματισμένες επενδύσεις (συνολικό ποσό […] (*1) ευρώ].
               
            
                  (96)
               
               
                  Η BCG συνόψισε τα συμπεράσματά του ως εξής:
               
            
                  (97)
               
               
                  Ουσιαστικά, οι παραδοχές που αφορούν τον όγκο κίνησης στο επίπεδο της SEA φαίνεται να είναι διατηρήσιμες και να συνάδουν με τις προβλέψεις σημαντικών οργανισμών, ιδίως δε της Διεθνούς Ένωσης Αεροπορικών Μεταφορών (IATA) και του Ευρωπαϊκού Οργανισμού για την Ασφάλεια της Αεροναυτιλίας (Eurocontrol). Η BCG σημείωσε, ωστόσο, ότι η πρόθεση για διατήρηση σταθερού μείγματος αερομεταφορέων, αποτελούμενου από αερομεταφορείς χαμηλού κόστους και τους λεγόμενους «παραδοσιακούς αερομεταφορείς», δεν συνάδει με την ιστορική εξέλιξη του μείγματος στον αεροσταθμό Malpensa, όπου την τελευταία τετραετία το μερίδιο των αερομεταφορέων χαμηλού κόστους αυξήθηκε κατά […] (*1) ποσοστιαίες μονάδες. Επιπλέον, η θέσπιση ενός νέου εθνικού κανονισμού (Decreto Linate) μπορεί να έχει ως αποτέλεσμα τη μετεγκατάσταση κάποιων αερομεταφορέων από τον αερολιμένα Malpensa στον αερολιμένα Linate.
               
            
                  (98)
               
               
                  Η παραδοχή σχετικά με την πιθανή αύξηση του όγκου κίνησης που διαχειρίζεται η Airport Handling φαίνεται να είναι σε γενικές γραμμές ρεαλιστική επειδή, πρώτον, οι συμφωνίες με νέους αερομεταφορείς που είχαν υπογραφεί κατά την ημερομηνία σύνταξης της έκθεσης από την BCG θα διασφάλιζαν μερίδιο αγοράς της τάξης του [60-70] (*1) % και, δεύτερον, ο στόχος για μερίδιο αγοράς της τάξης του [70-80] (*1) % το 2017 θα ήταν διατηρήσιμος ενόψει της τρέχουσας δυναμικής του ανταγωνισμού στον κλάδο, καθώς και του παραδοσιακού μεριδίου αγοράς της SEAH, της τάξης του [70-80] (*1) %.
               
            
                  (99)
               
               
                  Σύμφωνα με την BCG, οι παραδοχές για τα έσοδα από την παροχή υπηρεσιών στον φορέα διαχείρισης του αερολιμένα φαίνεται να αποτελούν σε γενικές γραμμές επιδιωκόμενο στόχο στο πλαίσιο διαπραγματεύσεων με τη SEA. Ωστόσο, η BCG δεν ήταν σε θέση να αξιολογήσει τα αναμενόμενα έσοδα για το τελευταίο έτος του σχεδίου (2017), δεδομένης της παραδοχής ότι η διάρκεια της σύμβασης θα ήταν διετής.
               
            
                  (100)
               
               
                  Οι παραδοχές για αύξηση του μέσου μοναδιαίου κόστους του προσωπικού κατά […] (*1) % ανά έτος από το 2014 έως το 2017 συμβαδίζουν σε γενικές γραμμές με τη συμφωνία που υπογράφηκε μεταξύ της ιταλικής ένωσης φορέων διαχείρισης αερολιμένων (Assaeroporti) και συνδικάτων τον Οκτώβριο του 2014.
               
            
                  (101)
               
               
                  Η βελτίωση κατά […] (*1) % της παραγωγικότητας των πόρων φαίνεται να είναι σε γενικές γραμμές διατηρήσιμη δεδομένου ότι, πρώτον, κατά τον χρόνο σύνταξης της έκθεσης είχε ήδη επιτευχθεί αύξηση παραγωγικότητας κατά […] (*1) % και, δεύτερον, επειδή το υπόλοιπο […] (*1) % φαινόταν εύλογο ενόψει των υφιστάμενων ευνοϊκών παραγόντων σε οργανωτικό επίπεδο και του τεχνικού σταδίου της υλοποίησης.
               
            
                  (102)
               
               
                  Η BCG διαπίστωσε ότι ο προϋπολογισμός των […] (*1) ευρώ για επενδύσεις φαίνεται να συνάδει σε γενικές γραμμές με την αγορά νέου στόλου αποτελούμενου ως επί το πλείστον από καινούρια οχήματα (95 %), όπως προκύπτει από τις αναλυτικές τιμές αγοράς που περιλαμβάνουν οι προσφορές που έλαβε η Airport Handling τον Μάρτιο του 2014.
               
            
                  (103)
               
               
                  Η BCG διαπίστωσε ότι, συνοπτικά, το περιθώριο κέρδους που προβλέπεται στο επιχειρηματικό σχέδιο για το 2017 ([…] (*1) %, […] (*1) ευρώ) φαίνεται σε γενικές γραμμές να συνάδει ή να είναι λίγο μικρότερο από τη μέση αποδοτικότητα σημαντικού δείγματος άλλων ευρωπαϊκών εταιρειών που δραστηριοποιούνται στον ιδιωτικό και τον δημόσιο τομέα (βάσει σύγκρισης με τις Portway, Acciona, Aviapartner, Fraport και ATA-Handling). Η BCG επισήμανε ωστόσο ότι η πραγματική εξέλιξη του μείγματος της κίνησης, καθώς και ο ενδεχόμενος αντίκτυπος του νέου κανονισμού για τον αερολιμένα Linate (Decreto Linate) μπορεί να επιφέρει μείωση της κίνησης στον αερολιμένα Malpensa.
               
            2.6.3.2.   Η έκθεση Brattle
      
      
                  (104)
               
               
                  Η SEA ανέθεσε στην The Brattle Group να αναλύσει την εισφορά κεφαλαίου από τη SEA υπέρ της Airport Handling, και ειδικότερα να αναλύσει εάν η εν λόγω επένδυση ήταν σύμφωνη με την αρχή του ιδιώτη επενδυτή στην οικονομία της αγοράς. Η Brattle υπέβαλε την έκθεσή της στις 30 Μαρτίου 2015.
               
            
                  (105)
               
               
                  Σύμφωνα με την έκθεση Brattle, η ανάλυση βασίζεται σε πληροφορίες που είχε στη διάθεσή της η SEA όταν λήφθηκε η απόφαση για την πραγματοποίηση επένδυσης στην Airport Handling, καθώς και σε δημόσια στοιχεία σχετικά με την ανταγωνιστικότητα της SEA. Σύμφωνα με την έκθεση Brattle, οι παραδοχές που περιλαμβάνονται στο επιχειρηματικό σχέδιο Νοεμβρίου 2013 είναι οι πλέον πρόσφορες για την εφαρμογή του κριτηρίου του ιδιώτη επενδυτή στην οικονομία της αγοράς, δεδομένου ότι αποτελούν τη βάση επί της οποίας η SEA πραγματοποίησε την επένδυση (17).
               
            
                  (106)
               
               
                  Σύμφωνα με την έκθεση Brattle, οι αμφιβολίες που διατύπωσε η Επιτροπή στην απόφαση του 2014 για την κίνηση της διαδικασίας, ήτοι ότι το επιχειρηματικό σχέδιο της Airport Handling ήταν υπερβολικά αισιόδοξο, μπορούν να αρθούν, δεδομένου ότι οι βασικές παραδοχές του επιχειρηματικού σχεδίου έχουν επιβεβαιωθεί στην πράξη. Ειδικότερα, το μερίδιο αγοράς της Airport Handling το 2014 υπερέβη τις προβλέψεις του επιχειρηματικού σχεδίου Νοεμβρίου 2013.
               
            
                  (107)
               
               
                  Σύμφωνα με την έκθεση Brattle, οι μοναδιαίες τιμές (δηλαδή οι τιμές που χρέωνε η Airport Handling για κάθε κίνηση αεροσκάφους) που παρατίθενται στο επιχειρηματικό σχέδιο Αυγούστου 2014 βασίζονται σε συμβάσεις που είχαν ήδη υπογραφεί με τις αεροπορικές εταιρείες, και ανέρχονταν κατά μέσο όρο σε […] (*1) ευρώ, ποσό υψηλότερο από την τιμή που προβλεπόταν στο επιχειρηματικό σχέδιο Νοεμβρίου 2013, η οποία κυμαινόταν από […] (*1) ευρώ το 2014 έως […] (*1) ευρώ το 2017. Βάσει των παραπάνω οι εμπειρογνώμονες κατέληξαν στα ακόλουθα συμπεράσματα: Πρώτον, οι αγοραίες τιμές που περιλαμβάνονται στο επιχειρηματικό σχέδιο Αυγούστου 2014 είναι πιο κοντά στην πραγματικότητα, επειδή βασίστηκαν σε υπογεγραμμένες συμβάσεις. Δεύτερον, στο επιχειρηματικό σχέδιο Νοεμβρίου 2013, στο οποίο η SEA βάσισε την επενδυτική της απόφαση, υποεκτιμήθηκαν οι αγοραίες τιμές που θα μπορούσε να χρεώσει η Airport Handling. Τρίτον, αυτό επιβεβαιώνει ότι οι αγοραίες τιμές που περιλαμβάνονται στο επιχειρηματικό σχέδιο Νοεμβρίου 2013 στην πραγματικότητα ήταν όχι μόνο λογικές αλλά και υπερβολικά χαμηλές.
               
            
                  (108)
               
               
                  Τέλος, οι εμπειρογνώμονες επισήμαναν ότι οι αγοραίες τιμές που διαπραγματεύτηκε η Airport Handling με τις αεροπορικές εταιρείες ήταν χαμηλότερες από τις τιμές που χρέωνε η SEAH.
               
            
                  (109)
               
               
                  Οι εμπειρογνώμονες, μολονότι συμφωνούν ότι το αρχικό μερίδιο αγοράς για την Airport Handling, όπως προβλεπόταν στο επιχειρηματικό σχέδιο Νοεμβρίου 2013, ενδεχομένως φαίνεται υψηλό για έναν νεοεισερχόμενο, θεωρούν ότι ένας ιδιώτης επενδυτής στην οικονομία της αγοράς θα γνώριζε ότι από τη διάλυση της SEAH θα προέκυπτε μια ασυνήθιστη κατάσταση, όπου πολλές από τις συμβάσεις επίγειας εξυπηρέτησης στους αερολιμένες της SEA θα γίνονταν αντικείμενο διεκδίκησης. Οι εμπειρογνώμονες καταλήγουν στο συμπέρασμα ότι η Airport Handling θα εκμεταλλευόταν αυτή την κατάσταση με τον ίδιο τρόπο που θα μπορούσαν να το πράξουν και οι υπόλοιπες εταιρείες που δραστηριοποιούνται στους αερολιμένες του Μιλάνου. Επίσης, σύμφωνα με την έκθεση, το αναμενόμενο μερίδιο αγοράς της Airport Handling συνηθίζεται στους μεγάλους αερολιμένες της Ιταλίας όπου η μεγαλύτερη εταιρεία επίγειας εξυπηρέτησης κατέχει συνήθως μερίδιο που ανέρχεται σε 70 % περίπου. Επίσης, οι εμπειρογνώμονες διαπίστωσαν ότι η Airport Handling ήταν η μοναδική εταιρεία επίγειας εξυπηρέτησης με επαρκή περιουσιακά στοιχεία και εξοπλισμό για την παροχή εγγυημένης πλήρους εξυπηρέτησης 24 ώρες το εικοσιτετράωρο, κάτι που θα αποτελούσε σημαντικότατο πλεονέκτημα έναντι των ανταγωνιστών.
               
            
                  (110)
               
               
                  Οι εμπειρογνώμονες διαπίστωσαν επίσης ότι οι μειωμένες δαπάνες προσωπικού ήταν μεταξύ των κυριότερων λόγων στους οποίους η Airport Handling βάσιζε την προσδοκία της ότι θα είναι κερδοφόρος παρά το γεγονός ότι η SEAH ήταν ζημιογόνος. Οι εμπειρογνώμονες έκριναν ότι η εν λόγω παραδοχή ήταν εύλογη, δεδομένου ότι η Airport Handling διαπραγματευόταν πλέον νέες συμβάσεις εργασίας, βάσει των οποίων οι εργαζόμενοι συμφώνησαν να εργάζονται 20 επιπλέον ημέρες ετησίως σε σύγκριση με τις προηγούμενες συμβάσεις της SEAH.
               
            
                  (111)
               
               
                  Επίσης, σύμφωνα με την έκθεση Brattle, παρόλο που το επιχειρηματικό σχέδιο Νοεμβρίου 2013 υποεκτιμούσε ελαφρώς το κόστος εργασίας, το επιχειρηματικό σχέδιο Αυγούστου 2014 περιλάμβανε δαπάνες ανά ΙΠΑ […] (*1) ευρώ/ώρα, […] (*1).
               
            
                  (112)
               
               
                  Κατά την άποψη των εμπειρογνωμόνων, ένας ιδιώτης επενδυτής στην οικονομία της αγοράς που θα επένδυε στην Airport Handling θα προσέβλεπε σε απόδοση (συντελεστή εσωτερικής απόδοσης) ίση ή μεγαλύτερη από το σταθμισμένο κόστος κεφαλαίου (WACC), σύμφωνα με την καθιερωμένη οικονομική θεωρία. Στην περίπτωση αυτή, οι υπολογισμοί επιβεβαιώνουν ότι σε όλα τα σενάρια ο αναμενόμενος συντελεστής εσωτερικής απόδοσης του έργου υπερβαίνει το σταθμισμένο κόστος κεφαλαίου και, ως εκ τούτου, ένας ιδιώτης επενδυτής θα ανέμενε να αποκομίσει κέρδος από την επένδυσή του στην Airport Handling.
               
            
                  (113)
               
               
                  Ο σύμβουλος επισήμανε ότι, όταν η SEA έλαβε το 2013 την απόφαση να ιδρύσει την Airport Handling, το ιδιωτικό επενδυτικό κεφάλαιο F2i κατείχε το 44,31 % της εταιρείας. Η F2i διορίζει δύο μέλη στο διοικητικό συμβούλιο της SEA και σύμφωνα με την έκθεση Brattle κανένα από τα δύο μέλη δεν ψήφισε κατά της πρότασης να επενδύσει η SEA στην Airport Handling, στοιχείο που αποτελεί ένδειξη ότι υπήρχε η προσδοκία ότι η επένδυση θα ήταν αποδοτική και, ως εκ τούτου, ήταν σύμφωνη με την αρχή του ιδιώτη επενδυτή στην οικονομία της αγοράς.
               
            
                  (114)
               
               
                  Σύμφωνα επίσης με την έκθεση Brattle, ένας ιδιώτης επενδυτής στην οικονομία της αγοράς θα έκρινε ότι είναι σχετικά μικρή η πιθανότητα να αποφανθεί η Επιτροπή ότι υπάρχει οικονομική συνέχεια μεταξύ της SEAH και της Airport Handling και, κατά συνέπεια, να υποχρεώσει την τελευταία να επιστρέψει την ενίσχυση που κρίθηκε ασυμβίβαστη στο πλαίσιο της απόφασης ανάκτησης. Ο λόγος είναι ότι η SEA έλαβε μέτρα, όπως η σύσταση του trust, με σκοπό τον διαχωρισμό της Airport Handling και την αποτροπή της οικονομικής συνέχειας. Σύμφωνα με τις οικονομικές εκτιμήσεις της Brattle επί του επιχειρηματικού σχεδίου Νοεμβρίου 2013, εφόσον η πιθανότητα να κριθεί ότι υφίσταται οικονομική συνέχεια θα ήταν μικρότερη από […] (*1) % (με βάση την εκτίμηση για το κόστος κεφαλαίου που παρουσίασε η SEA) ή μικρότερη από […] (*1) % (με βάση την εκτίμηση για το κόστος κεφαλαίου που παρουσίασε η Brattle), η επένδυση της SEA στην Airport Handling θα ήταν σύμφωνη με την αρχή του ιδιώτη επενδυτή στην οικονομία της αγοράς. H Brattle έκρινε εύλογο να θεωρηθεί ότι δεδομένων των συνθηκών και, ιδίως, της κοινοποίησης προς την Επιτροπή, ένας ιδιώτης επενδυτής στην οικονομία της αγοράς θα έκρινε ότι η πιθανότητα αυτή θα ήταν μικρότερη από […] (*1) % και, ως εκ τούτου, θα επένδυε στην Airport Handling καθαρά με οικονομικά κριτήρια.
               
            2.7.   Αναγγελθείς περιορισμός του αντικειμένου των οικονομικών δραστηριοτήτων της Airport Handling
      
      
                  (115)
               
               
                  Η Ιταλία πρότεινε τον περαιτέρω περιορισμό του αντικειμένου των δραστηριοτήτων που ασκεί σήμερα η Airport Handling συγκριτικά με τις δραστηριότητες που ασκούσε κατά το παρελθόν η SEAH. Ειδικότερα, όσον αφορά […] (*1).
               
            
                  (116)
               
               
                  Η SEA παρέχει σήμερα […] (*1), βάσει νέας, διαφορετικής σύμβασης που λήγει στις 31 Δεκεμβρίου 2018.
               
            
                  (117)
               
               
                  Η SEA δήλωσε διατεθειμένη να καταγγείλει, το αργότερο έως τις 31 Δεκεμβρίου 2016, τη σύμβαση που αφορά […] (*1), ώστε η συγκεκριμένη δραστηριότητα να μην ασκείται από την Airport Handling, καθώς και να προσλάβει περίπου […] (*1) εργαζόμενους της Airport Handling οι οποίοι είναι σήμερα […] (*1). Η αλλαγή αυτή θα είχε ως αποτέλεσμα ο κύκλος εργασιών της Airport Handling, που ήταν της τάξης των […] (*1) ευρώ κατά το πρώτο έτος της λειτουργίας της, να μειωθεί κατά περίπου […] (*1) ευρώ.
               
            3.   ΛΟΓΟΙ ΓΙΑ ΤΗΝ ΚΙΝΗΣΗ ΤΗΣ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ
      
      3.1.   Σχετικά με την οικονομική συνέχεια και τη μεταβίβαση της υποχρέωσης ανάκτησης
      
      
                  (118)
               
               
                  Στην απόφαση του 2014 για την κίνηση της διαδικασίας, η Επιτροπή κατέληξε στο προκαταρκτικό συμπέρασμα ότι, στην προκειμένη περίπτωση, πληρούνται σε μεγάλο βαθμό τα κριτήρια τα οποία μπορούν κατά το Δικαστήριο να ληφθούν υπόψη προκειμένου να διαπιστωθεί αν μια επιχείρηση, εκτός από τον αρχικό αποδέκτη της ενίσχυσης, μπορεί να θεωρηθεί ότι φέρει την ευθύνη να επιστρέψει την ενίσχυση. Ειδικότερα:
                  
                              —
                           
                           
                              ακόμη και αν το προσωπικό επαναπροσλαμβανόταν από την Airport Handling, με βάση τη συμφωνία με τα συνδικάτα, την οποία υπέγραψαν η SEA, η SEAH και τα συνδικάτα στις 4 Νοεμβρίου 2013, φαινόταν ότι διασφαλίζονταν στους πρώην εργαζόμενους της SEAH τα κεκτημένα βάσει των προηγούμενων συμβάσεων με την SEAH δικαιώματα,
                           
                        
                              —
                           
                           
                              σύμφωνα τις πληροφορίες που διέθετε η Επιτροπή σε εκείνο το στάδιο, η SEA και η Airport Handling ακόμη και πριν από τη λήξη των κύριων συμβάσεων με τις αεροπορικές εταιρείες, κατέβαλαν κοινές προσπάθειες εμπορικής προώθησης προκειμένου να διαβεβαιώσουν τις αεροπορικές εταιρείες που δραστηριοποιούνται στον αερολιμένα ότι η SEA θα συνεχίσει τις δραστηριότητες επίγειας εξυπηρέτησης μέσω της Airport Handling, της νεοσυσταθείσας θυγατρικής της, μετά την ολοκλήρωση της εκκαθάρισης της SEAH,
                           
                        
                              —
                           
                           
                              ο αναγκαίος εξοπλισμός για την παροχή υπηρεσιών επίγειας εξυπηρέτησης επρόκειτο να μισθωθεί στην Airport Handling από τη SEAH, εκκρεμούσης της (ενδεχόμενης) πώλησης των εν λόγω περιουσιακών στοιχείων σε τρίτους στο πλαίσιο ανοικτής δημοπρασίας. Η Επιτροπή έκρινε ότι το επιχείρημα της Ιταλίας ότι τα εν λόγω περιουσιακά στοιχεία θα μπορούσαν να μισθωθούν από την Airport Handling στην αγοραία τιμή θα μπορούσε να γίνει δεκτό, εφόσον η αξία των εν λόγω περιουσιακών στοιχείων είχε καθοριστεί από εμπειρογνώμονα που όρισε η μητρική εταιρεία SEA και η πώλησή τους δεν ήταν προδιαγεγραμμένη,
                           
                        
                              —
                           
                           
                              ιδιοκτήτης της νέας εταιρείας επίγειας εξυπηρέτησης θα παρέμενε ο ίδιος, δηλαδή η SEA. Η Επιτροπή έκρινε ότι η πρόταση της Ιταλίας να δημοπρατηθεί το 20 % του κεφαλαίου της νέας εταιρείας παροχής υπηρεσιών επίγειας εξυπηρέτησης δεν αρκούσε για να διασφαλιστεί η έλλειψη συνέχειας με τη SEAH, δεδομένου ότι, αφενός, η πρόταση περιοριζόταν μόνο σε μειοψηφική συμμετοχή και, αφετέρου, δεν παρέχονταν εγγυήσεις για την υλοποίηση της πρότασης. Επιπλέον, αυτό το άνοιγμα του κεφαλαίου θα πραγματοποιείτο μόνο μετά την είσοδο της Airport Handling στην αγορά,
                           
                        
                              —
                           
                           
                              η χρονική στιγμή —μετά την έκδοση της απόφασης ανάκτησης— και η οικονομική λογική της δημιουργίας της νέας εταιρείας παροχής υπηρεσιών επίγειας εξυπηρέτησης αποτελούσαν ενδείξεις ότι το σχέδιο που κοινοποίησε προκαταρκτικά η Ιταλία συνιστούσε μηχανισμό αποφυγής της ανάκτησης.
                           
                        
            
                  (119)
               
               
                  Ως εκ τούτου η Επιτροπή κατέληξε στο προκαταρκτικό συμπέρασμα ότι η δημιουργία της νέας εταιρείας φαινόταν να έχει ως σκοπό και αποτέλεσμα την καταστρατήγηση της υποχρέωσης επιστροφής της ενίσχυσης, και ότι η Airport Handling διαδεχόταν τη SEAH. Στη βάση αυτή, η Επιτροπή κατέληξε στο προκαταρκτικό συμπέρασμα ότι η Airport Handling θα μπορούσε να υποχρεωθεί να επιστρέψει την ενίσχυση η οποία κρίθηκε ασυμβίβαστη στο πλαίσιο της απόφασης ανάκτησης του 2012.
               
            3.2.   Σχετικά με την εισφορά κεφαλαίου
      
      
                  (120)
               
               
                  Η Επιτροπή κατέληξε στο προκαταρκτικό συμπέρασμα ότι οι αποφάσεις της SEA να ιδρύσει την Airport Handling και να εισφέρει κεφάλαια σε αυτή ήταν καταλογιστέες στο κράτος: Πρώτον, η Επιτροπή επισήμανε ότι ο Δήμος του Μιλάνου κατείχε πλειοψηφική συμμετοχή 54,81 % στη SEA και ότι, ως εκ τούτου, το Δημόσιο θα έπρεπε να θεωρείται ότι επηρεάζει τη διαδικασία λήψης αποφάσεων της SEA και ότι έχει συμμετοχή στις αποφάσεις που λαμβάνει η εταιρεία. Δεύτερον, η Επιτροπή αναφέρθηκε σε ορισμένες δηλώσεις στις οποίες προέβησαν εκπρόσωποι των ιταλικών αρχών επί του θέματος, οι οποίες άφηναν να εννοηθεί ότι η δημιουργία της Airport Handling ενορχηστρώθηκε από τις ιταλικές αρχές, κυρίως με γνώμονα την προστασία της απασχόλησης στους αερολιμένες του Μιλάνου.
               
            
                  (121)
               
               
                  Επίσης, επειδή η SEA φαινόταν ότι ελεγχόταν από τις ιταλικές αρχές, η Επιτροπή κατέληξε στο προκαταρκτικό συμπέρασμα ότι η εισφορά κεφαλαίου, η οποία χρηματοδοτήθηκε από τη SEA, γινόταν με κρατικούς πόρους.
               
            
                  (122)
               
               
                  Η Επιτροπή κατέληξε επίσης στο προκαταρκτικό συμπέρασμα ότι η SEA δεν ενήργησε ως ιδιώτης επενδυτής στην οικονομία της αγοράς κατά την πραγματοποίηση της εισφοράς στο κεφάλαιο της Airport Handling.
               
            
                  (123)
               
               
                  Πρώτον, η Επιτροπή εξέφρασε αμφιβολίες κατά πόσο ένας ιδιώτης επενδυτής θα εισέφερε κεφάλαιο στην Airport Handling τη χρονική στιγμή που το έπραξε η SEA, καθώς οι υπηρεσίες της Επιτροπής είχαν ήδη ενημερώσει τις ιταλικές αρχές ότι η σκοπούμενη σύσταση νέας εταιρείας παροχής υπηρεσιών επίγειας εξυπηρέτησης ήταν πιθανό να συνεπάγεται οικονομική συνέχεια και, κατά συνέπεια, υποχρέωση της νέας εταιρείας να επιστρέψει την ενίσχυση που κρίθηκε ασυμβίβαστη στο πλαίσιο της απόφασης ανάκτησης του 2012. Ωστόσο, στο επιχειρηματικό σχέδιο Νοεμβρίου 2013 δεν ελήφθη υπόψη ο κίνδυνος μεταβίβασης της υποχρέωσης ανάκτησης από τη SEAH στην Airport Handling.
               
            
                  (124)
               
               
                  Δεύτερον, η Επιτροπή εξέφρασε αμφιβολίες σχετικά με το κατά πόσον το επιχειρηματικό σχέδιο στο οποίο βάσισε η SEA την απόφασή της να επενδύσει στην Airport Handling βασιζόταν σε επαρκώς αξιόπιστες παραδοχές.
               
            
                  (125)
               
               
                  Η Επιτροπή έκρινε ως εκ τούτου ότι η επένδυση ύψους 25 εκατ. ευρώ από τη SEA στην Airport Handling δεν φαίνεται να έγινε βάσει κατάλληλων οικονομικών αξιολογήσεων, ικανών να συγκριθούν με εκείνες που θα είχε, υπό παρόμοιες περιστάσεις, πραγματοποιήσει ένας ορθολογικός ιδιώτης επενδυτής, πριν από την πραγματοποίηση της εν λόγω επένδυσης, προκειμένου να καθορίσει τη μελλοντική αποδοτικότητά της. Στη βάση αυτή, η Επιτροπή κατέληξε στο προκαταρκτικό συμπέρασμα ότι η κεφαλαιακή εισφορά ύψους 25 εκατ. ευρώ συνιστά κρατική ενίσχυση υπέρ της Airport Handling.
               
            4.   ΠΑΡΑΤΗΡΗΣΕΙΣ ΤΗΣ ΙΤΑΛΙΑΣ
      
      4.1.   Σχετικά με την οικονομική συνέχεια
      
      
                  (126)
               
               
                  Η Ιταλία υπενθύμισε ότι σύμφωνα με πάγια νομολογία, στόχος της ανάκτησης παράνομων και ασυμβίβαστων κρατικών ενισχύσεων είναι να εξαλειφθεί η στρέβλωση του ανταγωνισμού που οφείλεται στο απορρέον από τη χορήγηση των παράνομων ενισχύσεων ανταγωνιστικό πλεονέκτημα. Κατά συνέπεια, οι παράνομες και ασυμβίβαστες ενισχύσεις πρέπει να ανακτώνται από την επιχείρηση που πράγματι επωφελήθηκε από αυτές. Η υποχρέωση ανάκτησης πρέπει να επεκτείνεται σε επιχειρήσεις εκτός από τον αρχικό αποδέκτη της παράνομης και ασυμβίβαστης ενίσχυσης μόνο εφόσον πληρούνται σωρευτικά οι ακόλουθες προϋποθέσεις:
                  
                              —
                           
                           
                              η εταιρεία διαπιστώνεται ότι συνεχίζει τη δραστηριότητα της επιχείρησης που υπήρξε αποδέκτης της ενίσχυσης, και
                           
                        
                              —
                           
                           
                              η εταιρεία επωφελείται στην πράξη από το έναντι των ανταγωνιστών πλεονέκτημα το οποίο απορρέει από την ενίσχυση.
                           
                        
            
                  (127)
               
               
                  Κατά την άποψη της Ιταλίας, στην προκειμένη περίπτωση η μεταβίβαση του ανταγωνιστικού πλεονεκτήματος που συνδέεται με την ενίσχυση που χορηγήθηκε στην SEAH μπορεί να αποκλειστεί εκ προοιμίου.
               
            
                  (128)
               
               
                  Ειδικότερα, η Ιταλία επισημαίνει ότι, όπως αναφέρει η Επιτροπή στις αιτιολογικές σκέψεις 219 επ. της απόφασης ανάκτησης, το εικαζόμενο πλεονέκτημα που παρασχέθηκε στη SEAH λάμβανε τη μορφή αντιστάθμισης των ζημιών της SEAH της περιόδου 2002-2010. Σύμφωνα με την Επιτροπή, οι ζημίες αυτές οφείλονται στις υψηλές δαπάνες προσωπικού, οι οποίες αντιπροσωπεύουν σημαντικό μέρος στη διάρθρωση του κόστους μιας εταιρείας παροχής υπηρεσιών επίγειας εξυπηρέτησης. Δεδομένου ότι οι εισφορές κεφαλαίου που χαρακτηρίστηκαν ως κρατικές ενισχύσεις από την Επιτροπή χρησίμευσαν πρωτίστως για την κάλυψη των ζημιών που προκλήθηκαν από τις υπερβολικές δαπάνες προσωπικού της SEAH, η Ιταλία θεωρεί ότι το ανταγωνιστικό πλεονέκτημα από το οποίο επωφελήθηκε η SEAH παύει να υφίσταται αυτοδικαίως με την εκκαθάριση και την έξοδο της εταιρείας από την αγορά.
               
            
                  (129)
               
               
                  Η Ιταλία επισήμανε επίσης ότι ακόμη κι αν θεωρηθεί ότι ένα —έστω και μικρό— μέρος του ανταγωνιστικού πλεονεκτήματος που συνδέεται με την ενίσχυση που χορηγήθηκε στην SEAH θα μπορούσε να συσχετιστεί με τα περιουσιακά στοιχεία της εταιρείας, ήτοι τα περιουσιακά στοιχεία που χρησιμοποιούσε η SEAH για την άσκηση των δραστηριοτήτων επίγειας εξυπηρέτησης στους αερολιμένες του Μιλάνου, τα εν λόγω περιουσιακά στοιχεία δεν επρόκειτο να μεταβιβαστούν από τη SEAH στην Airport Handling. Αντίθετα, θα μισθώνονταν προσωρινά από την Airport Handling υπό συνθήκες οικονομίας της αγοράς, εκκρεμούσης της πώλησής τους στην ανοικτή αγορά.
               
            
                  (130)
               
               
                  Η Ιταλία επισήμανε επίσης ότι, ακόμη κι αν όντως συντελέστηκε μεταβίβαση ανταγωνιστικού πλεονεκτήματος από τη SEAH στην Airport Handling, δεν μπορεί να αποδειχθεί στην προκειμένη περίπτωση ότι η Airport Handling συνεχίζει de facto την οικονομική δραστηριότητα της SEAH.
               
            
                  (131)
               
               
                  Πρώτον, δεν θα μπορούσε να υπάρξει μεταβίβαση, είτε de facto είτε de jure, των συμβάσεων εργασίας μεταξύ της SEAH και της Airport Handling. Σύμφωνα με την Ιταλία, η Airport Handling απασχολούσε μόνο, υπό ουσιαστικά νέους όρους, το προσωπικό που ήταν απολύτως αναγκαίο για την επιτέλεση των δραστηριοτήτων επίγειας εξυπηρέτησης. Επίσης, οι νέες συμβάσεις εργασίας διέπονταν από διαφορετικό καθεστώς [το τμήμα της εθνικής συλλογικής σύμβασης εργασίας (Contratto Collettivo Nazionale di Lavoro (CCNL) που αφορά τις εταιρείες παροχής υπηρεσιών επίγειας εξυπηρέτησης και όχι το τμήμα που αφορά τους φορείς διαχείρισης αερολιμένων], και η διαπραγμάτευσή τους έγινε από διαφορετική οργάνωση εργαζομένων (την Assohandlers αντί της Assoaeroporti). Στη βάση αυτή, η Ιταλία επισήμανε ότι η Airport Handling θα επιτύγχανε μείωση δαπανών προσωπικού, συνοδευόμενη από σημαντική αύξηση της παραγωγικότητας.
               
            
                  (132)
               
               
                  Η Ιταλία πρόσθεσε επίσης ότι ο ισχυρισμός της Επιτροπής στην απόφαση του 2014 για την κίνηση της διαδικασίας ότι διασφαλίζονταν στους πρώην εργαζόμενους της SEAH τα κεκτημένα βάσει των προηγούμενων συμβάσεων με την SEAH δικαιώματα δεν τεκμηριώνεται με συγκεκριμένα αποδεικτικά στοιχεία. Σύμφωνα με την Ιταλία, η συμφωνία της 4ης Νοεμβρίου 2013 δεν προέβλεπε καμία διασφάλιση των κεκτημένων δικαιωμάτων των πρώην εργαζομένων της SEAH προς όφελός τους και όριζε με σαφήνεια ότι οι νέες συμβάσεις εργασίας θα πρέπει να βασίζονται σε νέους όρους.
               
            
                  (133)
               
               
                  Επίσης δεν θα υφίστατο μεταβίβαση στην Airport Handling των συμβάσεων μεταξύ της SEAH και των αερομεταφορέων που δραστηριοποιούνται στους αερολιμένες του Μιλάνου. Σύμφωνα με την Ιταλία, μετά την καταγγελία των συμβάσεων μεταξύ της SEAH και των αερομεταφορέων, η Airport Handling διαπραγματεύτηκε εκ του μηδενός (ex novo) τις συμβάσεις με τους αερομεταφορείς που δραστηριοποιούνται στους αερολιμένες του Μιλάνου. Επίσης, κατά την Ιταλία, η SEA και η Airport Handling δεν κατέβαλαν κοινές προσπάθειες εμπορικής προώθησης για τον σκοπό αυτό, αντίθετα προς τους ισχυρισμούς της Επιτροπής στην απόφαση του 2014 για την κίνηση της διαδικασίας, οι οποίοι, κατά την άποψη της Ιταλίας, δεν τεκμηριώνονται με συγκεκριμένα αποδεικτικά στοιχεία. Σε κάθε περίπτωση, το συγκεκριμένο ζήτημα είναι άνευ σημασίας για την εκτίμηση της οικονομικής συνέχειας μεταξύ της SEAH και της Airport Handling. Συναφώς, η Ιταλία υπενθυμίζει ότι το σημερινό πελατολόγιο της Airport Handling διαφέρει από εκείνο της SEAH. Η Airport Handling, αφενός, συνήψε κάποιες συμβάσεις με αερομεταφορείς που δεν ήταν ήδη πελάτες της SEAH και, αφετέρου, δεν κατάφερε να διατηρήσει κάποιους από τους πρώην πελάτες της SEAH.
               
            
                  (134)
               
               
                  Η Ιταλία ανέφερε ότι το γεγονός ότι το επιχειρηματικό σχέδιο της Airport Handling προβλέπει μερίδιο αγοράς […] (*1) δεν μπορεί, αφεαυτού, να θεωρηθεί απόδειξη οικονομικής συνέχειας. Το εν λόγω μερίδιο αγοράς θα πρέπει να εκτιμηθεί υπό το πρίσμα της εξασφάλισης μεσοπρόθεσμης βιωσιμότητας, που αποτελεί επιδιωκόμενο στόχο της Airport Handling.
               
            
                  (135)
               
               
                  Η Ιταλία υποστήριξε επίσης ότι η Airport Handling δεν συμμετείχε στη διαδικασία πώλησης των περιουσιακών στοιχείων της SEAH και, ως εκ τούτου, δεν υφίστατο μεταβίβαση περιουσιακών στοιχείων μεταξύ των δύο εταιρειών. Επίσης, κατά την άποψη της Ιταλίας, το γεγονός και μόνον ότι τα περιουσιακά στοιχεία του αποδέκτη της ενίσχυσης μισθώνονται σε τρίτη επιχείρηση δεν μπορεί να συνιστά επαρκή απόδειξη ότι η τελευταία απόλαυσε το ανταγωνιστικό πλεονέκτημα που συνδέεται με την ενίσχυση. Κατά την άποψη της Ιταλίας, για να αποτελεί το παραπάνω ένδειξη συνέχειας, η μίσθωση των εν λόγω περιουσιακών στοιχείων πρέπει να πραγματοποιηθεί σε τιμή χαμηλότερη της αγοραίας τιμής. Εν προκειμένω, ωστόσο, το μίσθωμα θα καθοριζόταν από ανεξάρτητη εταιρεία (IMQ).
               
            
                  (136)
               
               
                  Η Ιταλία υπενθύμισε επίσης ότι η μετοχική σύνθεση της SEA είναι σημαντικά διαφοροποιημένη από την περίοδο κατά την οποία χορηγήθηκε η εικαζόμενη ενίσχυση στην SEAH. Ενώ κατά την περίοδο 2002-2010 η SEA ανήκε εξολοκλήρου στο Δημόσιο, το 44,31 % του κεφαλαίου της ανήκει σήμερα σε ιδιώτη επενδυτή, την F2i.
               
            
                  (137)
               
               
                  Επίσης, κατά την άποψη της Ιταλίας, η σύσταση του trust αποτελεί πρόσθετη διασφάλιση για την έλλειψη συνέχειας μεταξύ της SEAH και της Airport Handling. Όπως μάλιστα ορίζεται στην ιδρυτική πράξη του trust, οι δραστηριότητες του εντολοδόχου πρέπει να συμβάλουν αποφασιστικά στην επίτευξη των ακόλουθων στόχων:
                  
                              —
                           
                           
                              να διασφαλίσει την ανεξάρτητη διαχείριση της συμμετοχής της SEA στην Airport Handling αναλαμβάνοντας τον αποκλειστικό έλεγχο της εταιρείας και διασφαλίζοντας κατ’ αυτόν τον τρόπο ότι δεν υφίσταται κανένα συμφέρον και/ή ροή πληροφοριών μεταξύ της Airport Handling και του ομίλου SEA, ιδίως σε ό,τι αφορά τη SEAH και τις δραστηριότητες επίγειας εξυπηρέτησης που η τελευταία ασκούσε έως πρότινος στους αερολιμένες του Μιλάνου,
                           
                        
                              —
                           
                           
                              να καταστεί δυνατή η είσοδος στο κεφάλαιο της Airport Handling νέων ιδιωτών επενδυτών που δεν είναι συνδεδεμένοι με τον όμιλο SEA, η οποία σε πρώτη φάση να αντιστοιχεί σε ποσοστό τουλάχιστον […] (*1) %.
                           
                        
            
                  (138)
               
               
                  Σε συνέχεια της μεταβίβασης στο trust του 100 % της συμμετοχής της SEA στην Airport Handling, o εντολοδόχος καταχωρίστηκε στο μητρώο εταιρειών ως μοναδικός μέτοχος της εταιρείας. Υπό την ιδιότητά του αυτή, ο εντολοδόχος ασκεί πλήρη και ουσιαστικό έλεγχο επί της συμμετοχής της SEA στην Airport Handling.
               
            
                  (139)
               
               
                  Ως μοναδικός μέτοχος της Airport Handling ο εντολοδόχος οφείλει, μεταξύ άλλων:
                  
                              —
                           
                           
                              να ασκεί τα δικαιώματα ψήφου του επί του διορισμού των διοικητικών οργάνων της Airport Handling ανεξάρτητα και χωρίς οποιαδήποτε παρέμβαση από τη SEA, και κατά τέτοιον τρόπο ώστε να διασφαλίζεται ότι τα μέλη των οργάνων αυτών δεν έχουν ούτε είχαν ποτέ επιχειρησιακές αρμοδιότητες στη SEA ή τη SEAH, ούτε εξαρτημένη σχέση με τις εν λόγω εταιρείες. Κατά τον χρόνο της μεταβίβασης της συμμετοχής της SEA στο trust, όλα τα μέλη των διοικητικών οργάνων της Airport Handling που είχαν διοριστεί από τη SEA υπέβαλαν παραίτηση και αντικαταστάθηκαν από τα μέλη που διορίστηκαν από τον εντολοδόχο,
                           
                        
                              —
                           
                           
                              να παρακολουθεί την οικονομική ασυνέχεια μεταξύ της SEAH και της Airport Handling, ζητώντας να του υποβάλλονται τακτικές εκθέσεις σχετικά με τη διαχείριση της εταιρείας, την ορθή υλοποίηση του επιχειρηματικού σχεδίου, του μεριδίου αγοράς και των προοπτικών ανάπτυξης,
                           
                        
                              —
                           
                           
                              να μεριμνά για την εφαρμογή διαδικασιών που δεν επιτρέπουν στην Airport Handling να αποκτά αθέμιτο πλεονέκτημα όσον αφορά τη σύναψη ή διατήρηση συμβάσεων με αερομεταφορείς ή προμηθευτές προϊόντων ή υπηρεσιών, βασιζόμενη σε πληροφορίες που κατέχει η SEA,
                           
                        
                              —
                           
                           
                              να διακριβώνει ότι δεν έχει πραγματοποιηθεί συναλλαγή πώλησης μεταξύ της SEAH και της Airport Handling.
                           
                        
            4.2.   Σχετικά με την εισφορά κεφαλαίου
      
      4.2.1.   Σχετικά με τους κρατικούς πόρους και τον καταλογισμό στο κράτος
      
      
                  (140)
               
               
                  Κατά την άποψη της Ιταλίας, το γεγονός ότι η SEA είναι δημόσια επιχείρηση δεν αρκεί για να συναχθεί το συμπέρασμα ότι οι πόροι της μπορούν να χαρακτηριστούν κρατικοί πόροι κατά την έννοια του άρθρου 107 παράγραφος 1 της Συνθήκης. Συναφώς, η Ιταλία υπενθυμίζει ότι οι οικονομικοί πόροι της Airport Handling δεν τελούν υπό την κατοχή ή τον έλεγχο της SEA, καθώς η διαχείριση της συμμετοχής της στην Airport Handling γίνεται από ανεξάρτητο όργανο, το trust, με πλήρη ανεξαρτησία από τη SEA.
               
            
                  (141)
               
               
                  Η SEA δεν είχε ως εκ τούτου τη δυνατότητα να ασκεί συνήθεις εξουσίες του πλειοψηφικού μετόχου, όπως, μεταξύ άλλων, την εξουσία να διορίζει τα μέλη του διοικητικού συμβουλίου της θυγατρικής συμμετοχής και, ως εκ τούτου, να συμμετέχει αποφασιστικά στη διαχείριση της εταιρείας.
               
            
                  (142)
               
               
                  Σύμφωνα με την Ιταλία, η Επιτροπή δεν μπορεί να καταλογίσει τα αμφισβητούμενα μέτρα στο κράτος για τον λόγο και μόνον ότι είναι εξαιρετικά απίθανο τα μέτρα αυτά να ελήφθησαν χωρίς κρατική παρέμβαση. Η Ιταλία θεωρεί ότι η Επιτροπή οφείλει να εφαρμόζει υψηλό επίπεδο αποδείξεως. Τα επίμαχα μέτρα μπορούν να κριθούν καταλογιστέα στο κράτος μόνο στον βαθμό που ο δημόσιος μέτοχος της SEA έπαιξε καθοριστικό ρόλο στην έγκριση της εισφοράς κεφαλαίου υπέρ της Airport Handling. Υπό την έννοια αυτή, η Ιταλία θεωρεί σημαντικό να επισημανθεί ότι το άρθρο 15 του καταστατικού της SEA ορίζει ότι, για να ληφθεί απόφαση επί θεμάτων που αφορούν, μεταξύ άλλων, την αύξηση του κεφαλαίου θυγατρικών εταιρειών, απαιτείται θετική ψήφος έξι τουλάχιστον εκ των επτά μελών, κάτι που προϋποθέτει τη σύμφωνη γνώμη των διαχειριστών που έχουν διοριστεί από τον ιδιώτη μέτοχο F2i. Ως εκ τούτου, ο δημόσιος μέτοχος, παρά το γεγονός ότι κατέχει πλειοψηφική συμμετοχή στην SEA, δεν μπορεί να λάβει έγκυρη απόφαση υπέρ της αύξησης κεφαλαίου χωρίς τη συγκατάθεση (ή, καλύτερα, την αποφασιστική ψήφο) των μελών του διοικητικού συμβουλίου που έχουν διοριστεί από τον ιδιώτη μέτοχο.
               
            
                  (143)
               
               
                  Επίσης, η Ιταλία υποστήριξε ότι δηλώσεις όπως αυτές που έγιναν από τον υπουργό Υποδομών και Μεταφορών με σκοπό τον καθησυχασμό των εργαζομένων, τις οποίες επικαλέστηκε η Επιτροπή στην απόφαση για την κίνηση της διαδικασίας, συνάδουν απολύτως με την πρακτική που ακολουθείται σε Ευρώπη και Ιταλία και, επομένως, δεν μπορούν να χρησιμοποιούνται ως στοιχείο που αποδεικνύει ότι το μέτρο είναι καταλογιστέο στο κράτος. Οι εν λόγω δηλώσεις πρέπει να εκληφθούν ως πολιτικές εξαγγελίες που έχουν στόχο να περιορίσουν τις δυσμενείς επιπτώσεις της ανεργίας.
               
            
                  (144)
               
               
                  Στη βάση αυτή, η Ιταλία θεωρεί ότι η επένδυση της SEA στην Airport Handling δεν είναι καταλογιστέα στο κράτος και δεν αφορά κρατικούς πόρους και, ως εκ τούτου, δεν συνιστά κρατική ενίσχυση κατά την έννοια του άρθρου 107 παράγραφος 1 της Συνθήκης.
               
            4.2.2.   Σχετικά με την ύπαρξη οικονομικού πλεονεκτήματος
      
      
                  (145)
               
               
                  Η Ιταλία υπενθυμίζει ότι ο ιδιώτης μέτοχος συμμετέχει σε εισφορές κεφαλαίου κατά αναλογία με το μερίδιο του κεφαλαίου της SEA που κατέχει, ήτοι 44,31 %. Σύμφωνα με την Ιταλία, η συμμετοχή του ιδιώτη επενδυτή F2i έχει πραγματικό οικονομικό αντίκτυπο, ο οποίος είναι σημαντικός. Συναφώς, η Ιταλία θεωρεί σημαντικό να επισημανθεί ότι, βάσει της πρακτικής της Επιτροπής, μια ιδιωτική επένδυση που αντιπροσωπεύει περίπου το ένα τρίτο της συνολικής επένδυσης θεωρείται σημαντική. Κατά την άποψη της Ιταλίας, αυτό και μόνον αρκεί για να αρθεί ο χαρακτηρισμός της εισφοράς κεφαλαίου ως κρατικής ενίσχυσης κατά την έννοια του άρθρου 107 παράγραφος 1 της Συνθήκης.
               
            
                  (146)
               
               
                  Δεύτερον, η Ιταλία υποστηρίζει ότι το επιχειρηματικό σχέδιο της Airport Handling αξιολογήθηκε από ανεξάρτητο εμπειρογνώμονα, ο οποίος απεφάνθη ότι η επένδυση της SEA είναι δικαιολογημένη από καθαρά οικονομική άποψη και επομένως είναι σύμφωνη με την αρχή του ιδιώτη επενδυτή στην οικονομία της αγοράς.
               
            
                  (147)
               
               
                  Στη βάση αυτή, η Ιταλία θεωρεί ότι η επένδυση της SEA στην Airport Handling πραγματοποιήθηκε υπό συνθήκες που θα ήταν αποδεκτές για έναν ιδιώτη επενδυτή που ενεργεί υπό κανονικές συνθήκες οικονομίας της αγοράς και ότι, συνεπώς, το μέτρο δεν συνιστά κρατική ενίσχυση κατά την έννοια του άρθρου 107 παράγραφος 1 της Συνθήκης.
               
            5.   ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ
      
      
                  (148)
               
               
                  Η Επιτροπή έλαβε παρατηρήσεις από τη SEAH (υπό εκκαθάριση), το Milan Airport Handling Trust και την Airport Handling, τη SEA και έναν ενδιαφερόμενο που ζήτησε να τηρηθεί η ανωνυμία του.
               
            5.1.   Παρατηρήσεις από το Milan Airport Handling Trust και την Airport Handling (εφεξής «το trust»)
      
      5.1.1.   Σχετικά με τη μεταβίβαση εργατικού δυναμικού
      
      
                  (149)
               
               
                  Σύμφωνα με το trust, η Airport Handling έχει δομήσει από την αρχή της δραστηριότητάς της το επιχειρηματικό μοντέλο της με βάση μια οικονομική λογική που διαφέρει από εκείνη της SEAH, με στόχο την αυτόνομη δραστηριοποίησή της στην αγορά και την εξασφάλιση της βιωσιμότητάς της χωρίς κεφαλαιακές παρεμβάσεις από τον μέτοχό της.
               
            
                  (150)
               
               
                  Ειδικότερα, η Airport Handling θεωρούσε ανέκαθεν ότι το επιχειρηματικό μοντέλο της θα πρέπει να ακολουθήσει μια διαφοροποιημένη οργάνωση του εργατικού δυναμικού της που να βασίζεται στα κριτήρια της αποτελεσματικότητας και της συνάφειας. Κατά το trust, οι δραστηριότητες επίγειας εξυπηρέτησης χαρακτηρίζονται από απότομες αυξήσεις των αναγκών σε εργατικό δυναμικό σε ορισμένες περιόδους του έτους (π.χ. το καλοκαίρι). Για να αντεπεξέλθει σε αυτές τις ραγδαίες αλλαγές της ζήτησης, η εταιρεία παροχής υπηρεσιών πρέπει να αντιδρά με ευελιξία, με την πρόσληψη έκτακτου προσωπικού για τις περιόδους εκείνες κατά τις οποίες ο απαιτούμενος εργασιακός φόρτος δικαιολογεί την πραγματοποίηση προσλήψεων.
               
            
                  (151)
               
               
                  Ενώ η SEAH χρησιμοποιούσε κατά κύριο λόγο […] (*1) ([…] (*1)), η προσέγγιση που υιοθέτησε η Airport Handling βασίζεται […] (*1) (π.χ. […] (*1)). Παρόλο που η προσέγγιση αυτή προϋποθέτει πιο σύνθετες δραστηριότητες επιμόρφωσης, διαχείρισης και συντονισμού, μπορεί από την άλλη να εξασφαλίσει μεγαλύτερη ευελιξία και, κατά συνέπεια, μείωση του λειτουργικού κόστους. Κατά το trust, με τον τρόπο αυτό κατέστη δυνατό […] (*1) (στις 31 Δεκεμβρίου 2014 η Airport Handling είχε […] (*1)).
               
            
                  (152)
               
               
                  Το trust υποστήριξε ότι δεν υπήρξε μεταβίβαση συμβάσεων απασχόλησης μεταξύ της SEAH και της Airport Handling, όπως καταδεικνύεται από τα ακόλουθα γεγονότα:
                  
                              —
                           
                           
                              η Airport Handling πραγματοποίησε τις προσλήψεις του προσωπικού της σύμφωνα με ένα σχέδιο που καθορίστηκε υπό πλήρη αυτονομία, βάσει του αναμενόμενου φόρτου κίνησης και της συγκεκριμένης οργάνωσης εργασίας, επιτυγχάνοντας με τον τρόπο αυτό σημαντική μείωση του εργατικού δυναμικού σε σύγκριση με τη SEAH,
                           
                        
                              —
                           
                           
                              πρώην εργαζόμενοι της SEAH προσλήφθηκαν από την Airport Handling βάσει όρων που ήταν διαφοροποιημένοι τόσο σε τυπικό όσο και σε ουσιαστικό επίπεδο, σύμφωνα με ένα διαφορετικό επιχειρηματικό μοντέλο από εκείνο της SEAH.
                           
                        
            
                  (153)
               
               
                  Επίσης, το trust υπενθυμίζει το κλίμα των ισχυρών αντιδράσεων και τις πολύ δύσκολες σχέσεις με τις συνδικαλιστικές οργανώσεις τον Ιούνιο του 2014. Κατά τη γνώμη του trust, είναι προφανές ότι εάν η Airport Handling είχε όντως επαναπροσλάβει πρώην εργαζόμενους της SEAH βάσει των ίδιων όρων, οι εργαζόμενοι αυτοί δεν θα είχαν λόγο να διαμαρτύρονται. Αντίθετα, η ισχυρή αντίδραση των συνδικάτων στη συμφωνία του Ιουνίου του 2014 αποδεικνύει το γεγονός ότι οι εργαζόμενοι είχαν πλήρη επίγνωση ότι οι όροι απασχόλησής τους είχαν επιδεινωθεί.
               
            5.1.2.   Σχετικά με τις συμβάσεις με τους αερομεταφορείς
      
      
                  (154)
               
               
                  Καταρχάς, το trust υποστήριξε ότι οι συμβάσεις με τους αερομεταφορείς είναι εκ φύσεως μη μεταβιβάσιμες σε τρίτους. Το άρθρο 3.2 της τυποποιημένης σύμβασης επίγειας εξυπηρέτησης (Standard Ground Handling Agreement) ορίζει ρητά ότι, εκτός από εξαιρετικές περιπτώσεις που συμφωνούνται με τις εταιρείες επίγειας εξυπηρέτησης, ο αερομεταφορέας δεν μπορεί να αναθέσει καθήκοντα σε τρίτους βάσει της σύμβασης:
                  «Ο αερομεταφορέας δεν αναθέτει σε άλλο πρόσωπο, εταιρεία ή οργανισμό την παροχή των υπηρεσιών που η εταιρεία επίγειας εξυπηρέτησης έχει δεχθεί να παρέχει μέσω της σύμβασης, εκτός από ειδικές περιπτώσεις όπου τούτο συμφωνείται αμοιβαία μεταξύ των συμβαλλομένων».
               
            
                  (155)
               
               
                  Το trust προσκόμισε σειρά βεβαιώσεων από αεροπορικές εταιρείες ότι για την επιλογή της Airport Handling ως εταιρεία επίγειας εξυπηρέτησης δεν πραγματοποίησαν διαγωνισμό κατά την έννοια της διαδικασίας σύναψης συμβάσεων. Οι εν λόγω αεροπορικές εταιρείες ανέφεραν, ωστόσο, ότι η επιλογή της Airport Handling έγινε βάσει ανταγωνιστικής διαδικασίας που βασίστηκε στη συγκριτική αξιολόγησή της έναντι άλλων εταιρειών παροχής υπηρεσιών επίγειας εξυπηρέτησης.
               
            
                  (156)
               
               
                  Επίσης, το trust υπενθύμισε ότι η διάρκεια της σύμβασης επίγειας εξυπηρέτησης καθορίζεται από τον αερομεταφορέα και συχνά προβλέπεται η δυνατότητα του τελευταίου να υπαναχωρήσει κατόπιν σχετικής προειδοποίησης. Για παράδειγμα η τυποποιημένη σύμβαση της IATA προβλέπει ότι κάθε συμβαλλόμενος δύναται να καταγγείλει τη σύμβαση κατόπιν προειδοποίησης 60 ημερών. Επομένως, η σύμβαση με τον αερομεταφορέα δεν είναι κατ’ ανάγκη μια μακρόχρονη σύμβαση βάσει της οποίας η εταιρεία επίγειας εξυπηρέτησης μπορεί να προστατεύεται έναντι του ανταγωνισμού. Στην πραγματικότητα, οι αερομεταφορείς μπορούν να υπαναχωρούν από τη σύμβαση εφόσον εξασφαλίσουν καλύτερους όρους από άλλες εταιρείες παροχής υπηρεσιών.
               
            
                  (157)
               
               
                  Κατά το trust, όταν η SEAH αποχώρησε από την αγορά και η Airport Handling διαπραγματεύτηκε νέες συμβάσεις με τους αερομεταφορείς, οι τελευταίοι πρότειναν στην Airport Handling, όπως και στις άλλες εταιρείες παροχής υπηρεσιών με τις οποίες είχαν επαφές, διαφορετικούς —και δη ευνοϊκότερους— όρους από αυτούς που παρείχε η SEAH. Κατά το trust, συμβαίνει αρκετά συχνά ένας αερομεταφορέας να αποφασίζει να καταγγείλει τη σύμβαση όταν εξασφαλίζει ευνοϊκότερους όρους από άλλες ανταγωνιστικές εταιρείες επίγειας εξυπηρέτησης, ή να απειλεί ότι δεν θα παραμείνει στη σύμβαση εάν η υφιστάμενη εταιρεία επίγειας εξυπηρέτησης δεν είναι διατεθειμένη να βελτιώσει την προσφορά της συγκριτικά με τις προσφορές άλλων εταιρειών παροχής υπηρεσιών.
               
            
                  (158)
               
               
                  Η Airport Handling ξεκίνησε τη δραστηριότητά της στους αερολιμένες του Μιλάνου την 1η Σεπτεμβρίου 2014, μετά τη μεταβίβαση της συμμετοχής της στη SEA. Παρόλο που αρχικά η Airport Handling είχε ενημερώσει την ENAC και τους αερομεταφορείς ότι η έναρξη της δραστηριότητάς της θα γινόταν από την 1η Ιουλίου 2014, οι καθυστερήσεις που προέκυψαν λόγω της μεταβίβασης των μετοχών στο trust και των αντιδράσεων των συνδικάτων καθυστέρησαν περαιτέρω την έναρξη λειτουργίας και έτσι αυτή ξεκίνησε την 1η Σεπτεμβρίου 2014.
               
            
                  (159)
               
               
                  Στις 28 Φεβρουαρίου 2015 η Airport Handling είχε συνάψει συμβάσεις επίγειας εξυπηρέτησης με […] (*1) αερομεταφορείς, […] (*1) από τους οποίους δραστηριοποιούνταν στον αερολιμένα Linate και […] (*1) δραστηριοποιούνταν στον αερολιμένα Malpensa. Το trust υποστήριξε επίσης ότι η Airport Handling δεν σύναψε συμβάσεις με όλους τους αερομεταφορείς που διατηρούσαν προηγουμένως συμβατική σχέση με τη SEAH. Πιο συγκεκριμένα, […] (*1).
               
            
                  (160)
               
               
                  Σύμφωνα με το trust, οι συμβάσεις που υπέγραψε η Airport Handling με τους αερομεταφορείς διαφέρουν από εκείνες που είχαν υπογράψει με τη SEAH:
                  
                              —
                           
                           
                              
                                 Από νομικής σκοπιάς: η Airport Handling συνήψε νέα συμβατική σχέση και δεν έγινε διάδοχος προγενέστερης σύμβασης. Ως εκ τούτου, η Airport Handling δεν φέρει ευθύνη για προγενέστερες υποχρεώσεις, απαιτήσεις ή οφειλές μεταξύ αερομεταφορέων και της SEAH.
                           
                        
                              —
                           
                           
                              
                                 Από άποψη περιεχομένου:
                              
                                          —
                                       
                                       
                                          η Airport Handling λάμβανε σχεδόν συστηματικά από αερομεταφορείς (απευθείας ή μέσω προκηρύξεων διαγωνισμού) αιτήματα για […] (*1),
                                       
                                    
                                          —
                                       
                                       
                                          κάποιοι αερομεταφορείς έχουν […] (*1),
                                       
                                    
                                          —
                                       
                                       
                                          κάποιοι αερομεταφορείς ζήτησαν […] (*1).
                                       
                                    
                        
            
                  (161)
               
               
                  Ειδικότερα, σύμφωνα με το Trust, […] (*1) αερομεταφορείς έλαβαν από την Airport Handling, στο πλαίσιο της διαπραγμάτευσης της νέας σύμβασης επίγειας εξυπηρέτησης, […] (*1). Ταυτόχρονα, […] (*1) αερομεταφορείς συνήψαν σύμβαση […] (*1) με τη SEAH.
               
            
                  (162)
               
               
                  Το trust υποστήριξε επίσης ότι μερικές από τις πιο σημαντικές συμβάσεις με αερομεταφορείς ([…] (*1)) επρόκειτο να λήξουν ως εξής:
                  
                              —
                           
                           
                              η σύμβαση με την […] (*1) στις […] (*1),
                           
                        
                              —
                           
                           
                              η σύμβαση με την […] (*1) στις […] (*1),
                           
                        
                              —
                           
                           
                              η σύμβαση με την […] (*1) στις […] (*1).
                           
                        
            5.1.3.   Σχετικά με τις εικαζόμενες κοινές προσπάθειες εμπορικής προώθησης
      
      
                  (163)
               
               
                  Όπως και η Ιταλία, το trust θεωρεί ότι οι όποιες κοινές προσπάθειες εμπορικής προσπάθειες των SEA/SEAH και Airport Handling, ακόμη κι αν θα μπορούσε να αποδειχθεί ότι πραγματοποιήθηκαν, είναι άνευ σημασίας για την εκτίμηση της οικονομικής συνέχειας.
               
            
                  (164)
               
               
                  Επίσης, το trust θεωρεί ότι το γεγονός ότι η SEA μπορεί να ανακοίνωσε δημοσίως και/ή να ενημέρωσε τους αερομεταφορείς ότι ο όμιλος σκόπευε να συνεχίσει να δραστηριοποιείται στην παροχή υπηρεσιών επίγειας εξυπηρέτησης είναι άνευ σημασίας για τους σκοπούς της έρευνας, στον βαθμό που η Επιτροπή γνώριζε για τη δημιουργία και την κεφαλαιοποίηση της Airport Handling από το 2013.
               
            5.1.4.   Σχετικά με το αναμενόμενο μερίδιο αγοράς της Airport Handling
      
      
                  (165)
               
               
                  Κατά το trust, το γεγονός ότι η Airport Handling μπορεί να αποκτήσει σημαντική παρουσία στην αγορά των υπηρεσιών επίγειας εξυπηρέτησης στους αερολιμένες του Μιλάνου δεν αποτελεί απόρροια της μεταβίβασης περιουσιακών στοιχείων από τη SEAH στην Airport Handling, αλλά των ιδιαιτεροτήτων των αερολιμένων του Μιλάνου και των επιχειρηματικών μοντέλων που εφαρμόζουν οι διάφορες εταιρείες επίγειας εξυπηρέτησης.
               
            
                  (166)
               
               
                  Κατά την άποψη του Trust, το γεγονός ότι μια εταιρεία αποχωρεί από την αγορά και μια άλλη επιχείρηση (είτε νεοεισερχόμενη είτε προϋπάρχουσα) αποκτά παρόμοιο μερίδιο αγοράς είναι ένα φαινόμενο που παρατηρείται συχνά στις αγορές και είναι αποτέλεσμα διασταυρούμενης ελαστικότητας μεταξύ ανταγωνιστικών επιχειρήσεων. Σε μια υποθετική αγορά όπου υπάρχουν δύο μόνο επιχειρήσεις, οι Α και Β, είναι πιθανό, εάν η εταιρεία A χρεοκοπήσει, οι πελάτες και το μερίδιο αγοράς της να περιέλθουν στην επιχείρηση Β, χωρίς να υπάρχει νομική ή πραγματική σύνδεση μεταξύ των δύο επιχειρήσεων. Στην περίπτωση των αερολιμένων του Μιλάνου, μολονότι είναι γεγονός ότι δραστηριοποιούνται περισσότερες από δύο εταιρείες επίγειας εξυπηρέτησης, σύμφωνα με τα λεγόμενα του trust μόνο δύο από τις επιχειρήσεις αυτές επικεντρώνουν μέχρι τώρα το επιχειρηματικό μοντέλο τους στους αερολιμένες του Μιλάνου. Κατά τη γνώμη του trust, η ύπαρξη παρόμοιων μεριδίων αγοράς δικαιολογείται από το γεγονός ότι η Airport Handling είναι η μοναδική εταιρεία παροχής υπηρεσιών που έχει οργανώσει τις δραστηριότητές της στους αερολιμένες του Μιλάνου ως πάροχος βάσης, προκειμένου να καλύψει σε ικανοποιητικό βαθμό τη ζήτηση των αερομεταφορέων και να παρέχει υπηρεσίες υψηλής ποιότητας.
               
            
                  (167)
               
               
                  Το trust θεωρεί ότι η συλλογιστική της Επιτροπής είναι κυκλική: είτε το μερίδιο αγοράς το οποίο προβλεπόταν να εξασφαλίσει η Airport Handling στους αερολιμένες του Μιλάνου με βάση τις εκτιμήσεις του επιχειρηματικού σχεδίου δεν είναι ρεαλιστικό και επομένως η εισφορά στο κεφάλαιο της Airport Handling συνιστά κρατική ενίσχυση, είτε το μερίδιο αγοράς είναι όντως ρεαλιστικό, αλλά στην περίπτωση αυτή το γεγονός ότι η Airport Handling είναι σε θέση να εξασφαλίσει το εν λόγω μερίδιο αγοράς συναρτάται με το ζήτημα της οικονομικής συνέχειας.
               
            5.1.5.   Σχετικά με τη χρήση περιουσιακών στοιχείων της SEAH από την Airport Handling
      
      
                  (168)
               
               
                  Το trust, υπογραμμίζει ότι η δημοπρασία εκποίησης των περιουσιακών στοιχείων της SEAH κηρύχθηκε άγονη, διότι κανένας υποψήφιος δεν εκδήλωσε ενδιαφέρον για την αγορά κάποιας από τις παρτίδες που διατέθηκαν προς πώληση.
               
            
                  (169)
               
               
                  Σύμφωνα με την Airport Handling αυτό οφείλεται κατά κύριο λόγο στο γεγονός ότι τα περιουσιακά στοιχεία της SEAH ήταν απαξιωμένα και, συνεπώς, δεν προσέλκυσαν το ενδιαφέρον της αγοράς. Πράγματι, το trust αναφέρει ότι από τα […] (*1) στοιχεία με τη μεγαλύτερη αξία (δηλαδή […] (*1)), μόνο περίπου […] (*1) αγοράστηκαν από τη SEAH μετά τις 31 Δεκεμβρίου 2006. Τα περισσότερα περιουσιακά στοιχεία ήταν ηλικίας άνω των 15 ετών, γεγονός που καθιστά ιδιαίτερα δυσχερή την εύρεση ανταλλακτικών και, εντέλει, την επίτευξη των απαιτούμενων επιπέδων απόδοσης.
               
            
                  (170)
               
               
                  Το trust υπενθύμισε επίσης ότι η Airport Handling δεν υπέβαλε προσφορά στη δημοπρασία εκποίησης των περιουσιακών στοιχείων της SEAH. Ωστόσο, θεωρεί ότι η από μέρους της απόκτηση των περιουσιακών στοιχείων δεν θα αποτελούσε απόδειξη οικονομικής συνέχειας με τη SEAH.
               
            
                  (171)
               
               
                  Το trust υποστήριξε επίσης ότι η Airport Handling χρησιμοποιεί επί του παρόντος τα περιουσιακά στοιχεία της SEAH βάσει διμερούς σύμβασης που υπογράφηκε την 1η Σεπτεμβρίου 2014. Κατά το trust, η διαπραγμάτευση της σύμβασης από τη SEAH και τον εντολοδόχο έγινε υπό συνθήκες ανταγωνισμού κατά την περίοδο μεταξύ της ημερομηνίας σύστασης του trust (30 Ιουνίου 2014) και της ημερομηνίας που εντέλει πραγματοποιήθηκε η μεταβίβαση στο trust της συμμετοχής της SEA στην Airport Handling (27 Αυγούστου 2014).
               
            
                  (172)
               
               
                  Ο εντολοδόχος επρόκειτο να εισαγάγει στη σύμβαση σημαντικές αλλαγές, όπως οι εξής:
                  
                              —
                           
                           
                              εξακρίβωση της αγοραίας αξίας του μισθώματος από ανεξάρτητο εμπειρογνώμονα τον οποίο θα όριζαν από κοινού η Airport Handling και η SEAH, ώστε να διασφαλιστεί ότι το μίσθωμα που κατέβαλε η Airport Handling για τη χρήση των περιουσιακών στοιχείων της SEAH είχε αγορακεντρικό χαρακτήρα,
                           
                        
                              —
                           
                           
                              αναπροσαρμογή του μισθώματος σε περίπτωση απόκλισης άνω του 10 % από το μίσθωμα που θα υποδείκνυε ο ανεξάρτητος εμπειρογνώμονας,
                           
                        
                              —
                           
                           
                              παράταση της σύμβασης έως τις 31 Αυγούστου 2015, ώστε να εναρμονιστεί με τη συνήθη εμπορική πρακτική,
                           
                        
                              —
                           
                           
                              δυνατότητα υπενοικίασης του εξοπλισμού σε τρίτους,
                           
                        
                              —
                           
                           
                              συμπερίληψη όρου ότι η Airport Handling αναλαμβάνει την τακτική συντήρηση και την αποκατάσταση ζημιών, ενώ η έκτακτη συντήρηση παραμένει ευθύνη της SEAH.
                           
                        
            
                  (173)
               
               
                  Το trust υπενθύμισε ότι το μίσθωμα καθορίστηκε βάσει ανεξάρτητων αποτιμήσεων από διαφορετικούς εμπειρογνώμονες και αντικατόπτριζε, ως εκ τούτου, την αγοραία τιμή.
               
            
                  (174)
               
               
                  Το trust υποστήριξε επίσης ότι η Airport Handling είχε ήδη προβλέψει διαδικασίες για την αγορά από τρίτους σημαντικού μέρους των περιουσιακών στοιχείων ([…] (*1) %) που απαιτούνται για την άσκηση της επιχειρηματικής δραστηριότητας, σε αντικατάσταση των περιουσιακών στοιχείων που είχε μισθώσει από τη SEAH, μετά τη λήξη της σύμβασης μίσθωσης. Υπό την έννοια αυτή:
                  
                              —
                           
                           
                              στις 26 Νοεμβρίου 2014 το διοικητικό συμβούλιο της Airport Handling αποφάσισε να προκηρύξει διαγωνισμούς για την ανανέωση του εξοπλισμού που είχε μισθώσει από τη SEAH, συνολικής εκτιμώμενης αξίας […] (*1) ευρώ περίπου,
                           
                        
                              —
                           
                           
                              οι εν λόγω διαγωνισμοί (όλοι πλην ενός, ο οποίος κατά τον χρόνο υποβολής των παρατηρήσεων του trust επί της απόφασης του 2014 για την κίνηση της διαδικασίας βρισκόταν ακόμη στο αρχικό του στάδιο) ολοκληρώθηκαν στις αρχές Ιανουαρίου του 2015, και στις 11 Φεβρουαρίου 2015 η Airport Handling είχε ήδη εγκρίνει μια πρώτη παραγγελία για την αγορά […] (*1) % περίπου του εξοπλισμού (συμπεριλαμβανομένου […] (*1)). Κατά το trust, μια δεύτερη παραγγελία θα μπορούσε να υποβληθεί σύντομα, υπό την προϋπόθεση εξεύρεσης εναλλακτικών μορφών χρηματοδότησης ή εφοδιασμού, διότι από τα αποτελέσματα της διαδικασίας επιλογής προέκυψε σημαντική αύξηση του κόστους του νέου εξοπλισμού.
                           
                        
            5.1.6.   Σχετικά με τη χρονική στιγμή και τη λογική της δημιουργίας νέας εταιρείας
      
      
                  (175)
               
               
                  Κατά το trust, το να συνάγει κανείς το συμπέρασμα ότι η σύσταση από τη SEA νέας θυγατρικής εταιρείας επίγειας εξυπηρέτησης είχε σκοπό την καταστρατήγηση της εντολής ανάκτησης, είναι σαν να διατείνεται ότι μια αρνητική απόφαση σε υπόθεση κρατικής ενίσχυσης δεν επιτρέπει στον αποδέκτη της εικαζόμενης ενίσχυσης να συνεχίσει την επιχειρηματική δραστηριότητά του υπό νέους όρους.
               
            5.1.7.   Σχετικά με τις ενέργειες στις οποίες προέβη ο εντολοδόχος για να διασφαλίσει την οικονομική ασυνέχεια
      
      
                  (176)
               
               
                  Το trust επισημαίνει ότι την 1η Αυγούστου 2014 ο εντολοδόχος και η SEA συνήψαν πρωτόκολλο που επέτρεπε στον εντολοδόχο να αρχίσει να επιτελεί ορισμένες λειτουργίες διοίκησης και παρακολούθησης της δραστηριότητας της Airport Handling κατά τους μήνες Ιούλιο και Αύγουστο του 2014.
               
            
                  (177)
               
               
                  Σε εκείνο το στάδιο, πέραν των μέτρων που λήφθηκαν σε συνεννόηση με τη SEAH σχετικά με τη μίσθωση περιουσιακών στοιχείων της SEAH και της πραγματογνωμοσύνης, ο εντολοδόχος ζήτησε και έλαβε από τη SEA τους οικονομικούς πόρους που απαιτούνταν για την επιτέλεση του έργου του με πλήρη ανεξαρτησία από την τελευταία. Επίσης, ο εντολοδόχος κάλεσε τη SEA να αναθεωρήσει τις συμβάσεις παροχής υπηρεσιών που είχε συνάψει με την Airport Handling, υπέδειξε νέο γενικό σύμβουλο για την Airport Handling και απαίτησε να επέλθουν αλλαγές στο καταστατικό της Airport Handling που θα διασφαλίζουν την πλήρη αυτονομία της εταιρείας.
               
            
                  (178)
               
               
                  Μετά τη μεταβίβαση της συμμετοχής της SEA στο trust, στις 27 Αυγούστου 2014 ο εντολοδόχος διόρισε νέο διοικητικό συμβούλιο.
               
            
                  (179)
               
               
                  Ο εντολοδόχος μερίμνησε επίσης ώστε το νέο διοικητικό συμβούλιο να προβεί στα εξής:
                  
                              —
                           
                           
                              να ζητήσει από τα μέλη του διοικητικού συμβουλίου της Airport Handling να διενεργήσουν και να υποβάλουν πλήρη αξιολόγηση της επιχείρησης ώστε να διασφαλιστεί ότι δεν εγκρίθηκαν νομικές πράξεις που είναι ασυμβίβαστες με την απαίτηση για οικονομική ασυνέχεια,
                           
                        
                              —
                           
                           
                              να απαιτήσει την εφαρμογή διαδικασιών βάσει των οποίων:
                              
                                          —
                                       
                                       
                                          διασφαλίστηκε, μεταξύ άλλων, ότι δεν υφίσταντο νομικές πράξεις μεταξύ της SEAH και της Airport Handling όσον αφορά την προμήθεια προϊόντων, κινητά ή ακίνητα περιουσιακά στοιχεία, συμβάσεις με αεροπορικές εταιρείες και/ή προμηθευτές προϊόντων και υπηρεσιών που σχετίζονταν με τις δραστηριότητες επίγειας εξυπηρέτησης,
                                       
                                    
                                          —
                                       
                                       
                                          εξακριβώθηκε ότι η Airport Handling έθεσε σε εφαρμογή διαδικασίες και μηχανισμούς ελέγχου που δεν της επιτρέπουν να επωφεληθεί από εμπορικές πληροφορίες που κατέχει η SEA προκειμένου να αποκτήσει αθέμιτο πλεονέκτημα έναντι των ανταγωνιστών της όσον αφορά τη σύναψη ή διατήρηση συμβάσεων με αερομεταφορείς, ή που είναι σημαντικές για τη θέση της Airport Handling στην αγορά των υπηρεσιών επίγειας εξυπηρέτησης,
                                       
                                    
                        
                              —
                           
                           
                              καταγράφηκαν οι υφιστάμενες θέσεις εργασίας και ενοποιήθηκαν οι υψηλόβαθμες επιτελικές λειτουργίες που κρίθηκαν ανεπαρκείς (πρωτίστως στη διεύθυνση νομικών υπηρεσιών και πόρων),
                           
                        
                              —
                           
                           
                              τροποποιήθηκε η δομή διακυβέρνησης της Airport Handling αναθέτοντας στον διευθύνοντα σύμβουλο, ο οποίος είναι μέλος του trust, διευρυμένες εξουσίες λήψης αποφάσεων,
                           
                        
                              —
                           
                           
                              αξιολογήθηκαν και εγκρίθηκαν προσωρινώς τα πεπραγμένα του γενικού διευθυντή,
                           
                        
                              —
                           
                           
                              αποφασίστηκε ότι η Airport Handling θα είχε δικό της ιστότοπο,
                           
                        
                              —
                           
                           
                              πραγματοποιήθηκαν εντατικές διαπραγματεύσεις με τη SEA για την εκ βάθρων αναθεώρηση των συμβάσεων παροχής υπηρεσιών που είχαν συνάψει η Airport Handling και η SEA, με γνώμονα να διασφαλιστεί ότι όλες οι υπηρεσίες θα είναι διαθέσιμες υπό τους καλύτερους δυνατούς όρους και εξασφαλίστηκε η δυνατότητα διακοπής της παροχής υπηρεσιών χωρίς ποινική ρήτρα εάν και όταν η Airport Handling αποφασίσει να αξιοποιήσει εσωτερικές δομές ή να απευθυνθεί σε άλλους ή καταλληλότερους προμηθευτές,
                           
                        
                              —
                           
                           
                              ενημερώθηκαν οι πελάτες, οι προμηθευτές και η αρμόδια αρχή (ENAC) σχετικά με τη μεταβολή στον έλεγχο της εταιρείας.
                           
                        
            
                  (180)
               
               
                  Επίσης, ο εντολοδόχος έλαβε μέτρα προκειμένου να διασφαλιστεί η οικονομική ασυνέχεια. Συνοπτικά, οι εν λόγω διαδικασίες περιλάμβαναν τα εξής:
                  
                              —
                           
                           
                              την καταγραφή των δραστηριοτήτων που κρίθηκαν σημαντικές για τη διασφάλιση της οικονομικής ασυνέχειας,
                           
                        
                              —
                           
                           
                              την αξιολόγηση και την έγκριση των εν λόγω δραστηριοτήτων,
                           
                        
                              —
                           
                           
                              τη ροή της πληροφόρησης προς το διοικητικό συμβούλιο,
                           
                        
                              —
                           
                           
                              τις διαδικασίες που σχετίζονται με τη διαχείριση, τη διαλογή και την αποθήκευση των πληροφοριών που ενδέχεται να αφορούν την οικονομική ασυνέχεια.
                           
                        
            
                  (181)
               
               
                  Κατά το trust, οι εν λόγω εσωτερικές διαδικασίες παρουσιάστηκαν στο πλαίσιο δύο επιμορφωτικών σεμιναρίων που διοργανώθηκαν για τα ανώτερα και τα μεσαία διευθυντικά στελέχη αντίστοιχα.
               
            5.1.8.   Σχετικά με τον καταλογισμό των μέτρων στο κράτος
      
      
                  (182)
               
               
                  Κατά το trust, την περίοδο Ιουνίου-Αυγούστου 2014 οι ιταλικές αρχές δεν άσκησαν άμεσα επιρροή στη SEA και την απόφασή της να επενδύσει στην Airport Handling. Δεν υπήρξε ποτέ καμία ένδειξη, άμεση ή έμμεση, που θα μπορούσε να εγείρει έστω και την παραμικρή αμφιβολία ότι η απόφαση για τη σύσταση και/ή κεφαλαιοποίηση της Airport Handling εξαρτάτο από τις ιταλικές αρχές.
               
            5.1.9.   Σχετικά με το επιχειρηματικό σχέδιο της Airport Handling και τη συμμόρφωση με την αρχή του ιδιώτη επενδυτή στην οικονομία της αγοράς
      
      
                  (183)
               
               
                  Κατά το trust, δεν υπάρχει συνέχεια μεταξύ της SEAH και της Airport Handling, κι ως εκ τούτου οποιοσδήποτε ιδιώτης επενδυτής θα λάμβανε υπόψη τις αδυναμίες των εκτιμήσεων της Επιτροπής στην απόφαση του 2014 για την κίνηση της διαδικασίας και οι εν λόγω εκτιμήσεις δεν θα επηρέαζαν την απόφασή του να επενδύσει στην Airport Handling.
               
            
                  (184)
               
               
                  Το trust διευκρίνισε ότι το επιχειρηματικό σχέδιο Νοεμβρίου 2013 που παρουσιάστηκε αρχικά στην Επιτροπή είχε στο μεταξύ εξειδικευτεί. Ως εκ τούτου το επιχειρηματικό σχέδιο στο οποίο βασίστηκε η απόφασης για την κεφαλαιοποίηση της Airport Handling ήταν το επιχειρηματικό σχέδιο Αυγούστου 2014 που εγκρίθηκε από το διοικητικό συμβούλιο της Airport Handling στις 26 Αυγούστου 2014.
               
            
                  (185)
               
               
                  Μετά τη μεταβίβαση της συμμετοχής της SEA στο trust, ο εντολοδόχος προέβη σε εξακρίβωση της αξιοπιστίας του επιχειρηματικού σχεδίου της Airport Handling. Κατά το trust, το νεοδιορισθέν διοικητικό συμβούλιο της Airport Handling εξέτασε καταρχάς κατά πόσο το επιχειρηματικό σχέδιο της 6ης Αυγούστου 2014 ήταν αξιόπιστο, αναθέτοντας το έργο αυτό στην Boston Consulting Group («BCG»).
               
            
                  (186)
               
               
                  Η BCG ενημέρωσε την Airport Handling για τα συμπεράσματά της στις 14 Οκτωβρίου 2014. Η BCG κατέληξε στο συμπέρασμα ότι ο στόχος του επιχειρηματικού σχεδίου, ήτοι κέρδη προ φόρων και τόκων (EBIT) για το 2017 ύψους […] (*1) ευρώ, με περιθώριο […] (*1) %, ήταν λογικός και ότι το εύρος της απόκλισης ήταν σε γενικές γραμμές ίσο ή ελαφρώς χαμηλότερο από τη μέση αποδοτικότητα σημαντικού δείγματος άλλων δημόσιων και ιδιωτικών ευρωπαϊκών εταιρειών που δραστηριοποιούνται στον τομέα των υπηρεσιών επίγειας εξυπηρέτησης. Η BCG επιβεβαίωσε επίσης την εγκυρότητα του επιχειρηματικού σχεδίου Νοεμβρίου 2013.
               
            5.1.9.1.   Σχετικά με τη σκοπούμενη μείωση του εργατικού δυναμικού και τη βελτίωση της αποτελεσματικότητας
      
      
                  (187)
               
               
                  Σύμφωνα με το trust, η Airport Handling είναι αποφασισμένη να εξασφαλίσει τη μέγιστη δυνατή αποτελεσματικότητα και ευελιξία μέσω […] (*1). Σύμφωνα με το επιχειρηματικό σχέδιο της 6ης Αυγούστου 2014, η Airport Handling αναμένεται να απασχολεί […] (*1). Αυτό θα επιτευχθεί εξορθολογισμό των δομών συντονισμού και τη χρήση νέου και αποδοτικότερου εξοπλισμού και συστημάτων πληροφορικής για τη διαχείριση προσωπικού, που θα επιτρέψουν στην Airport Handling να μην αντικαταστήσει το προσωπικό που αποχωρεί με νέο.
               
            5.1.9.2.   Σχετικά με τη βελτίωση της αποτελεσματικότητας που συνδέεται με παράγοντες που αφορούν ειδικά την οργάνωση της εργασίας
      
      
                  (188)
               
               
                  Κατά το trust, θα προκύψει ακόμη μεγαλύτερος βαθμός αποτελεσματικότητας χάρη στην ακόλουθη σειρά μέτρων:
                  
                              —
                           
                           
                              
                                 Βελτιστοποίηση του ποσοστού των συμβάσεων ορισμένου χρόνου και των συμβάσεων μερικής απασχόλησης: η αποτελεσματικότητα αναμενόταν να αυξηθεί κατά περίπου […] (*1) % ήδη το 2015 και σε συνδυασμό με […] (*1) θα αυξανόταν κατά […] (*1) % ακόμη έως το 2017.
                           
                        
                              —
                           
                           
                              
                                 Καλύτερος σχεδιασμός του προγράμματος εργασίας: η σύμβαση εργασίας που εφαρμόζει η Airport Handling προβλέπει […] (*1) από τη σύμβαση που εφάρμοζε η SEAH στους εργαζομένους της. Από αυτό προκύπτει εξοικονόμηση […] (*1) % σε σχέση με τον αριθμό των απασχολούμενων εργαζομένων. Επίσης, ο ημερήσιος χρόνος εργασίας των εργαζομένων πλήρους απασχόλησης ήταν […] (*1), ενώ ο σχετικός αντίκτυπος στις ανάγκες σε προσωπικό ήταν […] (*1) %. Με την ανανέωση της συλλογικής σύμβασης που αναμένεται εντός του 2015, ακόμη […] (*1). Επίσης, η Airport Handling προτίθεται να βελτιστοποιήσει τη χρήση των πόρων με τη χρήση εργαλείων όπως η εργασία σε βάρδιες και οι συμβάσεις με ελαστικό ημερήσιο και εβδομαδιαίο ωράριο ανάλογα με τις πραγματικές ανάγκες και σύμφωνα με τις νέες δυνατότητες που προσφέρουν οι συλλογικές συμβάσεις σε εθνικό επίπεδο. Οι μηχανισμοί αυτοί θα επιτρέψουν στην Airport Handling να βελτιώσει την αποτελεσματικότητά της τουλάχιστον κατά […] (*1)% ακόμη.
                           
                        
                              —
                           
                           
                              
                                 Προσαρμογή της οργανωτικής δομής με στόχο την αποτελεσματική χρήση των πόρων κατά […] (*1): ήδη από το 2015 θα υπάρξει βελτίωση της αποτελεσματικότητας συνεπεία της εποχικής επικαιροποίησης των πινάκων σε συνάρτηση με την αύξηση της κίνησης, καθώς και της ανακατανομής των αδειών σε εννέα περιόδους που συνεπάγεται […] (*1). Η εκτιμώμενη εξοικονόμηση θα είναι […] (*1) %.
                           
                        
                              —
                           
                           
                              
                                 Μεγιστοποίηση της παραγωγικότητας του υπάρχοντος προσωπικού: η προοδευτική χρήση […] (*1) θα συμβάλει στη θετική αύξηση της παραγωγικότητας κατά 0,5 %. Η μείωση των θέσεων εργασίας για […] (*1), που έχει εν μέρει ολοκληρωθεί ήδη ([…] (*1) και εν μέρει προς υλοποίηση εντός του 2015 ([…] (*1)), θα συμβάλει περαιτέρω στη βελτίωση της αποτελεσματικότητας.
                           
                        
                              —
                           
                           
                              
                                 Οικονομίες κλίμακας ως αποτέλεσμα της αύξησης της κίνησης: η αύξηση της κίνησης σε σχέση με τους υπάρχοντες πελάτες και η σύναψη συμβάσεων με νέους αερομεταφορείς, ακόμη και με εκείνους που δραστηριοποιούνται σε περιόδους εκτός αιχμής, θα επιτρέψει τη βελτίωση των συντελεστών κορεσμού του προσωπικού, που με τη σειρά τους θα επιφέρουν αύξηση της παραγωγικότητας κατά […] (*1) % το 2017.
                           
                        
                              —
                           
                           
                              
                                 Διαρθρωτικές προσαρμογές των επιχειρησιακών διεργασιών: το trust ανέφερε τις ακόλουθες μεθόδους που προβλέπεται να βελτιώσουν την αποτελεσματικότητα: καλύτερος προγραμματισμός και οργάνωση της εργασίας, επενδύσεις σε τεχνικές λύσεις που θα καταστήσουν δυνατή τη μερική ή ολική αυτοματοποίηση ορισμένων δραστηριοτήτων, σύνδεση της δαπάνης για το εργατικό δυναμικό με τις εκροές και τα αποτελέσματα της επιχειρηματικής δραστηριότητας. Όσον αφορά τον προγραμματισμό της εργασίας, το trust ανέφερε ότι η Airport Handling προέβλεψε επενδύσεις σε νέα συστήματα ΤΠ για τη διαχείριση του προσωπικού και την ανακατανομή των βαρδιών που θα έχει ως αποτέλεσμα την ορθολογικότερη χρήση των πόρων και τη βελτίωση της αποτελεσματικότητας κατά […] (*1) %. Επίσης, η Airport Handling έχει ξεκινήσει διαδικασία απόκτησης νέου εξοπλισμού που φέρει σύγχρονα συστήματα γεωεντοπισμού. Η βελτίωση της αποτελεσματικότητας όσον αφορά την αξιοποίηση του προσωπικού εκτιμάται ότι θα ανέλθει σε […] (*1) %.
                           
                        
            
                  (189)
               
               
                  Κατά το trust, τα αποτελέσματα που εξασφάλισε η Airport Handling κατά τους πρώτους μήνες της λειτουργίας της επιτρέπουν στην Επιτροπή να επαληθεύσει εκ των υστέρων ότι οι παραδοχές του επιχειρηματικού σχεδίου ήταν βάσιμες. Το trust επισήμανε τα αποτελέσματα των πρώτων τεσσάρων μηνών δραστηριότητας, από τα οποία προκύπτουν […] (*1) κέρδη προ φόρων και τόκοι ύψους […] (*1) ευρώ και […] (*1) ύψους […] (*1) ευρώ συγκριτικά με τις προβλέψεις του επιχειρηματικού σχεδίου της 6ης Αυγούστου 2014. Αυτή η θετική τάση ήταν το αποτέλεσμα […] (*1) εσόδων ([…] (*1) ευρώ) και […] (*1) εξόδων ([…] (*1) ευρώ).
               
            5.2.   Παρατηρήσεις της SEAH (υπό εκκαθάριση)
      
      5.2.1.   Σχετικά με τα περιουσιακά στοιχεία της SEAH
      
      
                  (190)
               
               
                  Σύμφωνα με τη SEAH, η λογιστική αξία του εξοπλισμού επίγειας εξυπηρέτησης ανερχόταν σε […] (*1) ευρώ προτού η SEAH τεθεί σε εκκαθάριση. Η μέση ηλικία των εν λόγω περιουσιακών στοιχείων ήταν […] (*1) έτη. Από τα περίπου […] (*1) στοιχεία του […] (*1) εξοπλισμού υψηλότερης αξίας, εξαιρουμένου […] (*1), μόνο […] (*1) είχαν αποκτηθεί μετά τις 31 Δεκεμβρίου 2006.
               
            
                  (191)
               
               
                  Όταν η SEAH τέθηκε υπό εκκαθάριση, τα μοναδικά άλλα στοιχεία ενεργητικού της εταιρείας ήταν το κεφάλαιο κίνησης για την επιχειρηματική δραστηριότητα που διακόπηκε την 1η Σεπτεμβρίου 2014. Επίσης, υπήρχαν κάποια […] (*1). Στο διάστημα που μεσολάβησε οι εν λόγω θέσεις είχαν ρευστοποιηθεί. Ως εκ τούτου, η SEAH θεωρεί ότι ο εκκαθαριστής μπορεί να βασιστεί μόνο στην εκποίηση του εξοπλισμού επίγειας εξυπηρέτησης για τη χρηματοδότηση του κόστους εκκαθάρισης και κάθε άλλης εναπομένουσας χρεωστικής θέσης.
               
            5.2.2.   Σχετικά με τη δημοπρασία εκποίησης περιουσιακών στοιχείων της SEAH
      
      
                  (192)
               
               
                  Ένα από τα κυριότερα καθήκοντα του εκκαθαριστή ήταν η ολοκλήρωση της ανοικτής, δημόσιας και επί ίσοις όροις δημοπρασίας εκποίησης των περιουσιακών στοιχείων της SEAH που είχε ήδη προκηρυχθεί προτού η εταιρεία τεθεί σε καθεστώς εκκαθάρισης.
               
            
                  (193)
               
               
                  Σύμφωνα με τη SEAH, τα περιουσιακά στοιχεία ομαδοποιήθηκαν σε εννέα παρτίδες, οι οποίες περιλάμβαναν αλληλοσυμπληρωματικά στοιχεία που δεν ήταν όλα της ίδιας αξίας, και διέθεταν λειτουργική αυτονομία. Στόχος ήταν η εξασφάλιση ευρείας συμμετοχής στη δημοπρασία. Ο επιμερισμός των περιουσιακών στοιχείων σε παρτίδες απέβλεπε στην κάλυψη αναγκών της αγοράς, όπως αυτές προσδιορίστηκαν με βάση τις δραστηριότητες των σημαντικότερων εταιρειών επίγειας εξυπηρέτησης στους ιταλικούς αερολιμένες. Από τα διαθέσιμα στοιχεία προκύπτει ότι η διαδικασία της εκποίησης απευθυνόταν αποκλειστικά σε εταιρείες επίγειας εξυπηρέτησης, φορείς διαχείρισης αερολιμένων, κατασκευαστές εξοπλισμού παρόμοιου τύπου με τον εκποιούμενο, μεταπωλητές και εταιρείες χρηματοδοτικής μίσθωσης. Επίσης, προβλέπονταν ορισμένες ελάχιστες προϋποθέσεις φερεγγυότητας, όπως ειδικότερα i) κύκλος εργασιών τουλάχιστον 1 εκατ. ευρώ ανά παρτίδα περιουσιακών στοιχείων για τα οποία προτίθενται να υποβάλουν προσφορά· ii) καθαρό ενεργητικό τουλάχιστον 1 εκατ. ευρώ ή 2 εκατ. ευρώ σε περίπτωση υποβολής προσφορών από τους υποψήφιους αγοραστές για περισσότερες από μία παρτίδες· iii) δείκτης χρέους προς συνολικό ενεργητικό που δεν υπερβαίνει το 3. Στην πρόσκληση για την υποβολή προσφορών δεν ορίζονταν κριτήρια επιλογής πέραν των προαναφερόμενων υποχρεωτικών προϋποθέσεων.
               
            
                  (194)
               
               
                  Η SEAH επισημαίνει ότι κανένας υποψήφιος αγοραστής δεν εκδήλωσε ενδιαφέρον για την αγορά των εν λόγω περιουσιακών στοιχείων. Οι μοναδικές αιτήσεις παροχής πληροφοριών υποβλήθηκαν εκτός του πλαισίου της διαδικασίας από μέρη το ενδιαφέρον των οποίων περιορίστηκε στην αγορά ορισμένων μόνο περιουσιακών στοιχείων, αλλά σε τιμές που ήταν σημαντικά χαμηλότερες από εκείνες που είχαν καθορίσει οι ανεξάρτητοι εμπειρογνώμονες. Η SEAH υποστήριξε επίσης ότι η Airport Handling εκδήλωσε ενδιαφέρον για την αγορά των εν λόγω περιουσιακών στοιχείων, αλλά δεν υπέβαλε προσφορά. Η Επιτροπή επισήμανε ότι οι ιταλικές αρχές είχαν ήδη δηλώσει στις 27 Νοεμβρίου 2013, όταν ζήτησαν τη γνώμη της Επιτροπής σχετικά με το σχέδιο της SEA να θέσει τη SEAH υπό εκκαθάριση, να ιδρύσει την Airport Handling και να εισφέρει κεφάλαιο σε αυτή, ότι η Airport Handling δεν θα συμμετείχε στη διαδικασία της εκποίησης και, ως εκ τούτου, δεν θα υπέβαλε προσφορά στο πλαίσιο της διαδικασίας αυτής.
               
            
                  (195)
               
               
                  Μετά την ατελέσφορη προσπάθεια εκποίησης των περιουσιακών στοιχείων της SEAH, ο εκκαθαριστής ήρθε σε επαφή με τις σημαντικότερες επιχειρήσεις του τομέα προκειμένου να συζητήσει το ενδεχόμενο πώλησης των εν λόγω περιουσιακών στοιχείων και τους όρους υπό τους οποίους θα γινόταν ενδεχομένως η εν λόγω πώληση.
               
            5.2.3.   Σχετικά με την αποτίμηση των περιουσιακών στοιχείων
      
      
                  (196)
               
               
                  Η SEAH υπενθυμίζει ότι προτού η SEAH τεθεί υπό εκκαθάριση, το διοικητικό της συμβούλιο είχε επιλέξει την IMQ ως ανεξάρτητο εμπειρογνώμονα στον οποίο και ανέθεσε την αποτίμηση των περιουσιακών στοιχείων. Στην αποτίμηση, η οποία παραδόθηκε στις 25 Ιουνίου 2014, προτεινόταν μίσθωμα ύψους […] (*1) ευρώ ετησίως, ως το τίμημα που κρίθηκε σύμφωνο με τις συνθήκες οικονομίας της αγοράς. Την 1η Σεπτεμβρίου 2014 η SEAH ανέθεσε στην E&Y τη διενέργεια δεύτερης αποτίμησης των περιουσιακών στοιχείων. Κατόπιν σχετικού αιτήματος του εντολοδόχου, η SEAH και ο εντολοδόχος ανέθεσαν από κοινού στην E&Y τη διενέργεια της εν λόγω δεύτερης αποτίμησης. Η E&Y εισηγήθηκε μίσθωμα ύψους 1,4 εκατ. ευρώ ετησίως.
               
            
                  (197)
               
               
                  Η SEAH πρόσθεσε ότι η Airport Handling χρησιμοποιεί επί του παρόντος τα περιουσιακά στοιχεία της SEAH βάσει σύμβασης μίσθωσης και είναι υπεύθυνη για τη συντήρησή τους (το κόστος συντήρησης εκτιμάται σε […] (*1) ευρώ ετησίως).
               
            5.2.4.   Σχετικά με τη σύμβαση μίσθωσης
      
      
                  (198)
               
               
                  Σύμφωνα με τη SEAH, της σύναψης της σύμβασης μίσθωσης προηγήθηκαν εντατικές διαπραγματεύσεις μεταξύ των μερών, χωρίς καμία παρέμβαση της SEA. Η SEAH υποστήριξε ότι η σύναψη της σύμβασης μίσθωσης αποτελεί υποχρεωτική προϋπόθεση για τη διατήρηση της αξίας των περιουσιακών στοιχείων ενόψει της διάθεσής τους. Ελλείψει της σύμβασης μίσθωσης με την Airport Handling, η SEAH θα ήταν υποχρεωμένη να αποσύρει τον εξοπλισμό από τους χώρους των αερολιμένων και άρα να επιβαρυνθεί με σημαντικό κόστος μεταφοράς και συντήρησης.
               
            
                  (199)
               
               
                  Η SEAH υποστήριξε επίσης ότι δεδομένου ότι η σύμβαση μίσθωσης επρόκειτο να λήξει στις 31 Αυγούστου 2015, ο εκκαθαριστής εξέταζε διάφορες επιλογές για τη διάθεση των περιουσιακών στοιχείων. Η SEAH επισήμανε ότι η πώληση των περιουσιακών στοιχείων στην Airport Handling εφόσον θα διαλύονταν οι αμφιβολίες της Επιτροπής στο θέμα της οικονομικής συνέχειας, θα επέτρεπε στη SEAH να μεγιστοποιήσει την αξία των εν λόγω περιουσιακών στοιχείων στο πλαίσιο της διαδικασίας εκκαθάρισης.
               
            5.3.   Παρατηρήσεις της SEA
      
      5.3.1.   Σχετικά με την οικονομική συνέχεια
      
      
                  (200)
               
               
                  Κατά την άποψη της SEA, η νομολογία την οποία επικαλείται η απόφαση του 2014 για την κίνηση της διαδικασίας παρουσιάζει σημαντικές διαφορές σε σχέση με την προκειμένη περίπτωση.
               
            
                  (201)
               
               
                  Πρώτον, η εν λόγω νομολογία αφορά αποκλειστικά καταστάσεις που χαρακτηρίζονται από την ύπαρξη μεταβίβασης περιουσιακών στοιχείων από τον αποδέκτη της ενίσχυσης σε μια νεοσυσταθείσα εταιρεία. Η νομολογία αφορά ουσιαστικά περιπτώσεις όπου η επιχείρηση που επωφελήθηκε από την ασυμβίβαστη κρατική ενίσχυση και δεν ήταν σε θέση να επιστρέψει την ενίσχυση ιδρύει νέα επιχείρηση στην οποία μεταφέρει μέρος των δραστηριοτήτων της. Δεύτερον, σε όλες τις υποθέσεις που επικαλείται η Επιτροπή, η μεταβίβαση μεταξύ του αποδέκτη της ενίσχυσης και της νέας επιχείρησης αφορά περιουσιακά στοιχεία σημαντικής αξίας (δραστηριότητες, εγκαταστάσεις, προϊόντα, ακίνητα, εμπορικά σήματα, δικαιώματα βιομηχανικής ιδιοκτησίας).
               
            
                  (202)
               
               
                  Σύμφωνα με τη SEA, τα χαρακτηριστικά της προκειμένης περίπτωσης οδηγούν στο συμπέρασμα ότι η Airport Handling δεν θα μπορούσε να συνεχίσει να απολαμβάνει το ανταγωνιστικό πλεονέκτημα που συνδέεται με την εικαζόμενη ενίσχυση που έλαβε η SEAH, δεδομένου ότι δεν είχαν περιέλθει στην κατοχή της περιουσιακά στοιχεία της SEAH. Αντίθετα, το εικαζόμενο ανταγωνιστικό πλεονέκτημα που παρασχέθηκε στη SEAH θα έπαυε να υφίσταται με την εκκαθάριση της εταιρείας και επομένως δεν θα μπορούσε να μεταφερθεί.
               
            
                  (203)
               
               
                  Η SEA υπενθυμίζει ότι στην απόφαση ανάκτησης του 2012 η Επιτροπή κατέληξε στο συμπέρασμα ότι το εικαζόμενο ανταγωνιστικό πλεονέκτημα που παρασχέθηκε στη SEAH αντιστοιχούσε στη χρηματοδότηση των ζημιών της εταιρείας, οι οποίες προκλήθηκαν κατά κύριο λόγο από τις υψηλές δαπάνες προσωπικού. Η SEA, αφού υπενθυμίζει ότι οι δαπάνες προσωπικού έχουν σημαντικό αντίκτυπο στη διάρθρωση του κόστους των εταιρειών παροχής υπηρεσιών επίγειας εξυπηρέτησης, καθώς αντιπροσωπεύουν από 65 % έως 80 % των συνολικών εξόδων τους, επισημαίνει ότι η προκειμένη περίπτωση, σε αντίθεση με τις περιπτώσεις τις οποίες επικαλείται η Επιτροπή, δεν αφορά μεταβίβαση μετοχών ή περιουσιακών στοιχείων που απαιτούνται για την άσκηση (ή, καλύτερα, για τη συνέχιση) της δραστηριότητας της SEAH, ούτε μεθόδευση σκοπός της οποίας είναι να προστατευτούν τα περιουσιακά στοιχεία του αποδέκτη και, ως εκ τούτου, να καταστρατηγηθεί η εντολή ανάκτησης.
               
            
                  (204)
               
               
                  Σύμφωνα με τη SEA, πρέπει να επισημανθεί επίσης ότι, καθώς το πλεονέκτημα που προέκυψε από την εικαζόμενη κρατική ενίσχυση που έλαβε η SEAH, χρησιμοποιήθηκε για την κάλυψη ζημιών που προκλήθηκαν από το υπερβολικό κόστος εργασίας, το εν λόγω πλεονέκτημα έπαψε να υφίσταται οριστικά με την εκκαθάριση της εταιρείας και την απόλυση των εργαζομένων. Κατά την άποψη της SEA, το γεγονός ότι πρώην εργαζόμενοι της SEAH προσλήφθηκαν εν συνεχεία από την Airport Handling με όρους που ήταν διαφοροποιημένοι τόσο σε τυπικό όσο και σε ουσιαστικό επίπεδο, δεν μπορεί να μεταβάλει ουσιωδώς αυτό το συμπέρασμα.
               
            
                  (205)
               
               
                  Η SEA προσθέτει ότι, ακόμη κι γινόταν αποδεκτό το γεγονός ότι δεν υφίσταται μεταβίβαση περιουσιακών στοιχείων από τη SEAH στην Airport Handling δεν επαρκεί για να συναχθεί το συμπέρασμα ότι δεν υφίσταται οικονομική συνέχεια, οι περιστάσεις της διαδικασίας που οδήγησε στη σύσταση της Airport Handling, εάν εξεταστούν συνολικά, δεν μπορεί να θεωρηθεί ότι είχαν ως αποτέλεσμα την καταστρατήγηση της εντολής ανάκτησης.
               
            
                  (206)
               
               
                  Σύμφωνα με τη SEA, η απόφαση για τη σύσταση νέας εταιρείας επίγειας εξυπηρέτησης που δραστηριοποιείται υπό συνθήκες οικονομίας της αγοράς και ανταγωνιστικά προς άλλες εταιρείες παροχής υπηρεσιών στηρίζεται σε οικονομική λογική και είναι δικαιολογημένη στο πλαίσιο ενός μοντέλου διαχείρισης που διαφοροποιείται σημαντικά από εκείνο της προκατόχου της, της SEAH ([…] (*1)), προκειμένου να επιδιωχθεί ο στόχος της βιώσιμης αποδοτικότητας σε μεσομακροπρόθεσμο επίπεδο.
               
            
                  (207)
               
               
                  Η SEA αναφέρει ότι η ανακοίνωση της SEAH ότι η εταιρεία θα διακόψει τη δραστηριότητά της στους αερολιμένες του Μιλάνου και η θέση της SEAH υπό εκκαθάριση δημιούργησαν μια δυναμική ουσιαστικού ανταγωνισμού στην αγορά, καθώς οι αερομεταφορείς που δραστηριοποιούνταν στους αερολιμένες του Μιλάνου μπορούσαν να επιλέξουν εταιρεία παροχής υπηρεσιών επίγειας εξυπηρέτησης βάσει συγκριτικής αξιολόγησης των προσφορών που τους υπέβαλαν οι διάφορες εταιρείες.
               
            
                  (208)
               
               
                  Σύμφωνα με τη SEA, ήταν κατόπιν αυτής της ανταγωνιστικής διαδικασίας που η Airport Handling συνήψε με επιτυχία συμβάσεις με αερομεταφορείς, σε πλήρη ανεξαρτησία από τη SEA. Είναι επίσης γεγονός ότι ορισμένοι αερομεταφορείς, πρώην πελάτες της SEAH, αποφάσισαν να μην χρησιμοποιήσουν τις υπηρεσίες της Airport Handling και, από την άλλη, η Airport Handling συνήψε συμβάσεις με αερομεταφορείς που δεν εξυπηρετούνταν προηγουμένως από τη SEAH.
               
            
                  (209)
               
               
                  Επίσης, κατά τη SEA, κατά την έννοια των οδηγιών του Συμβουλίου 78/660/ΕΟΚ (18) και 83/349/ΕΟΚ (19) για τους ενοποιημένους λογαριασμούς, οι οποίες μεταφέρθηκαν στο ιταλικό δίκαιο με το νομοθετικό διάταγμα αριθ. 127 της 9ης Απριλίου 1991, εφόσον η SEA δεν ασκεί τον έλεγχο και τη διαχείριση της Airport Handling μετά τη μεταβίβαση της συμμετοχής της στο trust, η Airport Handling δεν ανήκει πλέον στον όμιλο της SEA για λογιστικούς σκοπούς και ως εκ τούτου οι οικονομικές καταστάσεις της δεν είναι ενοποιημένες με τις οικονομικές καταστάσεις της SEA.
               
            
                  (210)
               
               
                  Επίσης, προκειμένου να επιταχυνθεί η είσοδος τρίτων στο κεφάλαιο της Airport Handling, η SEA και ο εντολοδόχος υπέγραψαν στις 26 Ιανουαρίου 2015 έναν «εκτελεστικό κανονισμό βάσει του άρθρου 20 της ιδρυτικής πράξης του trust», με στόχο να εκχωρηθεί στον εντολοδόχο η αρμοδιότητα της εξεύρεσης τρίτου επενδυτή. Ο εντολοδόχος και η SEA αποφάσισαν να διορίσουν την BNP Paribas ως ανεξάρτητο σύμβουλο στο εγχείρημα αυτό.
               
            
                  (211)
               
               
                  Η BNP Paribas συνέδραμε την Airport Handling στην κατάρτιση της προσφοράς για την πώληση των μετοχών, ήρθε σε επαφή με αρκετούς επενδυτές που ενδιαφέρονταν ενδεχομένως να εισέλθουν στο κεφάλαιο της Airport Handling και πραγματοποίησε συναντήσεις με υποψήφιους επενδυτές.
               
            
                  (212)
               
               
                  Η SEA προσέθεσε ότι από τη στιγμή που ένας ιδιώτης επενδυτής θα αποκτήσει τουλάχιστον το 30 % της Airport Handling, η SEA θα εξετάσει το ενδεχόμενο να αναζητήσει επενδυτές που θα εκδηλώσουν ενδιαφέρον να αποκτήσουν πλειοψηφική συμμετοχή στην εταιρεία.
               
            5.3.2.   Σχετικά με τους κρατικούς πόρους και τον καταλογισμό στο κράτος
      
      
                  (213)
               
               
                  Κατά την άποψη της SEA, το γεγονός ότι η Airport Handling είναι δημόσια επιχείρηση δεν αρκεί για να συναχθεί το συμπέρασμα ότι οι πόροι της είναι κρατικοί πόροι κατά την έννοια του άρθρου 107 παράγραφος 1 της Συνθήκης. Επίσης, μετά τη σύσταση του trust, οι οικονομικοί πόροι της Airport Handling δεν βρίσκονται υπό τον έλεγχο της SEA και, επομένως, δεν μπορεί να θεωρηθεί ότι είναι κρατικοί πόροι κατά την έννοια του άρθρου 107 παράγραφος 1 της Συνθήκης.
               
            
                  (214)
               
               
                  Συναφώς, η SEA προσθέτει τα ακόλουθα:
                  
                              —
                           
                           
                              μια πρώτη αύξηση κεφαλαίου, ύψους 3,7 εκατ. ευρώ, εγκρίθηκε από τη γενική συνέλευση της Airport Handling στις 27 Αυγούστου 2014. Την ίδια ημερομηνία, ανατέθηκε στο trust το σύνολο της συμμετοχής της SEA στην SEAH. Την εν λόγω ημερομηνία, ο εντολοδόχος κατέστη, για κάθε νόμιμο σκοπό, μοναδικός μέτοχος της Airport Handling,
                           
                        
                              —
                           
                           
                              την ίδια ημερομηνία, ο εντολοδόχος, ως μοναδικός μέτοχος της Airport Handling εξέδωσε 20 000 SFP έναντι συνολικού ποσού 20 εκατ. ευρώ. Οι SFP καλύφθηκαν και καταβλήθηκαν ολοσχερώς από τη SEA στις 28 Αυγούστου 2014.
                           
                        
            
                  (215)
               
               
                  Η SEA επισημαίνει ότι, μετά τη μεταβίβασή τους, οι οικονομικοί πόροι της Airport Handling παρέμειναν διαρκώς υπό τον έλεγχο του εντολοδόχου, μοναδικού μετόχου της Airport Handling.
               
            
                  (216)
               
               
                  Κατά την άποψη της SEA, από τα παραπάνω προκύπτει ότι ο δημόσιος μέτοχος της SEA (Δήμος του Μιλάνου) δεν μπορεί να ασκήσει —άμεσα ή έμμεσα— οποιαδήποτε επιρροή ως προς τη χρήση χρηματοδοτικών μέσων σε σχέση με την Airport Handling και ότι καθ’ όλη τη διάρκεια λειτουργίας του trust οι εν λόγω πόροι θα παραμείνουν υπό τον έλεγχο του εντολοδόχου. Σε κάθε περίπτωση, συνεπεία της ίδρυσης του trust, η SEA απώλεσε την εξουσία να διορίζει τα μέλη του διοικητικού συμβουλίου της Airport Handling.
               
            5.4.   Παρατηρήσεις ενδιαφερόμενου τρίτου
      
      
                  (217)
               
               
                  Η Επιτροπή έλαβε παρατηρήσεις από έναν ενδιαφερόμενο ο οποίος ζήτησε να μην αποκαλυφθούν σε τρίτους η ταυτότητα ή οι παρατηρήσεις του.
               
            6.   ΠΑΡΑΤΗΡΗΣΕΙΣ ΤΗΣ ΙΤΑΛΙΑΣ ΣΧΕΤΙΚΑ ΜΕ ΤΙΣ ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ
      
      
                  (218)
               
               
                  Η Ιταλία σχολίασε τις παρατηρήσεις που υποβλήθηκαν από το trust και τη SEA στο πλαίσιο της έρευνας.
               
            
                  (219)
               
               
                  Η Ιταλία υποστήριξε πλήρως τις παρατηρήσεις που υπέβαλαν οι προαναφερθέντες ενδιαφερόμενοι και επισήμανε ότι αποδεικνύουν, αφενός, ότι δεν υπήρξε παρέμβαση των ιταλικών αρχών στη δραστηριότητα της SEA και στην απόφαση της τελευταίας να επενδύσει στην Airport Handling, και, αφετέρου, ότι η Airport Handling δεν συνεχίζει την οικονομική δραστηριότητα της SEAH.
               
            7.   ΑΞΙΟΛΟΓΗΣΗ
      
      
                  (220)
               
               
                  Στην προκειμένη περίπτωση, η Επιτροπή κλήθηκε να αξιολογήσει δύο διακριτά θέματα: πρώτον, το ενδεχόμενο μεταβίβασης της υποχρέωσης ανάκτησης που απορρέει από την απόφαση ανάκτησης από τη SEA Handling στην Airport Handling· δεύτερον, το ενδεχόμενο να ενυπάρχει στοιχείο ενίσχυσης στην εισφορά κεφαλαίου ύψους 25 εκατ. ευρώ από τη SEA υπέρ της Airport Handling.
               
            7.1.   Οικονομική συνέχεια και μεταβίβαση της υποχρέωσης ανάκτησης
      
      
                  (221)
               
               
                  Κατά πάγια νομολογία, οι παράνομες και ασυμβίβαστες ενισχύσεις πρέπει να ανακτώνται από τις επιχειρήσεις οι οποίες πράγματι επωφελήθηκαν από αυτές (20).
               
            
                  (222)
               
               
                  Στην περίπτωση αποδεκτών κρατικής ενίσχυσης που έχουν κηρυχθεί σε πτώχευση, η υποχρέωση ανάκτησης μπορεί να εκπληρωθεί με την εγγραφή της απαίτησης επιστροφής της ενίσχυσης στον πίνακα κατάταξης, με την προϋπόθεση της αποχώρησης του αποδέκτη της ενίσχυσης από την αγορά (21). Το δικαστήριο έκρινε ότι: «Επομένως, στην περίπτωση που η επιχείρηση η οποία υπήρξε αποδέκτης παράνομων ενισχύσεων κηρύσσεται σε πτώχευση και έχει συσταθεί μια άλλη εταιρεία προκειμένου να συνεχίσει τμήμα των δραστηριοτήτων της πρώτης επιχειρήσεως, η συνέχιση της δραστηριότητας αυτής, χωρίς οι οικείες ενισχύσεις να έχουν ανακτηθεί στο σύνολό τους, μπορεί να έχει ως συνέπεια τη διαιώνιση της στρεβλώσεως του ανταγωνισμού που προκλήθηκε από το ανταγωνιστικό πλεονέκτημα το οποίο διέθετε η ως άνω εταιρεία έναντι των ανταγωνιστών της στην αγορά. Έτσι, δεν αποκλείεται η νεοσυσταθείσα εταιρεία να υποχρεωθεί να επιστρέψει την επίμαχη ενίσχυση, αν εξακολουθεί να επωφελείται του πλεονεκτήματος αυτού. Αυτό μπορεί να συμβεί σε περίπτωση που αποδειχθεί ότι η εν λόγω εταιρεία, στην πράξη, απολαύει ακόμη του ανταγωνιστικού πλεονεκτήματος το οποίο συνδέεται με τις ενισχύσεις, ειδικότερα δε όταν έχει αγοράσει στοιχεία του ενεργητικού της υπό εκκαθάριση εταιρείας χωρίς να καταβάλει τίμημα σύμφωνο με τους όρους της αγοράς ή εφόσον διαπιστωθεί ότι η σύστασή της είχε ως αποτέλεσμα να καταστρατηγηθεί η υποχρέωση επιστροφής των ενισχύσεων» (22).
               
            
                  (223)
               
               
                  Στο πλαίσιο της μεταβίβασης περιουσιακών στοιχείων από έναν αποδέκτη ενίσχυσης σε άλλη εταιρεία που συνεχίζει τις δραστηριότητες της πρώτης εταιρείας, το Δικαστήριο επιβεβαίωσε ότι, προκειμένου να συναχθεί η ύπαρξη οικονομικής συνέχειας μεταξύ των δύο εταιρειών μπορούν να ληφθούν υπόψη οι ακόλουθοι παράγοντες (23): το αντικείμενο της μεταβίβασης (στοιχεία του ενεργητικού και του παθητικού, χρησιμοποίηση του ίδιου εργατικού δυναμικού, δεσμευμένα περιουσιακά στοιχεία κ.λπ.), το τίμημα της μεταβίβασης, η ταυτότητα των μετόχων ή των ιδιοκτητών της αγοράστριας και της αρχικής επιχείρησης, ο χρόνος κατά τον οποίο πραγματοποιείται η μεταβίβαση (μετά την έναρξη της έρευνας, την κίνηση της διαδικασίας ή την έκδοση της οριστικής απόφασης), και τέλος η οικονομική λογική της πράξης.
               
            
                  (224)
               
               
                  Σύμφωνα με τη νομολογία, τα προαναφερθέντα κριτήρια μπορούν να λαμβάνονται υπόψη σε διαφορετικό βαθμό αναλόγως της περιπτώσεως (24). Εξυπακούεται ότι η Επιτροπή δεν είναι υποχρεωμένη να λάβει υπόψη το σύνολο αυτών των παραγόντων, όπως καταδεικνύεται από τη διατύπωση «μπορούν να ληφθούν υπόψη» (25).
               
            
                  (225)
               
               
                  Η Επιτροπή, προκειμένου να αποφανθεί εάν υπάρχει οικονομική συνέχεια μεταξύ της SEAH και της Airport Handling και εάν η τελευταία μπορεί να θεωρηθεί υπεύθυνη για την επιστροφή της ασυμβίβαστης ενίσχυσης που χορηγήθηκε στην πρώτη, εξέτασε τα προαναφερθέντα κριτήρια σε συνάρτηση με τις ιδιαίτερες περιστάσεις της προκειμένης περίπτωσης.
               
            7.1.1.   Αντικείμενο της μεταβίβασης
      
      7.1.1.1.   Μεταβίβαση εργατικού δυναμικού και συμβάσεων εργασίας
      
      
                  (226)
               
               
                  Αφότου η SEAH τέθηκε υπό εκκαθάριση, πολλοί από τους πρώην εργαζομένους της επαναπροσλήφθηκαν από την Airport Handling, αποτελώντας αρχικά την πλειονότητα του εργατικού δυναμικού της τελευταίας. Επομένως, είναι σκόπιμο να αναλυθεί κατά πόσο η κατάσταση αυτή δεν αποτελεί ένδειξη καταστρατήγησης της εντολής ανάκτησης. Προς τον σκοπό αυτό, θα πρέπει να εξεταστεί εάν η διαδικασία που οδήγησε στο αποτέλεσμα αυτό δεν συνιστούσε μεταβίβαση του εργατικού δυναμικού της SEAH στην Airport Handling με παράλληλη διατήρηση των βασικών χαρακτηριστικών της. Αυτό αποκτά ακόμη μεγαλύτερη σημασία εάν ληφθεί υπόψη ότι για μια εταιρεία επίγειας εξυπηρέτησης το εργατικό δυναμικό αποτελεί πρωτογενή πόρο απαραίτητο για τη λειτουργία της (26).
               
            
                  (227)
               
               
                  Σύμφωνα με την Ιταλία δεν συντρέχει περίπτωση χρησιμοποίησης του ίδιου εργατικού δυναμικού από τη SEAH και την Airport Handling, καθώς οι συμβάσεις εργασίας καταγγέλθηκαν από τη SEAH και το προσωπικό προσλήφθηκε από την Airport Handling στο πλαίσιο νέων συμβάσεων και βάσει ουσιωδώς διαφορετικών όρων. Την άποψη αυτή υποστήριξαν τόσο η Airport Handling όσο και η SEA.
               
            
                  (228)
               
               
                  Κατά την άποψη της Ιταλίας, στη συμφωνία που υπογράφηκε από τη SEA, τη SEAH και τα συνδικάτα στις 4 Νοεμβρίου 2013 δεν θα πρέπει να δοθεί η ερμηνεία ότι διασφάλιζε στους πρώην εργαζόμενους της SEAH τα κεκτημένα βάσει των προηγούμενων συμβάσεων με την SEAH δικαιώματα. Η εν λόγω συμφωνία ήταν ένα έγγραφο προγραμματικού ουσιαστικά χαρακτήρα που αντικαταστάθηκε στη συνέχεια από τις συμφωνίες που υπογράφηκαν στις 4 Ιουνίου 2014. Από τη διατύπωση των εν λόγω συμβάσεων προέκυπτε σαφώς ότι στους πρώην εργαζόμενους της SEAH δεν διασφαλίζονταν κεκτημένα τους δικαιώματα αλλά, τουναντίον, επαναπροσλαμβάνονταν από την Airport Handling υπό νέους όρους.
               
            
                  (229)
               
               
                  Βάσει στοιχείων που συγκεντρώθηκαν κατά την επίσημη διαδικασία έρευνας, η Επιτροπή εξέτασε i) τη διαδικασία βάσει της οποίας σημαντικό τμήμα του εργατικού δυναμικού της SEAH επαναπροσλήφθηκε από την Airport Handling, ii) και τις συμφωνίες με τα συνδικάτα που αφορούσαν την επαναπρόσληψη του εργατικού δυναμικού της SEAH.
               
            
                  (230)
               
               
                  Πρώτον, όσον αφορά τη διαδικασία, θα πρέπει να σημειωθεί εξαρχής ότι δεν υπήρξε de jure μεταβίβαση συμβάσεων εργασίας από τη SEAH στην Airport Handling. Οι συμβάσεις με τη SEAH καταγγέλθηκαν νομίμως και συνάφθηκαν νέες συμβάσεις με την Airport Handling. Επίσης, δεν υπήρξε ούτε αυτοδίκαιη ούτε καθολική μεταβίβαση συμβάσεων εργασίας από τη SEAH στην Airport Handling. Στην πραγματικότητα δεν έλαβε χώρα καμία απολύτως μεταβίβαση συμβάσεων εργασίας. Αυτό που συνέβη είναι ότι η SEAH κατήγγειλε τις συμβάσεις εργασίας προτού η Airport Handling επαναπροσλάβει μέρος των εργαζομένων υπό διαφορετικούς όρους.
               
            
                  (231)
               
               
                  Δεύτερον, όσον αφορά το αντικείμενο της μεταβίβασης, πρέπει να σημειωθούν τα εξής: Στις 22 Απριλίου 2014, όταν η SEAH έθεσε σε εφαρμογή το πρόγραμμα κινητικότητας των απολυμένων εργαζομένων, το εργατικό της δυναμικό αποτελείτο από […] (*1) άτομα, που ισοδυναμούσαν με […] (*1) ΙΠΑ. Από διαθέσιμα στοιχεία προκύπτει ότι στις 31 Μαΐου 2015 η Airport Handling, 9 μήνες αφότου είχε αρχίσει να λειτουργεί, διέθετε […] (*1) εργαζόμενους, […] (*1) από τους οποίους απασχολούνταν προηγουμένως από τη SEAH. Επομένως, στην Airport Handling είχε περιέλθει έως τότε περίπου το […] (*1) % των εργαζομένων της SEAH. Ως εκ τούτου, η μεταβίβαση δεν ήταν πλήρης, ούτε είχε ολοκληρωθεί στην πράξη. Εντούτοις, θα πρέπει επίσης να σημειωθεί ότι το εργατικό δυναμικό της Airport Handling, τουλάχιστον κατά το αρχικό στάδιο πριν από την έναρξη λειτουργίας, αποτελείτο σχεδόν αποκλειστικά από πρώην εργαζομένους της SEAH.
               
            
                  (232)
               
               
                  Τρίτον, όσον αφορά τους ουσιώδεις όρους της επαναπρόσληψης, η Επιτροπή επισημαίνει ότι οι συμβάσεις που υπέγραψε η Airport Handling με πρώην εργαζόμενους της SEAH διέφεραν τόσο σε τυπικό όσο και σε ουσιαστικό επίπεδο από τις προηγούμενες συμβάσεις της SEAH, ιδιαίτερα ως προς το ότι ισχύουν διαφορετικοί όροι σε σχέση με τα ακόλουθα:
                  
                              —
                           
                           
                              για τους εργαζόμενους της Airport Handling ισχύει […] (*1),
                           
                        
                              —
                           
                           
                              η Airport Handling δεν εφαρμόζει […] (*1) που συμπληρώνει την εθνική συλλογική σύμβαση εργασίας.
                           
                        
                              —
                           
                           
                              Οι ουσιώδεις αλλαγές στους όρους απασχόλησης περιλαμβάνουν τα εξής:
                              
                                          —
                                       
                                       
                                          […] (*1),
                                       
                                    
                                          —
                                       
                                       
                                          […] (*1), τις οποίες η SEAH εφάρμοζε στους εργαζομένους της,
                                       
                                    
                                          —
                                       
                                       
                                          οργάνωση της εργασίας, π.χ. […] (*1).
                                       
                                    
                        
                              —
                           
                           
                              Ένα μετρήσιμο αποτέλεσμα των ως άνω αλλαγών είναι η μείωση του κόστους εργασίας της τάξης του […] (*1) %, σε σύγκριση με το κόστος εργασίας της SEAH, που προέκυψε τόσο από τις αλλαγές στο καθεστώς της εθνικής συλλογικής σύμβασης εργασίας όσο και από τη συμπληρωματική εταιρική σύμβαση. Ο αντίκτυπος των όρων της τελευταίας στο κόστος εργασίας μειώθηκε κατά 50 %.
                           
                        
            
                  (233)
               
               
                  Τέλος, από τις συνθήκες υπό τις οποίες έγινε επίσης η διαπραγμάτευση των όρων απασχόλησης μεταξύ των εμπλεκόμενων μερών, και οι οποίοι εντέλει συμφωνήθηκαν στην προκειμένη περίπτωση, προκύπτει ότι οι όροι απασχόλησης μεταβλήθηκαν ουσιωδώς: οι SEA, SEAH και Airport Handling προέβησαν σε χωριστές διαπραγματεύσεις με τα συνδικάτα και σύναψαν χωριστές συμφωνίες μαζί τους. Η Airport Handling και τα συνδικάτα χρειάστηκαν περισσότερους από οκτώ μήνες για να καταλήξουν σε συμφωνία για τους όρους της διαδικασίας προσλήψεων, το περιεχόμενο των συμβάσεων εργασίας, την προνοιακή πολιτική και την οργάνωση της εργασίας. Κατά το trust, οι εργαζόμενοι της SEAH αρχικά εναντιώθηκαν στις αλλαγές στις οποίες τα συνδικάτα που εκπροσωπούσαν τους εργαζόμενους είχαν συναινέσει στη συμφωνία του Ιουνίου του 2014. Οι εργαζόμενοι απέρριψαν τις αλλαγές αυτές μέσω δημοψηφίσματος. Σύμφωνα με τα έγγραφα που προσκόμισε το trust, τα συνδικάτα συμφώνησαν με τους νέους όρους απασχόλησης μόνο αφού η Airport Handling δέχτηκε να συμπεριλάβει ορισμένες διευκρινήσεις στις εν λόγω συμφωνία. Η Επιτροπή επισημαίνει ότι η Airport Handling προέβη σε χωριστές διαπραγματεύσεις με τα συνδικάτα και, παρά τις αρχικές διαφωνίες, κατάφερε να εφαρμόσει τις ως άνω αλλαγές. Όπως περιγράφηκε στην αιτιολογική σκέψη 38 ανωτέρω, η συμφωνία μεταξύ της Airport Handling και των συνδικάτων, της 4ης Ιουνίου 2014, δεν τροποποιήθηκε ουσιωδώς μετά την απόρριψή της από τα συνδικάτα κατόπιν δημοψηφίσματος, όπου ζητούσαν να συμπεριληφθούν στην εν λόγω συμφωνία μια σειρά από διευκρινίσεις.
               
            
                  (234)
               
               
                  Βάσει των προαναφερθέντων, η μεταβίβαση εργατικού δυναμικού ούτε πλήρης ήταν ούτε συνεπαγόταν την ουσιαστική αναπαραγωγή των όρων απασχόλησης που ίσχυαν βάσει των συμβάσεων της SEAH.
               
            
                  (235)
               
               
                  Η διαπίστωση αυτή δεν επηρεάστηκε από τις συμφωνίες που συνήψαν αντιστοίχως οι SEA, SEAH και Airport Handling με τις συνδικαλιστικές οργανώσεις σχετικά με το εργατικό δυναμικό. Πράγματι, από τον στόχο των συμφωνιών δεν προκύπτει ούτε ότι το εργατικό δυναμικό θα μεταβιβαζόταν εξολοκλήρου από τη SEAH στην Airport Handling, ούτε ότι οι όροι που ίσχυαν βάσει των συμβάσεων εργασίας της SEAH θα εξακολουθούσαν να ισχύουν. Η Επιτροπή επισημαίνει ειδικότερα ότι, σύμφωνα με το αρχικό σχέδιο διακανονισμού της 4ης Νοεμβρίου 2013 μεταξύ της SEA και των συνδικάτων, η επακόλουθη εκτελεστική συμφωνία όφειλε να βασίζεται στον στόχο της διασφάλισης των θέσεων εργασίας για το σύνολο του προσωπικού της SEAH. (27) Η εν λόγω συμφωνία απαριθμεί μια σειρά από μέτρα για την επίτευξη του συγκεκριμένου στόχου, κατ’ ουσία δε το σύνολο των μηχανισμών που προβλέπει η σχετική νομοθεσία που διέπει την απασχόληση και τις συλλογικές διαπραγματεύσεις, όπως τα δίκτυα κοινωνικής προστασίας και τα προγράμματα εθελούσιας εξόδου, τα οποία προβλέπεται να εφαρμοστούν και στους κόλπους του ομίλου SEA, καθώς και λύσεις που περιλαμβάνουν μετατάξεις εντός του ομίλου. Επομένως, η εν λόγω συμφωνία πράγματι συνεπαγόταν την αναδιανομή των θέσεων εργασίας εντός του ομίλου SEA συνολικότερα (28), αλλά όχι μόνο στην Airport Handling, και μόνο ως ένα μεταξύ πολλών μέτρων. Επίσης, οι συμφωνίες αυτές δεν συνάφθηκαν με την Airport Handling, η οποία συνήψε χωριστές συμφωνίες με το προσωπικό. Ως εκ τούτου, ο αριθμός των θέσεων εργασίας που αναδιανεμήθηκαν στην Airport Handling δεν ήταν προκαθορισμένος από τα μέρη, αλλά καθορίστηκε με βάση τις ανάγκες της εταιρείας σε προσωπικό μετά τη σύναψη των συμβάσεων με τις αεροπορικές εταιρείες.
               
            
                  (236)
               
               
                  Η Επιτροπή επισημαίνει επίσης ότι δεν υπάρχει καμία ένδειξη ότι η Airport Handling έφερε οποιαδήποτε υποχρέωση, έναντι είτε των δημόσιων αρχών είτε της μητρικής της εταιρείας SEA, να προσλάβει πρώην εργαζομένους της SEAH.
               
            
                  (237)
               
               
                  Συμπερασματικά, όσον αφορά το αντικείμενο της μεταβίβασης του εργατικού δυναμικού, η Επιτροπή θεωρεί ότι από τις περιστάσεις προκύπτουν εκ πρώτης όψεως ενδείξεις για ύπαρξη ενισχυμένου στοιχείου οικονομικής συνέχειας λόγω της επαναπρόσληψης σημαντικού μέρους του εργατικού δυναμικού της SEAH από την Airport Handling. Ωστόσο, θα πρέπει να ληφθούν υπόψη τα πραγματικά περιστατικά που περιέβαλαν το θέμα των επαναπροσλήψεων, και ιδίως η καταγγελία του συνόλου των συμβάσεων και η σύναψη νέων συμβάσεων με νέους συμβατικούς όρους. Η Επιτροπή καταλήγει επομένως στο συμπέρασμα ότι η μεταβίβαση του προσωπικού δεν μπορεί να θεωρηθεί ισχυρή ένδειξη οικονομικής συνέχειας μεταξύ της SEAH και της Airport Handling.
               
            7.1.1.2.   Συμβάσεις με τους αερομεταφορείς
      
      
                  (238)
               
               
                  Η Επιτροπή, στην απόφαση του 2014 για την κίνηση της διαδικασίας, κατέληξε στο προκαταρκτικό συμπέρασμα ότι το μερίδιο αγοράς που αναμενόταν να αποκτήσει η Airport Handling εντός των πρώτων έξι μηνών της λειτουργίας της μπορεί να θεωρηθεί ρεαλιστικό μόνο λόγω της εσωτερικής ανάθεσης δραστηριοτήτων που ασκούσε προηγουμένως η SEAH.
               
            
                  (239)
               
               
                  Κατά τη διάρκεια της έρευνας, η Ιταλία, η SEA και η Airport Handling υποστήριξαν ότι οι προσδοκίες αυτές βασίζονταν στο επιχειρηματικό σχέδιο Αυγούστου 2014 της Airport Handling και η εκπλήρωσή τους κατέστη δυνατή χάρη στη σημαντική μείωση του λειτουργικού κόστους, που επιτεύχθηκε με τη βελτίωση της αποτελεσματικότητας και τη μείωση του προσωπικού.
               
            
                  (240)
               
               
                  Επίσης, η Airport Handling διαπραγματεύτηκε εκ του μηδενός (ex novo) τις συμβάσεις με τις αεροπορικές εταιρείες που δραστηριοποιούνται στους αερολιμένες του Μιλάνου. Σύμφωνα με την Ιταλία, δεν ήταν δυνατή η νομική μεταβίβαση των συμβάσεων αυτών από τη SEAH στην Airport Handling. Οι συμβάσεις θα έπρεπε να αποτελέσουν αντικείμενο διαπραγμάτευσης εκ του μηδενός υπό καθεστώς ανταγωνισμού με άλλες εταιρείες παροχής υπηρεσιών που δραστηριοποιούνται στους αερολιμένες του Μιλάνου.
               
            
                  (241)
               
               
                  Πράγματι, όπως περιγράφεται ανωτέρω στις αιτιολογικές σκέψεις 133 και 208, το πελατολόγιο της Airport Handling διαφοροποιείται από εκείνο της SEAH. Όταν η SEAH αποχώρησε από την αγορά, κάποιοι από τους πελάτες της αποφάσισαν να αναθέσουν τις υπηρεσίες επίγειας εξυπηρέτησης σε άλλες εταιρείες και όχι στην Airport Handling. Από την άλλη, η Airport Handling κατάφερε να προσελκύσει πελάτες που δεν εξυπηρετούνταν προηγουμένως από τη SEAH.
               
            
                  (242)
               
               
                  Η Ιταλία, προς στήριξη της άποψής της ότι οι νέες συμβάσεις που συνήψε η Airport Handling με τους αερομεταφορείς όχι μόνο έγιναν αντικείμενο διαπραγμάτευσης εκ του μηδενός, αλλά και προβλέπουν ουσιωδώς διαφοροποιημένους συμβατικούς όρους, υπέβαλε στοιχεία από τα οποία προκύπτει ότι ορισμένες αεροπορικές εταιρείες που εξυπηρετούνταν προηγουμένως από τη SEAH (όπως η […] (*1)) κατάφεραν να εξασφαλίσουν πολύ ευνοϊκότερους όρους από την Airport Handling σε σχέση με εκείνους που διατηρούσαν με τη SEAH. Ειδικότερα, στο πλαίσιο των διαπραγματεύσεων με την Airport Handling, η […] (*1) ζήτησε […] (*1). Ως αποτέλεσμα […] (*1) εξασφάλισε […] (*1)
                      (29).
               
            
                  (243)
               
               
                  Κατά τη διάρκεια της έρευνας, η Ιταλία εξήγησε ότι η SEA δεν είχε θέσει ως όρο για τη χορήγηση εκπτώσεων επί των αερολιμενικών τελών στους αερομεταφορείς που δραστηριοποιούνται στους αερολιμένες του Μιλάνου να συνάψουν οι τελευταίοι συμβάσεις με την Airport Handling για την παροχή υπηρεσιών επίγειας εξυπηρέτησης. Βάσει των παρατηρήσεων που ελήφθησαν στο πλαίσιο της έρευνας, δεν προέκυψαν έγγραφα στοιχεία που να αποδεικνύουν ότι η SEA προέβη πράγματι σε τέτοιου είδους ενέργειες ως κίνητρο προκειμένου οι αεροπορικές εταιρείες που δραστηριοποιούνται στους αερολιμένες του Μιλάνου να συνάψουν νέες συμβάσεις επίγειας εξυπηρέτησης με την Airport Handling.
               
            
                  (244)
               
               
                  Στην απόφαση του 2014 για την κίνηση της διαδικασίας η Επιτροπή εξέφρασε αμφιβολίες ως προς το κατά πόσο οι συμβάσεις με τις αεροπορικές εταιρείες θα αποτελέσουν αντικείμενο επαναδιαπραγμάτευσης. Στο πλαίσιο αυτό, η Επιτροπή αναφέρθηκε σε στοιχεία από τα οποία προκύπτει ότι ακόμη και πριν από τη λήξη των εν λόγω συμβάσεων, η SEA και η Airport Handling κατέβαλαν κοινές προσπάθειες εμπορικής προώθησης προκειμένου να διαβεβαιώσουν τις αεροπορικές εταιρείες που δραστηριοποιούνται στον αερολιμένα ότι η SEA θα συνεχίσει να ασκεί δραστηριότητες επίγειας εξυπηρέτησης. Ωστόσο, από την επίσημη διαδικασία έρευνας δεν προέκυψαν συγκεκριμένα αποδεικτικά στοιχεία ότι η SEA and η Airport Handling είχαν μεθοδεύσει, μέσω κοινών προσπαθειών εμπορικής προώθησης, να γίνει απλώς αλλαγή αναδόχου χωρίς να αφήνονται στους εντολοδόχους, ήτοι στις αεροπορικές εταιρείες, περιθώρια επαναδιαπραγμάτευσης των συμβατικών όρων. Ειδικότερα, η Επιτροπή δεν συγκέντρωσε στοιχεία που να αποδεικνύουν ότι είτε η SEA είτε η Airport Handling θα ήταν σε θέση να ματαιώσουν πρακτικά τις προσπάθειες πρώην πελατών της SEAH να εξασφαλίσουν ευνοϊκότερους όρους από άλλες εταιρείες παροχής υπηρεσιών επίγειας εξυπηρέτησης.
               
            
                  (245)
               
               
                  Η Επιτροπή εξέτασε εάν η Airport Handling, όταν προετοίμαζε την έναρξη της δραστηριότητάς της, ήταν de facto στη θέση του νεοεισερχόμενου στην αγορά ή επωφελήθηκε από τη θέση στην αγορά και τις πελατειακές σχέσεις της SEAH, ώστε να διασφαλίσει τη συνέχιση της επιχειρηματικής δραστηριότητας. Υπό τις συγκεκριμένες περιστάσεις της προκειμένης περίπτωσης, εάν η αποχώρηση της SEAH από την αγορά δεν είχε ως αποτέλεσμα να δοθεί στους πελάτες της η ευκαιρία να διαπραγματευτούν νέες συμβάσεις με άλλες εταιρείες επίγειας εξυπηρέτησης πέραν της Airport Handling, αυτό θα μπορούσε να αποτελεί ένδειξη καταστρατήγησης της εντολής ανάκτησης, καθώς θα ισοδυναμούσε με μεταβίβαση πελατών από τη SEAH στην Airport Handling.
               
            
                  (246)
               
               
                  Εν προκειμένω, ιδιαίτερη σημασία έχει το εξής γεγονός: στο επιχειρηματικό σχέδιο της Airport Handling δεν εξετάζονταν εναλλακτικά σενάρια με χαμηλότερο μερίδιο αγοράς. Αυτό θα μπορούσε να αποτελεί ένδειξη ότι η Airport Handling ήταν σίγουρη ότι ήταν ιδιαίτερα πιθανό να περιέλθει στην κατοχή της η πελατειακή βάση της SEAH, και ως εκ τούτου ανέμενε να επωφεληθεί από τη θέση στην αγορά και τις πελατειακές σχέσεις της SEAH προκειμένου να δημιουργήσει το δικό της πελατολόγιο και να εξασφαλίσει τις αντίστοιχες συμβάσεις χωρίς να αντιμετωπίσει ανταγωνισμό από άλλες εταιρείες επίγειας εξυπηρέτησης.
               
            
                  (247)
               
               
                  Ωστόσο, ορισμένοι τυπικοί και ουσιαστικοί παράγοντες καταδεικνύουν ότι δεν ίσχυε κάτι τέτοιο.
               
            
                  (248)
               
               
                  Πρώτον, όσον αφορά το τυπικό σκέλος της μεταβίβασης, δεν υπήρξε νομική μεταβίβαση συμβάσεων παροχής υπηρεσιών από τη SEAH στην Airport Handling. Οι αεροπορικές εταιρείες ήταν επομένως ελεύθερες να επιλέξουν άλλη εταιρεία παροχής υπηρεσιών πέραν της Airport Handling μετά την καταγγελία των συμβάσεών τους με τη SEAH, όπως περιγράφεται στην αιτιολογική σκέψη 43 της παρούσας απόφασης.
               
            
                  (249)
               
               
                  Δεύτερον, από διαθέσιμα στοιχεία προκύπτει ότι οι πελάτες ήταν σε θέση να απευθυνθούν σε άλλες εταιρείες παροχής υπηρεσιών όταν η SEAH τους ενημέρωσε ότι επρόκειτο να διακόψει τη δραστηριότητά της. Πράγματι, το γεγονός ότι αριθμός πελατών μεταπήδησε σε άλλη εταιρεία αποτελεί απόδειξη ότι υπήρχε η σχετική δυνατότητα. Πέρα από οτιδήποτε άλλο, ωστόσο, η SEAH δεν διέθετε νομικό έρεισμα να προβεί σε μονομερή μεταβίβαση των συμβάσεων σε οποιονδήποτε τρίτο, παρά μόνο υπό εξαιρετικές περιστάσεις. Ωστόσο, σύμφωνα με τα στοιχεία που παρείχαν οι ιταλικές αρχές, δεν έγινε ποτέ επίκληση της ρήτρας εξαιρετικών περιστάσεων. Οι ιταλικές αρχές έκαναν συνοπτική παρουσίαση της πελατειακής βάσης της Airport Handling, ως είχε στις 14 Φεβρουαρίου 2014, από την οποία προκύπτει ότι από τους 68 πρώην πελάτες της SEAH, […] (*1) μεταπήδησαν σε άλλη εταιρεία παροχής υπηρεσιών, και ότι από τους […] (*1) τότε πελάτες της Airport Handling 1 είχε μεταπηδήσει από ανταγωνιστή, 3 ήταν νεοεισερχόμενοι στους αερολιμένες και […] (*1) ήταν πρώην πελάτες της SEAH. […] (*1) από αυτούς τους […] (*1) πρώην πελάτες της SEAH διαπραγματεύτηκαν νέους συμβατικούς όρους που ήταν ευνοϊκότεροι για τους πελάτες, καθώς προέβλεπαν είτε χαμηλότερες τιμές (13 πελάτες), είτε τροποποιήσεις στις παρεχόμενες υπηρεσίες ([…] (*1) πελάτες), είτε και συνδυασμό των παραπάνω ([…] (*1) πελάτες). Ως εκ τούτου, μόνο 20 πελάτες είχαν συνάψει συμβάσεις παροχής υπηρεσιών οι οποίες ουσιαστικά προέβλεπαν τους ίδιους όρους με τις προηγούμενες συμβάσεις που είχαν συναφθεί με την SEAH. Οι μειώσεις των τιμών κυμαίνονταν από […] (*1) έως […] (*1) % σε σύγκριση με τις τιμές που είχαν συμφωνηθεί προηγουμένως με τη SEAH.
               
            
                  (250)
               
               
                  Βάσει των ανωτέρω, η Επιτροπή διαπιστώνει ότι, συνολικά, δεν υπάρχουν ενδείξεις καταστρατήγησης της εντολής ανάκτησης (και, άρα, οικονομικής συνέχειας) κατά τη διαδικασία που οδήγησε την Airport Handling στη σύναψη συμβάσεων με αριθμό πρώην πελατών της SEAH. Πράγματι, φαίνεται ότι η Airport Handling ήταν εκτεθειμένη σε πραγματικό ανταγωνισμό κατά τη διεξαγωγή των διαπραγματεύσεων με αερομεταφορείς που δραστηριοποιούνταν στους αερολιμένες του Μιλάνου, και υπάρχουν ενδείξεις ότι ο ανταγωνισμός μεταξύ εταιρειών παροχής υπηρεσιών στους αερολιμένες του Μιλάνου ήταν πραγματικά ανοικτός όταν η SEAH επρόκειτο να αποχωρήσει από την αγορά.
               
            7.1.1.3.   Περιουσιακά στοιχεία της SEAH
      
      
                  (251)
               
               
                  Ως τρίτο στοιχείο στην ανάλυση του αντικειμένου της μεταβίβασης, η Επιτροπή εξέτασε το αντικείμενο της μεταβίβασης των περιουσιακών στοιχείων.
               
            
                  (252)
               
               
                  Η Επιτροπή επισημαίνει ότι, όταν η Airport Handling ξεκίνησε τη δραστηριότητά της, μίσθωσε το 100 % του συνόλου του εξοπλισμού της από τη SEAH. Πέντε μήνες αργότερα, άρχισε να αντικαθιστά τον εξοπλισμό αυτό με εξοπλισμό που προμηθεύτηκε από την αγορά και, τέλος, τον Σεπτέμβριο του 2015 αγόρασε […] (*1) από τις […] (*1) παρτίδες περιουσιακών στοιχείων από τη SEAH.
               
            
                  (253)
               
               
                  Ειδικότερα, η Airport Handling άρχισε να παρέχει υπηρεσίες επίγειας εξυπηρέτησης χρησιμοποιώντας περιουσιακά στοιχεία της SEAH βάσει σύμβασης μίσθωσης. Η εν λόγω σύμβαση επρόκειτο να λήξει στις 31 Αυγούστου 2015. Πριν από τη λήξη της σύμβασης μίσθωσης, η Airport Handling εκδήλωσε ενδιαφέρον για την αγορά […] (*1) εκ των […] (*1) παρτίδων της δημοπρασίας, ήτοι των παρτίδων αριθ. […] (*1). Σύμφωνα με την Airport Handling, παρόλο που, αντικειμενικά, το ένα τρίτο περίπου του εξοπλισμού επίγειας εξυπηρέτησης που η SEAH κατείχε και μίσθωνε στην Airport Handling ήταν παλαιό, η Airport Handling ήταν διατεθειμένη να αποκτήσει περίπου το […] (*1) % του εν λόγω εξοπλισμού (που θα επαρκούσε για την άσκηση της δραστηριότητας της Airport Handling), λαμβανομένου υπόψη ότι η Airport Handling είχε εν τω μεταξύ προμηθευτεί από την αγορά σημαντικό απόθεμα ανταλλακτικών που θα μπορούσαν να χρησιμοποιηθούν για την αντικατάσταση κάποιων εκ των παλαιότερων στοιχείων εξοπλισμού της SEAH.
               
            
                  (254)
               
               
                  Από διαθέσιμα έγγραφα προκύπτει ότι οι διαπραγματεύσεις μεταξύ της Airport Handling και της SEAH σχετικά με την πώληση ξεκίνησαν όταν, με επιστολή της 3ης Ιουνίου 2015, η Airport Handling διατύπωσε τις ακόλουθες προτάσεις:
                  
                              —
                           
                           
                              να της γίνει έκπτωση ύψους […] (*1) % επί […] (*1) ενόψει, πρώτον, της ηλικίας και της κατάστασης του στόλου οχημάτων και, δεύτερον, της έκβασης της διαδικασίας εκποίησης που είχε κινήσει η SEA,
                           
                        
                              —
                           
                           
                              η πληρωμή να πραγματοποιηθεί […] (*1) μεταξύ 31ης Ιουλίου και 31ης Δεκεμβρίου 2015,
                           
                        
                              —
                           
                           
                              η αρχική σύμβαση μίσθωσης να λυθεί συναινετικά στις 30 Ιουνίου 2015 και η SEAH να προβεί στην προσωρινή και περιορισμένη δωρεάν μίσθωση (comodato) περίπου […] (*1) επιλεγμένων στοιχείων […] (*1), έως τις 31 Δεκεμβρίου 2015 το αργότερο, με όλα τα έξοδα ασφάλισης και συντήρησης να βαρύνουν την Airport Handling.
                           
                        
            
                  (255)
               
               
                  Την ίδια ημέρα πραγματοποιήθηκε συνάντηση των δύο μερών. Με επιστολή της 10ης Ιουνίου 2015, ο εκκαθαριστής της SEAH απάντησε στις προτάσεις της Airport Handling, επισημαίνοντας συνοπτικά τα εξής:
                  
                              —
                           
                           
                              παρόλο που η SEAH είναι πρόθυμη να αποδεχτεί την προσφορά, δεν είναι σε θέση να προσφέρει έκπτωση διότι όλα τα τιμήματα είχαν καθοριστεί βάσει αποτιμήσεων από εμπειρογνώμονες. Ο εκκαθαριστής επισήμανε ότι η Airport Handling δεν θα χρειαζόταν να αναλάβει ούτε μεταφορικά έξοδα,
                           
                        
                              —
                           
                           
                              η SEAH δεν δέχεται την πληρωμή σε δόσεις παρά μόνο εάν η Airport Handling παράσχει επαρκείς εγγυήσεις,
                           
                        
                              —
                           
                           
                              εφόσον η πληρωμή δεν πραγματοποιηθεί σε δόσεις, η SEAH είναι διατεθειμένη να μεταβιβάσει τον στόλο οχημάτων στις 30 Ιουνίου 2015 και να συμφωνήσει ως προς τη μίσθωση των υποδειχθέντων στοιχείων, το αργότερο όμως έως τις 30 Νοεμβρίου 2015.
                           
                        
            
                  (256)
               
               
                  Σύμφωνα με τις ιταλικές αρχές, οι διαπραγματεύσεις συνεχίστηκαν έως τον Σεπτέμβριο του 2015, οπότε η SEAH συμφώνησε να καταβάλει το τίμημα […] (*1) για την αγορά των […] (*1) παρτίδων, […] (*1). Το τίμημα αγοράς ήταν […] (*1) ευρώ, ήτοι η αρχική ζητούμενη τιμή της άγονης δημοπρασίας. Η αρχική μίσθωση παρατάθηκε κατ’ εξαίρεση έως τις […] (*1), για […] (*1) στοιχεία του εξοπλισμού και έναντι της καταβολής συνολικού μισθώματος ύψους […] (*1) ευρώ, το οποίο βασίστηκε στην αξία στην οποία αποτιμήθηκαν τα εν λόγω στοιχεία βάσει των προαναφερθεισών ανεξάρτητων αποτιμήσεων. Η Airport Handling επέστρεψε τα […] (*1) αυτά στοιχεία στη SEAH στις […] (*1).
               
            
                  (257)
               
               
                  Σύμφωνα με την Airport Handling, η αγορά ήταν εντούτοις δικαιολογημένη από οικονομικής άποψης, ιδίως δε για τους ακόλουθους λόγους:
                  
                              —
                           
                           
                              Το επιχειρηματικό μοντέλο της Airport Handling συνίσταται κατ’ ουσία στην εγκατάσταση του επιχειρησιακού της κόμβου σε μία μόνο τοποθεσία, ήτοι στους αερολιμένες του Μιλάνου και, ως εκ τούτου, βασίζεται σε ένα οργανωτικό μοντέλο που προβλέπει την παροχή ανθρώπινων πόρων και τεχνικών μέσων για την κάλυψη της ζήτησης υπηρεσιών σε μία μόνο τοποθεσία (επιχειρηματικό μοντέλο του παρόχου βάσης). Κατά την άποψη της Airport Handling, το μοντέλο αυτό εξασφαλίζει καλύτερη αποτελεσματικότητα και ασφαλέστερα περιθώρια αποδοτικότητας. Επομένως, η ηλικία και η απόδοση του εξοπλισμού θα προβλημάτιζε λιγότερο την Airport Handling σε σχέση με τις εταιρείες που δραστηριοποιούνται σε περισσότερους αερολιμένες και είναι, ως εκ τούτου, υποχρεωμένες να εφαρμόζουν στον εξοπλισμό τους τις αρχές της λιτής διαχείρισης (lean management).
                           
                        
                              —
                           
                           
                              Παρόλο που μέρος του εξοπλισμού ήταν παλαιό, μια σειρά από στοιχεία του ήταν σχετικά καινούρια και μπορούσαν να χρησιμοποιηθούν κατά αποδοτικό τρόπο.
                           
                        
                              —
                           
                           
                              Τα στοιχεία αυτά βρίσκονταν ήδη στις εγκαταστάσεις και επομένως δεν θα συνεπάγονταν μεταφορικά έξοδα.
                           
                        
                              —
                           
                           
                              Η Airport Handling απέβλεπε στη μείωση του κόστους συντήρησης, καθώς στην πλειονότητά τους τα στοιχεία αυτά προέρχονται από τον ίδιο κατασκευαστή και ανήκαν στο ίδιο μοντέλο.
                           
                        
                              —
                           
                           
                              Η Airport Handling, όταν επιχείρησε να προμηθευτεί μεταχειρισμένο εξοπλισμό από τις αγορές της Ευρώπης, διαπίστωσε ότι ο μεταχειρισμένος εξοπλισμός που διετίθετο στην αγορά δεν επαρκούσε για να καλύψει τις ανάγκες της σε προσιτή τιμή.
                           
                        
                              —
                           
                           
                              Κατά τη φάση της εκκίνησης θα χρειαζόταν να χρησιμοποιηθεί ισορροπημένος συνδυασμός από μεταχειρισμένα και καινούρια στοιχεία εξοπλισμού, κυρίως επειδή οι προμηθευτές εξοπλισμού δεν μπορούσαν να παραδώσουν με μιας τον νέο εξοπλισμό, αλλά και επειδή η Airport Handling είχε λόγους να πιστεύει ότι μια απότομη και μαζική αύξηση της ζήτησης θα μπορούσε να προκαλέσει άνοδο των τιμών. Ως εκ τούτου, η Airport Handling επέλεξε να παροπλίζει σταδιακά τα μεταχειρισμένα στοιχεία και να τα αντικαθιστά με καινούρια.
                           
                        
                              —
                           
                           
                              Τέλος, η δοκιμαστική λειτουργία νέου στόλου οχημάτων και η επαρκής εκπαίδευση του προσωπικού στον χειρισμό του στο πλαίσιο της κανονικής επιχειρησιακής λειτουργίας θα παρουσίαζαν δυσκολίες, ιδίως κατά τη φάση της εκκίνησης.
                           
                        
            
                  (258)
               
               
                  Εν τω μεταξύ, η Airport Handling είχε προκηρύξει διαγωνισμό από τον Νοέμβριο του 2014 έως τον Ιανουάριο του 2015 για την προμήθεια νέου εξοπλισμού από την αγορά. Σύμφωνα με τις ιταλικές αρχές, η αξία του εξοπλισμού που αποκτήθηκε κατόπιν αυτού του πρώτου διαγωνισμού ανήλθε σε περίπου […] (*1) ευρώ.
               
            
                  (259)
               
               
                  Η Επιτροπή εξέτασε κατά πόσο η αντιπαραβολή της αξίας και του αριθμού των περιουσιακών στοιχείων που η Airport Handling προμηθεύτηκε από την αγορά με την αξία και των αριθμό των στοιχείων που μίσθωσε και εν συνεχεία αγόρασε από τη SEAH αποτελεί αξιόπιστη ένδειξη οικονομικής συνέχειας. Όσον αφορά τη συγκρισιμότητα των δύο ειδών περιουσιακών στοιχείων, η Επιτροπή διαπίστωσε τα εξής:
                  
                              —
                           
                           
                              ο εκκαθαριστής της SEAH είχε διαμορφώσει τις παρτίδες κατά τρόπο ώστε σε κάθε παρτίδα να ομαδοποιούνται στοιχεία εξοπλισμού που βρίσκονταν σε καλή λειτουργική κατάσταση μαζί με στοιχεία που βρίσκονταν σε λιγότερο καλή κατάσταση,
                           
                        
                              —
                           
                           
                              σε γενικές γραμμές, ο εξοπλισμός της SEAH ήταν παλαιός,
                           
                        
                              —
                           
                           
                              σύμφωνα με τις ιταλικές αρχές, σχεδόν […] (*1) από τα […] (*1) στοιχεία που αγοράστηκαν από τη SEAH ήταν σε καλή ή σχετικά ικανοποιητική κατάσταση λειτουργίας. Περίπου το 1/3 στην καλύτερη περίπτωση θα μπορούσε να χρησιμοποιηθεί για ανταλλακτικά. 700 από τα στοιχεία που αγοράστηκαν διαπιστώθηκε σε δεύτερο χρόνο ότι είχαν ελάχιστη ή μηδαμινή αξία/χρησιμότητα και 270 από αυτά ακινητοποιήθηκαν και παροπλίστηκαν ως άχρηστο υλικό,
                           
                        
                              —
                           
                           
                              ο εξοπλισμός της Airport Handling αποτελείται από ευρύ φάσμα διαφορετικών οχημάτων όπως κλίμακες επιβατών, ελκυστήρες, περονοφόρα, ανυψωτικά μηχανήματα και αμαξίδια μεταφοράς εμπορευματοκιβωτίων,
                           
                        
                              —
                           
                           
                              δεν μπορεί να αποκλειστεί το γεγονός ότι ακόμη κι ένα σύγχρονο όχημα που λειτουργεί χωρίς απρογραμμάτιστες διακοπές μπορεί να είναι πολύ πιο αποδοτικό από περισσότερα παλαιά οχήματα τα οποία, κατά κανόνα, χρειάζεται να παραμένουν περισσότερο χρόνο εκτός λειτουργίας για συντήρηση.
                           
                        
            
                  (260)
               
               
                  Βάσει των παραπάνω, η Επιτροπή καταλήγει στο συμπέρασμα ότι η αντιπαραβολή της αξίας και του αριθμού των καινούριων στοιχείων εξοπλισμού με την αξία των στοιχείων εξοπλισμού που μισθώθηκαν και αγοράστηκαν δεν μπορεί να χρησιμοποιηθεί ως ένδειξη οικονομικής συνέχειας στην προκειμένη περίπτωση.
               
            
                  (261)
               
               
                  Εν προκειμένω, η Επιτροπή εξέτασε τη σπουδαιότητα των περιουσιακών στοιχείων (κεφαλαιουχικός εξοπλισμός) ως συντελεστή της παραγωγής κατ’ αναλογία προς την εργασία ως συντελεστή της παραγωγής, καθώς και κατ’ αναλογία προς τις πωλήσεις τόσο της SEAH όσο και της Airport Handling.
               
            
                  (262)
               
               
                  Όσον αφορά τη σπουδαιότητα των περιουσιακών στοιχείων συγκριτικά με την εργασία, στον τελευταίο ισολογισμό της SEAH πριν από την εκκαθάριση, η αξία του κεφαλαιουχικού εξοπλισμού ανήλθε σε περίπου […] (*1) ευρώ. Με τη σειρά της, η Airport Handling το 2015 κατείχε πάγια περιουσιακά στοιχεία αξίας […] (*1) ευρώ (30). Από την άλλη, το κόστος εργασίας της Airport Handling ανήλθε σε […] (*1) ευρώ κατά τη χρήση Σεπτεμβρίου 2014 — Αυγούστου 2015, σύμφωνα με τον λογαριασμό γενικής εκμετάλλευσης της Airport Handling για την εν λόγω χρήση (31).
               
            
                  (263)
               
               
                  Επίσης, η αξία των περιουσιακών στοιχείων έχει μικρότερη σπουδαιότητα συγκριτικά με τις πωλήσεις: σύμφωνα με τον λογαριασμό γενικής εκμετάλλευσης της Airport Handling για τη χρήση Σεπτεμβρίου 2014 — Αυγούστου 2015, οι πωλήσεις ανήλθαν σε […] (*1) ευρώ. Ως εκ τούτου, τα επίμαχα περιουσιακά στοιχεία ως συντελεστής παραγωγής φαίνεται να είναι μικρότερης σπουδαιότητας συγκριτικά με την εργασία. Επίσης, η αξία τους είναι πολύ περιορισμένη συγκριτικά με τις πωλήσεις που πραγματοποιήθηκαν λαμβανομένης υπόψη τόσο της εργασίας όσο και των περιουσιακών στοιχείων. Από τα στοιχεία που συγκεντρώθηκαν κατά την επίσημη διαδικασία έρευνας προκύπτει ότι το επιχειρηματικό μοντέλο στο οποίο βασίζεται τόσο η SEAH όσο και η Airport Handling είναι περισσότερο έντασης εργασίας παρά έντασης περιουσιακών στοιχείων.
               
            
                  (264)
               
               
                  Ως εκ τούτου, η Επιτροπή καταλήγει στο συμπέρασμα ότι το γεγονός ότι τα περιουσιακά στοιχεία της Airport Handling προήλθαν αρχικά από τη SEAH δεν μπορεί να θεωρηθεί, αυτό καθαυτό, ένδειξη οικονομικής συνέχειας, διότι τα περιουσιακά στοιχεία αποτελούν ήσσονος σπουδαιότητας συντελεστή παραγωγής στη δραστηριότητα της επίγειας εξυπηρέτησης.
               
            7.1.1.4.   Σύνοψη της εξέτασης του αντικειμένου της μεταβίβασης
      
      
                  (265)
               
               
                  Από την εξέταση του βαθμού στον οποίο το αντικείμενο της μεταβίβασης μπορεί να αποτελεί ένδειξη οικονομικής συνέχειας μεταξύ της SEAH και της Airport Handling προκύπτουν οι ακόλουθες διαπιστώσεις:
               
            
                  (266)
               
               
                  Πρώτον δεν υπήρξε μεταβίβαση του πελατολογίου της SEAH στην Airport Handling. Αντίθετα, με την εκκαθάριση της SEAH, όλες οι συμβάσεις καταγγέλθηκαν και η Airport Handling χρειάστηκε να συνάψει νέες συμβάσεις βάσει των οποίων εξασφάλισε κάποιους από τους προηγούμενους πελάτες της SEAH και κάποιους νέους πελάτες, και παράλληλα απώλεσε κάποιους πελάτες που προτίμησαν ανταγωνιστές της. Η διαπραγμάτευση των συμβατικών όρων έγινε ανεξάρτητα από τους όρους που προέβλεπαν οι συμβάσεις με τη SEAH. Εν προκειμένω, η Airport Handling βρισκόταν στην ίδια θέση με οποιονδήποτε άλλο ανταγωνιστή ή νεοεισερχόμενο. Η Επιτροπή κρίνει ότι το γεγονός ότι δεν υπήρξε μεταβίβαση του πελατολογίου αποτελεί ισχυρή ένδειξη υπέρ της οικονομικής ασυνέχειας.
               
            
                  (267)
               
               
                  Δεύτερον, το αρχικό εργατικό δυναμικό της Airport Handling προήλθε εξολοκλήρου από τη SEAH, αλλά με νέες συμβάσεις και νέους συμβατικούς όρους. Δεν υπήρξε μεταβίβαση του συνόλου των συμβάσεων εργασίας, ούτε αυτοδίκαιη μεταβίβαση των εν λόγω συμβάσεων, ούτε αναπαραγωγή των όρων απασχόλησης που προβλέπουν.
               
            
                  (268)
               
               
                  Τρίτον, μολονότι είναι γεγονός ότι η Airport Handling μίσθωσε αρχικά το σύνολο του εξοπλισμού επίγειας εξυπηρέτησης της SEAH, εντέλει, μετά τη λήξη της μίσθωσης, περιήλθε στην κατοχή της μέρος μόνο των περιουσιακών στοιχείων της SEAH, καθώς εν τω μεταξύ είχε αρχίσει να προμηθεύεται εξοπλισμό από τρίτους. Από τα διαθέσιμα στοιχεία προκύπτει επίσης ότι τα περιουσιακά στοιχεία αποτελούν μικρό μόνο μέρος των συντελεστών παραγωγής στη δραστηριότητα της επίγειας εξυπηρέτησης και δεν είναι καθοριστικής σημασίας για τη διάρθρωση του κόστους και την αποτελεσματικότητα της Airport Handling.
               
            
                  (269)
               
               
                  Συνολικά, η Επιτροπή, κρίνοντας από τη σκοπιά του αντικειμένου της μεταβίβασης, κρίνει ότι από τη συνολική θεώρηση των περιστάσεων που περιέβαλαν τη σύσταση της Airport Handling μετά την εκκαθάριση της SEAH δεν προκύπτουν ενδείξεις οικονομικής συνέχειας μεταξύ των δύο εταιρειών με σκοπό την καταστρατήγηση της απόφασης ανάκτησης.
               
            7.1.2.   Καταβολή τιμήματος σύμφωνου με τους όρους της αγοράς
      
      
                  (270)
               
               
                  Σύμφωνα με τη νομολογία, η μεταβίβαση των περιουσιακών στοιχείων σε τιμή χαμηλότερη των τιμών της αγοράς θα αποτελούσε επίσης ένδειξη οικονομικής συνέχειας μεταξύ της εκκαθαρισθείσας εταιρείας που οφείλει να επιστρέψει την κρατική ενίσχυση και της νεοσυσταθείσας εταιρείας.
               
            7.1.2.1.   Περιουσιακά στοιχεία της SEAH — γενικές παρατηρήσεις
      
      
                  (271)
               
               
                  Στο πλαίσιο της πτωχευτικής διαδικασίας, καταστρατήγηση μιας αρνητικής απόφασης σε υπόθεση κρατικής ενίσχυσης μέσω της μεταβίβασης περιουσιακών στοιχείων μπορεί να συντρέχει ιδιαιτέρως στις ακόλουθες περιπτώσεις:
                  
                              —
                           
                           
                              υπήρξε πώληση —ή μίσθωση— περιουσιακών στοιχείων σε τιμή χαμηλότερη των τιμών της αγοράς (για παράδειγμα κατόπιν διαδικασίας πώλησης που δεν είναι επαρκώς ανοικτή, διαφανής και αμερόληπτη), ή
                           
                        
                              —
                           
                           
                              ο σύνδικος πτώχευσης τέλεσε πράξεις εξαπάτησης σε βάρος των πιστωτών, οι οποίες ενδεχομένως επέφεραν μείωση της αξίας των περιουσιακών στοιχείων της υπό πτώχευση εταιρείας, ή παραβίασε την αρχή της αρχή της ίσης μεταχείρισης μεταξύ των δημόσιων πιστωτών σε βάρος των δημόσιων πιστωτών (32).
                           
                        
            
                  (272)
               
               
                  Αντιθέτως, η Επιτροπή θεωρεί ότι η μεταβίβαση —ή μίσθωση— περιουσιακών στοιχείων από μια υπό πτώχευση εταιρεία που υπήρξε αποδέκτης ασυμβίβαστης ενίσχυσης σε μια νέα εταιρεία δεν αποτελεί ένδειξη καταστρατήγησης μιας απόφασης ανάκτησης στις ακόλουθες περιπτώσεις:
                  
                              —
                           
                           
                              δεν έγινε καμία ενέργεια με σκοπό τη μείωση της αξίας των περιουσιακών στοιχείων της υπό πτώχευση εταιρείας προς όφελος της νέας εταιρείας και σε βάρος των πιστωτών (διότι σκοπός της εκκαθάρισης είναι η μεγιστοποίηση του προϊόντος της εκποίησης των περιουσιακών στοιχείων ώστε οι πιστωτές να αποζημιωθούν στον μέγιστο δυνατό βαθμό),
                           
                        
                              —
                           
                           
                              οι δημόσιοι πιστωτές (που έχουν εγείρει την απαίτηση που σχετίζεται με την ασυμβίβαστη ενίσχυση) δεν βρίσκονται αδικαιολόγητα σε μειονεκτική θέση σε σύγκριση με τους υπόλοιπους πιστωτές (όπως ενδεχομένως της νέας εταιρείας ή των ιδρυτών της, μεταξύ άλλων) στο πλαίσιο της πτωχευτικής διαδικασίας.
                           
                        
            
                  (273)
               
               
                  Στην περίπτωση αυτή:
                  
                              —
                           
                           
                              το μίσθωμα καθορίστηκε βάσει δύο εξωτερικών αποτιμήσεων. Αναπροσαρμόστηκε προς τα άνω συμφώνως προς τη δεύτερη αποτίμηση, η οποία βασίστηκε σε εμπεριστατωμένο έλεγχο του μισθωμένου εξοπλισμού. Επομένως, δεν υπάρχουν ενδείξεις ότι η τιμή στην οποία τα περιουσιακά στοιχεία της SEAH μισθώθηκαν από την Airport Handling ερχόταν σε διάσταση με τις κανονικές συνθήκες οικονομίας της αγοράς·
                           
                        
                              —
                           
                           
                              δεν υπάρχουν επίσης ενδείξεις ότι ο σύνδικος πτώχευσης τέλεσε πράξεις εξαπάτησης σε βάρος των πιστωτών, οι οποίες ενδεχομένως επέφεραν μείωση της αξίας των περιουσιακών στοιχείων της SEAH. Ειδικότερα, όπως παρουσιάζεται αναλυτικότερα κατωτέρω, από το σύνολο των διαθέσιμων στοιχείων προκύπτει ότι για την εκποίηση των περιουσιακών στοιχείων της SEAH διοργανώθηκαν νομότυπες διαδικασίες υποβολής προσφορών, στο πλαίσιο των οποίων δόθηκε σε όλους τους δυνητικά ενδιαφερόμενους αγοραστές η ευκαιρία να υποβάλουν προσφορά. Από το γεγονός ότι το μίσθωμα καθορίστηκε από εξωτερικούς εμπειρογνώμονες και ότι αναθεωρήθηκε προς τα πάνω κατόπιν δεύτερης αποτίμησης, αλλά και ότι ο εκκαθαριστής της SEAH δεν ήταν διατεθειμένος να προσφέρει στην Airport Handling έκπτωση επί του τιμήματος αγοράς του εξοπλισμού, προκύπτει ότι η διαδικασία εκποίησης διοργανώθηκε από τον εκκαθαριστή με γνώμονα τη μεγιστοποίηση του προϊόντος της εκποίησης των επίμαχων περιουσιακών στοιχείων, προς όφελος των πιστωτών της SEAH και, ως εκ τούτου, δεν είχε ως αποτέλεσμα να υπάρξει συγκεκριμένη μεταβίβαση οικονομικού πλεονεκτήματος στην Airport Handling,
                           
                        
                              —
                           
                           
                              η Επιτροπή επισημαίνει επίσης ότι κανείς από τους ενδιαφερόμενους δεν ισχυρίστηκε ότι η διαδικασία εκκαθάρισης παραβίασε τα δικαιώματα των πιστωτών, ή ότι επέφερε μείωση της αξίας των περιουσιακών στοιχείων που όφειλε η SEAH, ή ότι τα εν λόγω περιουσιακά στοιχεία μισθώθηκαν στην Airport Handling σε τιμές χαμηλότερες των τιμών της αγοράς. Ο εξοπλισμός επίγειας εξυπηρέτησης της SEAH περιλάμβανε περίπου 4 000 επιμέρους στοιχεία. Σύμφωνα με το σχέδιο που είχε ανακοινώσει αρχικά η Ιταλία, τα στοιχεία αυτά επρόκειτο να εκμισθωθούν από τη SEAH στην αγοραία τιμή, εκκρεμούσης της πώλησής τους στην ανοικτή αγορά στο πλαίσιο της διαδικασίας εκκαθάρισης.
                           
                        
            7.1.2.2.   Μίσθωση των περιουσιακών της SEAH στην Airport Handling — Καθορισμός του μισθώματος
      
      
                  (274)
               
               
                  Μετά την αποτυχημένη έκβαση της διαδικασίας υποβολής προσφορών, ο εξοπλισμός επίγειας εξυπηρέτησης μισθώθηκε στην Airport Handling βάσει σύμβασης μίσθωσης, η οποία αρχικά επρόκειτο να λήξει στις 31 Αυγούστου 2015.
               
            
                  (275)
               
               
                  Σύμφωνα με τη νομολογία, από το γεγονός και μόνον ότι μια εταιρεία έχει μισθώσει μέρος ή το σύνολο των περιουσιακών στοιχείων μιας υπό πτώχευση εταιρείας για ορισμένο χρονικό διάστημα δεν αποδεικνύεται ότι αυτή επωφελήθηκε του ανταγωνιστικού πλεονεκτήματος που συνδεόταν με τις ενισχύσεις που είχαν χορηγηθεί στην εκμισθώτρια εταιρεία. (33) Η εκμίσθωση των περιουσιακών στοιχείων από τον αποδέκτη της ενίσχυσης σε εταιρεία που ασκεί παρόμοια δραστηριότητα δεν αποτελεί ένδειξη οικονομικής συνέχειας, αν το μίσθωμα αντικατοπτρίζει την αγοραία τιμή. Ωστόσο, αν το μίσθωμα, το οποίο κατέβαλε η νέα εταιρεία στον αποδέκτη της ενίσχυσης, ήταν χαμηλότερο της αγοραίας τιμής, αυτό θα μπορούσε να αποτελεί ένδειξη οικονομικής συνέχειας, στον βαθμό που το απορρέον από τη χορήγηση της παράνομης και ασυμβίβαστης ενίσχυσης πλεονέκτημα μπορεί να θεωρηθεί ότι μεταβιβάστηκε πλήρως ή εν μέρει από τον αποδέκτη της ενίσχυσης στη νέα εταιρεία έναντι τιμήματος χαμηλότερου της αγοραίας τιμής.
               
            
                  (276)
               
               
                  Από τα διαθέσιμα στοιχεία προκύπτει ότι η SEAH και ο εντολοδόχος διαπραγματεύτηκαν τη σύμβαση μίσθωσης υπό συνθήκες ανταγωνισμού. Επίσης, το μίσθωμα καθορίστηκε βάσει δύο μεταγενέστερων εξωτερικών αποτιμήσεων. Προς επιβεβαίωση της αξιοπιστίας της πρώτης αποτίμησης, βάσει της οποίας το ετήσιο μίσθωμα είχε οριστεί σε […] (*1) ευρώ, η SEAH και η Airport Handling ανέθεσαν από κοινού στην E&Y το έργο της επανεκτίμησης του μισθώματος. Η εν λόγω δεύτερη αποτίμηση αρχικά εισηγήθηκε ένα […] (*1) μίσθωμα, ήτοι […] (*1) ευρώ. Εν συνεχεία, αφού η SEAH και η Airport Handling συμφώνησαν να διευρύνουν την εν λόγω δεύτερη αποτίμηση ώστε να συμπεριληφθούν νέα στοιχεία που συλλέχθηκαν από τις καταστάσεις παράδοσης του εξοπλισμού, οι εμπειρογνώμονες διαπίστωσαν ότι μια σειρά μηχανημάτων και στοιχείων εξοπλισμού δεν ήταν κατάλληλα για χρήση και αναθεώρησαν την αρχική εκτίμηση των […] (*1) σε […] (*1) ευρώ. Βάσει της εν λόγω δεύτερης έκθεσης αποτίμησης, η SEAH και η Airport Handling συμφώνησαν να μειωθεί το ετήσιο μίσθωμα σε […] (*1) ευρώ.
               
            
                  (277)
               
               
                  Συμπερασματικά, από τα διαθέσιμα στοιχεία προκύπτει ότι η SEAH και η Airport Handling διαπραγματεύτηκαν υπό συνθήκες ανταγωνισμού και βασίστηκαν σε πραγματογνωμοσύνες σχετικά με την αξία των επίμαχων περιουσιακών στοιχείων. Το γεγονός ότι η δεύτερη αποτίμηση αναθεωρήθηκε κατόπιν κοινού αιτήματος των μερών αποτελεί ένδειξη ότι σκοπός και των δύο ήταν να είναι το μίσθωμα όσο πιο σύμφωνο γίνεται με τις συνθήκες οικονομίας της αγοράς και να αποκλειστεί εκ προοιμίου κάθε υπόνοια αθέμιτης σύμπραξης. Η Επιτροπή θεωρεί συνεπώς ότι το συμφωνηθέν μίσθωμα ήταν τουλάχιστον ίσο με την αγοραία τιμή.
               
            7.1.2.3.   Αγορά μέρους των περιουσιακών στοιχείων της SEAH από την Airport Handling — το τίμημα αγοράς
      
      
                  (278)
               
               
                  Η Airport Handling αγόρασε τα περιουσιακά στοιχεία μετά την αποτυχημένη έκβαση της διαδικασίας υποβολής προσφορών και τη λήξη της σύμβασης μίσθωσης. Η Επιτροπή εξέτασε κατά πόσο μέσω της συγκεκριμένης πράξης η Airport Handling αποκόμισε πλεονέκτημα απορρέον από προγενέστερη παράνομη κρατική ενίσχυση που χορηγήθηκε στη SEAH. Η εξέταση βασίστηκε στην παραδοχή ότι δεν υφίσταται πλεονέκτημα αν το ύψους […] (*1) ευρώ τίμημα αγοράς είναι τουλάχιστον ίσο με την αγοραία τιμή.
               
            
                  (279)
               
               
                  Η πρόσκληση υποβολής προσφορών για την αγορά περιουσιακών στοιχείων της SEAH δημοσιεύτηκε στις 12 Νοεμβρίου 2014 στο Συμπλήρωμα της Επίσημης Εφημερίδας της Ευρωπαϊκής Ένωσης. Λόγω του μεγάλου αριθμού των περιουσιακών στοιχείων, ο εκκαθαριστής, με τη συνδρομή της ανεξάρτητης εταιρείας συμβούλων IMQ, αποφάσισε να τα χωρίσει σε εννέα παρτίδες. Σύμφωνα με τη SEAH, αυτό έγινε ώστε να αποτραπούν φαινόμενα αναποτελεσματικότητας λόγω υπερβολικού κατακερματισμού. Προκειμένου να προσελκυστεί όσο το δυνατόν μεγαλύτερο αριθμός υποψηφίων αγοραστών, κάθε παρτίδα διαμορφώθηκε ως αυτόνομος συνδυασμός περιουσιακών στοιχείων, που περιλάμβανε αλληλοσυμπληρωματικά στοιχεία που δεν ήταν όλα της ίδιας αξίας. Εξωτερικός εμπειρογνώμονας είχε καθορίσει ένα ελάχιστο τίμημα για την κάθε παρτίδα.
               
            
                  (280)
               
               
                  Η διαδικασία της εκποίησης απευθυνόταν αποκλειστικά σε εταιρείες επίγειας εξυπηρέτησης, φορείς διαχείρισης αερολιμένων, κατασκευαστές εξοπλισμού παρόμοιου τύπου με τον εκποιούμενο, μεταπωλητές και εταιρείες χρηματοδοτικής μίσθωσης που πληρούσαν ορισμένα ελάχιστα κριτήρια φερεγγυότητας.
               
            
                  (281)
               
               
                  Σύμφωνα με την Ιταλία, στο πλαίσιο της δημοπρασίας δεν υποβλήθηκε καμία επίσημη εκδήλωση ενδιαφέροντος. Η SEAH έλαβε μόνο κάποια άτυπα αιτήματα παροχής πληροφοριών από τρίτους που ήθελαν να διερευνήσουν τη δυνατότητα αγοράς ορισμένων μόνο περιουσιακών στοιχείων αλλά σε τιμές χαμηλότερες από τις ζητούμενες τιμές της δημοπρασίας. Τα αιτήματα αυτά προσκομίστηκαν στην Επιτροπή στο πλαίσιο της έρευνας.
               
            
                  (282)
               
               
                  Η Ιταλία υποστήριξε ότι, μετά την αρνητική έκβαση της δημοπρασίας, ο εκκαθαριστής της SEAH επιχείρησε να οξύνει το ενδιαφέρον πιθανών αγοραστών των περιουσιακών στοιχείων της SEAH απευθυνόμενος σε συγκεκριμένες εταιρείες που δραστηριοποιούνταν στον κλάδο της επίγειας εξυπηρέτησης, καθώς και στις εταιρείες που είχαν εκδηλώσει ενδιαφέρον ατύπως κατά τη διαδικασία της δημοπρασίας, και επιτρέποντας την πρόσβαση τόσο στην αίθουσα δεδομένων (data room) όσο και στα περιουσιακά στοιχεία, ώστε κάθε ενδιαφερόμενη εταιρεία να έχει τη δυνατότητα να επιθεωρήσει επιτόπου τα περιουσιακά στοιχεία.
               
            
                  (283)
               
               
                  Αποτέλεσμα ήταν να υποβληθούν κάποιες δηλώσεις εκδήλωσης ενδιαφέροντος για την αγορά του εξοπλισμού της SEAH, και πάλι όμως σε τιμές χαμηλότερες από τις ζητούμενες τιμές της δημοπρασίας. Εν τέλει ο μοναδικός αξιόπιστος υποψήφιος που εκδήλωσε ενδιαφέρον για την αγορά του εξοπλισμού της SEAH ήταν η Airport Handling.
               
            
                  (284)
               
               
                  Η Επιτροπή εξέτασε κατά πόσο η εν λόγω διαδικασία υποβολής προσφορών ήταν πραγματικά αγορακεντρική, ώστε το γεγονός ότι κατέστη άγονη να θεωρηθεί ένδειξη ότι η αγορά δεν ενδιαφερόταν για την αγορά των περιουσιακών στοιχείων της SEAH. Η Επιτροπή θεωρεί ότι μια διαδικασία υποβολής προσφορών είναι πραγματικά αγορακεντρική και πραγματοποιείται με γνώμονα τη μεγιστοποίηση του προϊόντος της εκποίησης εφόσον είναι ανοικτή, διαφανής, αμερόληπτη και άνευ όρων.
               
            
                  (285)
               
               
                  Όσον αφορά τον ανοικτό χαρακτήρα της επίμαχης διαδικασίας, η Επιτροπή επισημαίνει ότι η πρόσκληση δημοσιεύτηκε στο Συμπλήρωμα της Επίσημης Εφημερίδας της Ευρωπαϊκής Ένωσης και, ως εκ τούτου, της δόθηκε αρκούντως ευρεία δημοσιότητα.
               
            
                  (286)
               
               
                  Ωστόσο, η διαδικασία απευθυνόταν αποκλειστικά σε ορισμένους τύπους αγοραστών, ήτοι σε εταιρείες επίγειας εξυπηρέτησης, φορείς διαχείρισης αερολιμένων, αερομεταφορείς, κατασκευαστές, μεταπωλητές και εταιρείες χρηματοδοτικής μίσθωσης που πληρούσαν ορισμένα ελάχιστα κριτήρια φερεγγυότητας (βλέπε αιτιολογική σκέψη 193 ανωτέρω).
               
            
                  (287)
               
               
                  Επίσης, οι ιταλικές αρχές δεν επικαλέστηκαν βάσιμους λόγους για τον εκ των προτέρων περιορισμό του εύρους των πιθανών αγοραστών. Συνεπώς, η διαδικασία υποβολής προσφορών δεν ήταν απολύτως ανοικτή, δεδομένου ότι τα κριτήρια επιλεξιμότητας ενδέχεται να περιόρισαν τη διαδικασία με αποτέλεσμα ο δημόσιος μέτοχος να μην είναι βέβαιο ότι θα λάμβανε την πλέον οικονομικά συμφέρουσα προσφορά.
               
            
                  (288)
               
               
                  Στην πράξη, ωστόσο, η Επιτροπή κρίνει ότι δεν υπάρχουν ενδείξεις ότι, ακόμη κι αν η δημοπρασία δεν απευθυνόταν αποκλειστικά σε εταιρείες επίγειας εξυπηρέτησης ή σχετικές επιχειρήσεις, η δημοπρασία δεν θα καθίστατο άγονη. Υπέρ αυτού συνηγορεί και το γεγονός ότι οι προσπάθειες προσέλκυσης υποψήφιων αγοραστών ατύπως, εκτός του πλαισίου της διαδικασίας της δημοπρασίας, επίσης δεν κατάφεραν να αποφέρουν προσφορές στο ύψος των ζητούμενων τιμών.
               
            
                  (289)
               
               
                  Ο εκκαθαριστής της SEAH έλαβε αριθμό δηλώσεων εκδήλωσης ενδιαφέροντος για την αγορά του εξοπλισμού της SEAH σε τιμές χαμηλότερες από τις ζητούμενες τιμές της δημοπρασίας. Τούτο αποτελεί επαρκή ένδειξη ότι και οι συμμετέχοντες στην αγορά που ήταν εκτός του περιορισμένου πεδίου των αρχικώς επιλέξιμων υποψηφίων δεν ήταν διατεθειμένοι να καταβάλουν το τίμημα που ζητούσε η SEAH.
               
            
                  (290)
               
               
                  Η ως άνω περιγραφείσα έκβαση τόσο της διαδικασίας εκποίησης όσο και των διαπραγματεύσεων μεταξύ της SEAH ως πωλητή και της Airport Handling ως αγοραστή αποτελεί ένδειξη ότι η αρχική ζητούμενη τιμή ήταν υψηλότερη από την τιμή που ήταν διατεθειμένοι να καταβάλουν οι συμμετέχοντες στην αγορά. Ειδικότερα, ο εκκαθαριστής της SEAH ως πωλητής διαπραγματεύτηκε υπό συνθήκες ανταγωνισμού, προκειμένου να εξασφαλίσει το μέγιστο δυνατό οικονομικό όφελος από την πώληση των επίμαχων περιουσιακών στοιχείων. Από έγγραφα που προσκόμισαν οι ιταλικές αρχές προκύπτει ότι η προσφορά που υπέβαλε η Airport Handling ήταν πράγματι η πλέον οικονομικά συμφέρουσα που είχε λάβει η SEAH. Με τη σειρά της, η Airport Handling είχε βάσιμους οικονομικούς λόγους να αποκτήσει τα περιουσιακά στοιχεία παρά την άρνηση της SEAH να της προσφέρει έκπτωση ή πιο ευνοϊκούς όρους πληρωμής. Το τίμημα αγοράς μπορεί να θεωρηθεί τουλάχιστον ίσο με την αγοραία τιμή. Συνεπώς, δεν υπάρχουν ενδείξεις ότι η Airport Handling μέσω της αγοράς μέρους των περιουσιακών στοιχείων της SEAH αποκόμισε πλεονέκτημα απορρέον από προγενέστερη παράνομη κρατική ενίσχυση που χορηγήθηκε στη SEAH.
               
            7.1.2.4.   Συμπέρασμα σχετικά με την αγοραία τιμή ως πιθανής ένδειξης οικονομικής συνέχειας
      
      
                  (291)
               
               
                  Ενόψει των προαναφερθέντων, η Επιτροπή καταλήγει στο συμπέρασμα ότι βάσει των περιστάσεων της μίσθωσης και της επακόλουθης πώλησης αποκλείεται ουσιαστικά κάθε ενδεχόμενο μεταβίβασης οικονομικού πλεονεκτήματος από τη SEAH στην Airport Handling. Συνεπώς, το μίσθωμα και το τίμημα αγοράς δεν μπορούν να θεωρηθούν ένδειξη οικονομικής συνέχειας στην προκειμένη περίπτωση.
               
            7.1.3.   Ταυτότητα των μετόχων
      
      
                  (292)
               
               
                  Στην απόφαση του 2014 για την κίνηση της διαδικασίας, η Επιτροπή επισήμανε ότι η Ιταλία δεσμεύτηκε να αναθέσει τη διαχείριση της Airport Handling σε ανεξάρτητο εντολοδόχο για περίοδο τριών ετών (34). Επίσης, η Ιταλία πρότεινε το άνοιγμα του 20 % του κεφαλαίου της Airport Handling σε επενδυτές. Η Επιτροπή διαπίστωσε κατόπιν ότι, πρώτον, η εταιρεία επίγειας εξυπηρέτησης θα είχε τον ίδιο ιδιοκτήτη, ήτοι τη SEA, και, δεύτερον, η πρόταση της Ιταλίας να δημοπρατηθεί το 20 % του κεφαλαίου της νέας εταιρείας παροχής υπηρεσιών επίγειας εξυπηρέτησης δεν επαρκούσε για να διασφαλιστεί η έλλειψη συνέχειας με τη SEAH, διότι, αφενός, η πρόταση περιοριζόταν μόνο σε μειοψηφική συμμετοχή και, αφετέρου, δεν παρέχονταν σχετικές εγγυήσεις. Επιπλέον, αυτό το άνοιγμα του κεφαλαίου θα πραγματοποιείτο μόνο μετά την είσοδο της Airport Handling στην αγορά.
               
            
                  (293)
               
               
                  Κατά τη διάρκεια της έρευνας, η Ιταλία ισχυρίστηκε ότι η σύσταση του trust θα διασφάλιζε την έλλειψη συνέχειας μεταξύ της SEAH και της Airport Handling. O εντολοδόχος θα διασφάλιζε την ανεξάρτητη διαχείριση της συμμετοχής της SEA στην Airport Handling αναλαμβάνοντας τον αποκλειστικό έλεγχο της εταιρείας και διασφαλίζοντας κατ’ αυτό τον τρόπο ότι δεν υφίσταται κανένα συμφέρον και/ή ροή πληροφοριών μεταξύ της Airport Handling και του ομίλου SEA.
               
            
                  (294)
               
               
                  Η Επιτροπή αξιολόγησε τα χρονολογικά και ουσιώδη χαρακτηριστικά της ταυτότητας των ιδιοκτητών στην προκειμένη περίπτωση.
               
            
                  (295)
               
               
                  Πρώτον, όσον αφορά τη χρονολογική ακολουθία των γεγονότων, η Επιτροπή επισημαίνει ότι η SEA ίδρυσε την Airport Handling στις 9 Σεπτεμβρίου 2013. Το trust συστάθηκε στις 30 Ιουνίου 2014 και η ιδρυτική πράξη του υπογράφηκε την ίδια ημέρα. Η Επιτροπή επισημαίνει, ωστόσο, ότι το trust ανέλαβε στην πράξη τη διαχείριση της Airport Handling στις 27 Αυγούστου 2014, όταν η SEA μεταβίβασε στο trust το σύνολο της συμμετοχής της στην Airport Handling και προέβη στον διορισμό εντολοδόχου. Ο τελευταίος, με τη σειρά του, διόρισε το νέο διοικητικό συμβούλιο της Airport Handling. Η Airport Handling ξεκίνησε τη δραστηριότητα της την 1η Σεπτεμβρίου 2014. Η Επιτροπή επισημαίνει, ωστόσο, ότι σύμφωνα με τα διαθέσιμα στοιχεία, η εταιρεία ασκούσε ήδη οικονομικές δραστηριότητες καθώς παρείχε τις υπηρεσίες της στην αγορά πριν από τη συγκεκριμένη ημερομηνία και μάλιστα, όπως προκύπτει, ήδη από τον Απρίλιο του 2014, δεδομένου ότι είχε συνάψει μια σειρά συμβάσεων παροχής υπηρεσιών […] (*1)
                      (35). Τη δεδομένη περίοδο, ωστόσο, η Airport Handling ανήκε εξολοκλήρου και ελεγχόταν από τη SEA.
               
            
                  (296)
               
               
                  Δεύτερον, όσον αφορά τα ουσιώδη χαρακτηριστικά της μεταβίβασης της κυριότητας και του ελέγχου του trust, η Επιτροπή εξέτασε κατά πόσο το γεγονός ότι η Airport Handling λίγο πριν από την έναρξη της δραστηριότητάς της τελούσε προσωρινά υπό τη διαχείριση εντολοδόχου επαρκούσε για να αποκλειστεί η δυνατότητα της SEA να ασκεί δικαιώματα σε σχέση με τη διαχείριση της Airport Handling, και δη να λαμβάνει μονομερώς εμπορικές αποφάσεις. Εν προκειμένω, η Επιτροπή επισημαίνει τα εξής:
               
            
                  (297)
               
               
                  Σύμφωνα με την ιδρυτική πράξη του trust, η δραστηριότητα του εντολοδόχου υπόκειται σε ορισμένους ουσιώδεις περιορισμούς, που συνίστανται κυρίως στο ότι ο εντολοδόχος δεν υποχρεούται να διερευνήσει κατά πόσο:
                  
                              —
                           
                           
                              εκπρόσωποι της SEA συμμετείχαν στις διαπραγματεύσεις με τους εργαζόμενους που θα επαναπροσλαμβάνονταν από την Airport Handling·
                           
                        
                              —
                           
                           
                              προσωπικό της SEA, συμπεριλαμβανομένου του γενικού διευθυντή της, είναι αποσπασμένο στην Airport Handling,
                           
                        
                              —
                           
                           
                              ορισμένες κεντρικές υπηρεσίες, όπως μεταξύ άλλων η ενημέρωση επενδυτών και η εξυπηρέτηση πελατών θα εξακολουθήσουν να παρέχονται από τη SEA,
                           
                        
                              —
                           
                           
                              οι αποφάσεις περί χρηματοδότησης εναπόκεινται στην απόλυτη διακριτική ευχέρεια της SEA.
                           
                        
            
                  (298)
               
               
                  Επίσης, μολονότι βάσει της ιδρυτικής πράξης του trust η διαχείριση της Airport Handling υποτίθεται ότι ασκείται χωριστά από τη διαχείριση της SEAH, η Airport Handling διευθύνεται από τον πρώην διευθυντή του τμήματος ανάπτυξης αεροπορικών δραστηριοτήτων της SEA.
               
            
                  (299)
               
               
                  Όπως, δε, επισημαίνει η Επιτροπή, δύο ανώτερα διευθυντικά στελέχη της SEA είχαν αποσπαστεί στην Airport Handling. Σήμερα, και τα δύο αυτά στελέχη κατέχουν ανώτερες διευθυντικές θέσεις στην Airport Handling. Σύμφωνα με την Ιταλία, δεν θα υπήρχε ιεραρχική σχέση μεταξύ της SEA και των εν λόγω διευθυντικών στελεχών, τα οποία επίσης δεν θα ασκούσαν οποιαδήποτε δραστηριότητα υπέρ της SEA. Επίσης, οι αμοιβές τους θα καθορίζονταν ανεξάρτητα από την Airport Handling.
               
            
                  (300)
               
               
                  Σύμφωνα με την Ιταλία, η απόφαση της SEA να αποσπαστούν τα εν λόγω διευθυντικά στελέχη στην Airport Handling ελήφθη στη βάση των προτάσεων της Ιταλίας όσον αφορά το άνοιγμα του κεφαλαίου της Airport Handling σε τρίτους. Για τον σκοπό αυτό ήταν αναγκαίο να διασφαλιστεί, αφενός, ότι η διοίκηση της Airport Handling θα διέθετε όλα τα απαιτούμενα προσόντα και, αφετέρου, ότι οι όροι απασχόλησης των διευθυντικών στελεχών θα ήταν ευέλικτοι. Μάλιστα, η Ιταλία είχε διευκρινίσει ότι η Airport Handling υπέγραψε συμβάσεις απόσπασης με τη SEA για […] (*1) εργαζόμενους.
               
            
                  (301)
               
               
                  Συμπερασματικά, η Επιτροπή διαπιστώνει ότι τόσο η χρονολογική ακολουθία των γεγονότων όσο και οι ουσιώδεις διατάξεις της ανάθεσης επιβεβαιώνουν ότι η SEA, καθ’ όλη τη διάρκεια της φάσης εκκίνησης και της έναρξης της οικονομικής δραστηριότητας της Airport Handling, ασκούσε έλεγχο στην εν λόγω εταιρεία σε βαθμό που, αν και με διακυμάνσεις, εξασφάλιζε στη SEA σημαντική επιρροή στην καθημερινή διαχείριση της Airport Handling.
               
            
                  (302)
               
               
                  Η Επιτροπή λαμβάνει υπόψη την προαναφερθείσα επενδυτική συμφωνία-πλαίσιο της 21ης Σεπτεμβρίου 2015 μεταξύ του εντολοδόχου και της ιδιωτικής εταιρείας D’Nata σχετικά με την πώληση ποσοστού συμμετοχής […] (*1) % στην Airport Handling, σε συνδυασμό με το δικαίωμα να διορίζει την πλειοψηφία των μελών του διοικητικού συμβουλίου και τον διευθύνοντα σύμβουλο, καθώς και την πρόβλεψη δικαιώματος προαίρεσης για την απόκτηση περαιτέρω ποσοστού συμμετοχής […] (*1) % στην Airport Handling.
               
            
                  (303)
               
               
                  Η D’Nata θα ασκεί τον πραγματικό έλεγχο της Airport Handling όταν θα έχει διορίσει την πλειοψηφία των μελών του διοικητικού συμβουλίου καθώς και τον διευθύνοντα σύμβουλο της Airport Handling. Επίσης, όπως επιβεβαιώνουν τα διαθέσιμα στοιχεία σχετικά με τη διαδικασία υποβολής προσφορών, η οποία διοργανώθηκε από ιδιωτική τράπεζα, ανεξάρτητα τόσο από τη SEA όσο και από τον εντολοδόχο, η D’Nata απέκτησε συμμετοχή στην Airport Handling στην αγοραία τιμή. Τέλος, τα διαθέσιμα στοιχεία επιβεβαιώνουν ότι η D’Nata είναι διακριτή οντότητα σε σχέση με τη SEA και δεν συνδέεται άλλως με την τελευταία.
               
            
                  (304)
               
               
                  Εντούτοις, η μεταβίβαση του ελέγχου της Airport Handling από τη SEA και τον εντολοδόχο στη D’Nata πραγματοποιήθηκε δύο και πλέον έτη μετά την ίδρυση της Airport Handling από τη SEA, και ένα και πλέον έτος μετά την έναρξη της δραστηριότητας της εν λόγω εταιρείας.
               
            
                  (305)
               
               
                  Η Επιτροπή δεν μπορεί επομένως να καταλήξει στο συμπέρασμα ότι δεν υφίσταται οικονομική συνέχεια βάσει και μόνο του κριτηρίου που αφορά την ταυτότητα των μετόχων. Προκειμένου να διαπιστώσει εάν συντρέχει έλλειψη οικονομικής συνέχειας, η Επιτροπή εξέτασε το εν λόγω κριτήριο σε συνδυασμό με τα υπόλοιπα συναφή κριτήρια.
               
            7.1.4.   Χρονική στιγμή της πράξης
      
      
                  (306)
               
               
                  Η εκκαθάριση της SEAH την 1η Ιουλίου 2014 και η ίδρυση της Airport Handling στις 9 Σεπτεμβρίου 2013 έλαβαν χώρα μετά την έκδοση, στις 12 Δεκεμβρίου 2012, της απόφασης ανάκτησης από την Επιτροπή. Η υπό εκκαθάριση εταιρεία ασκούσε δραστηριότητες επίγειας εξυπηρέτησης μέχρι την έναρξη της δραστηριότητας της Airport Handling, την 1η Σεπτεμβρίου 2014.
               
            
                  (307)
               
               
                  Η χρονική στιγμή των γεγονότων θα μπορούσε, επομένως, να αποτελεί ένδειξη ότι η διαδικασία που κατέληξε στη σύσταση της Airport Handling είχε ως αποτέλεσμα την καταστρατήγηση της απόφασης ανάκτησης, η οποία είχε εκδοθεί πριν από την πραγματοποίηση αυτής της διαδικασίας. Η Επιτροπή υπενθυμίζει, ωστόσο, ότι βάσει της νομολογίας δεν ήταν υποχρεωμένη να εξετάσει, ειδικότερα και επιπλέον των άλλων κριτηρίων, το χρονικό σημείο κατά το οποίο πραγματοποιήθηκε η μεταβίβαση των περιουσιακών στοιχείων, το οποίο περιλαμβάνεται μεταξύ των στοιχείων που «μπορούν» να ληφθούν υπόψη για να αποκλειστεί η οικονομική συνέχεια μεταξύ των επιχειρήσεων αυτών (36).
               
            7.1.5.   Οικονομική λογική της πράξης
      
      
                  (308)
               
               
                  Τα διαθέσιμα στοιχεία επιβεβαιώνουν ότι η Airport Handling συνεχίζει ουσιαστικά να ασκεί το ίδιο είδος επιχειρηματικών δραστηριοτήτων με τη SEAH, δηλαδή παρέχει υπηρεσίες επίγειας εξυπηρέτησης στους αερολιμένες Linate και Malpensa.
               
            
                  (309)
               
               
                  Εν προκειμένω, η Επιτροπή παραπέμπει σε νομολογία σύμφωνα με την οποία, από το γεγονός και μόνον ότι η αποκτώσα επιχείρηση ουσιαστικά συνεχίζει τις δραστηριότητες της επιχείρησης που υποχρεούται να επιστρέψει τις ενισχύσεις, δεν αποδεικνύεται ότι αυτή επωφελήθηκε του ανταγωνιστικού πλεονεκτήματος που συνδεόταν με τις ενισχύσεις που είχαν χορηγηθεί στην τελευταία. Στη συγκεκριμένη υπόθεση στην οποία παραπέμπει η Επιτροπή, η πρώτη επιχείρηση είχε μισθώσει εγκαταστάσεις στην αγοραία τιμή από την επιχείρηση που είχε λάβει ενίσχυση σχεδόν τρία έτη πριν από τη σύσταση της πρώτης επιχείρησης (37). Η Επιτροπή υπενθυμίζει ότι στην προκειμένη περίπτωση, η Airport Handling μίσθωσε και εν συνεχεία αγόρασε περιουσιακά στοιχεία της SEAH με τίμημα που μπορεί να θεωρηθεί τουλάχιστον ίσο με την αγοραία τιμή, και ότι η παράνομη κρατική ενίσχυση που πρέπει να ανακτηθεί από τη SEAH χορηγήθηκε κατά τα έτη 2002- 2010, ήτοι 3 έτη πριν από τη σύσταση της Airport Handling και 4 έτη πριν από την έναρξη της οικονομικής δραστηριότητάς της.
               
            
                  (310)
               
               
                  Όσον αφορά ειδικότερα την οικονομική λογική της πράξης, η Επιτροπή επισημαίνει τα ακόλουθα:
               
            
                  (311)
               
               
                  Όπως περιγράφηκε ανωτέρω στις αιτιολογικές σκέψεις 2.6.1 και 2.6.2, το επιχειρηματικό σχέδιο της Airport Handling διαφέρει από εκείνο της SEAH σε μια σειρά σημείων και ειδικότερα:
                  
                              —
                           
                           
                              […] (*1)
                              
                           
                        
                              —
                           
                           
                              […] (*1)
                              
                           
                        
                              —
                           
                           
                              […] (*1)
                              
                           
                        
                              —
                           
                           
                              […] (*1)
                              
                           
                        
                              —
                           
                           
                              […] (*1)
                              
                           
                        
                              —
                           
                           
                              […] (*1).
                           
                        
            
                  (312)
               
               
                  Επομένως, η Airport Handling διαχειριζόταν τις δραστηριότητές της υπό διαφορετικές συνθήκες λειτουργίας σε σχέση με τη SEAH, και σύμφωνα με το δικό της επιχειρηματικό σχέδιο. Επίσης, οι ιταλικές αρχές δεν υποχρέωσαν την Airport Handling να ακολουθήσει συγκεκριμένο επιχειρηματικό μοντέλο, ούτε να διατηρήσει συγκεκριμένο αντικείμενο δραστηριοτήτων, ούτε να αναλάβει τον έλεγχο συγκεκριμένων περιουσιακών στοιχείων ή εργαζομένων.
               
            7.1.6.   Γενικό συμπέρασμα σχετικά με την οικονομική συνέχεια μεταξύ της SEAH και της Airport Handling
      
      
                  (313)
               
               
                  Κατά την άποψη της Επιτροπής, στην προκειμένη περίπτωση ενυπάρχουν τόσο στοιχεία που συνηγορούν υπέρ της οικονομικής συνέχειας όσο και στοιχεία περί του αντιθέτου.
               
            
                  (314)
               
               
                  Όσον αφορά τα στοιχεία που συνηγορούν υπέρ της οικονομικής συνέχειας, η Επιτροπή διαπίστωσε ότι ο πρώην ιδιοκτήτης της SEAH ήταν εκείνος που ίδρυσε την Airport Handling, μια εταιρεία που δραστηριοποιείται στον ίδιο κλάδο με τη SEAH, η οποία άντλησε το αρχικό εργατικό δυναμικό της σχεδόν αποκλειστικά από πρώην εργαζόμενους της SEAH και ανέλαβε τον έλεγχο μεγάλου μέρους των περιουσιακών στοιχείων της, και όλα αυτά μετά την απόφαση ανάκτηση της Επιτροπής.
               
            
                  (315)
               
               
                  Ωστόσο, μια σειρά άλλων παραγόντων δείχνουν αντιθέτως ότι η Airport Handling δεν συστάθηκε στο πλαίσιο πρακτικών καταστρατήγησης αλλά ως μια νέα όντως εταιρεία. Το πιο σημαντικό στοιχείο από την άποψη αυτή είναι ότι κλήθηκε να δημιουργήσει το πελατολόγιό της εκ του μηδενός, κάνοντας στις αεροπορικές εταιρείες προσφορές που ήταν ανεξάρτητες από τις προηγούμενες συμβάσεις της SEAH και συνάπτοντας μαζί τους νέες συμφωνίες υπό νέους όρους. Επομένως, η Airport Handling κλήθηκε να αποκτήσει τους πελάτες της και να εξασφαλίσει μερίδιο αγοράς εκ του μηδενός, όπως θα καλείτο να κάνει κάθε ανταγωνιστής της ή νεοεισερχόμενος. Λαμβανομένου υπόψη ότι η δραστηριότητα της επίγειας εξυπηρέτησης βασίζεται στο πελατολόγιο, η Επιτροπή δίνει ιδιαίτερη βαρύτητα στο στοιχείο αυτό.
               
            
                  (316)
               
               
                  Όσον αφορά τα περιουσιακά στοιχεία της SEAH που περιήλθαν στην Airport Handling, η τελευταία κατέβαλε μίσθωμα τουλάχιστον ίσο με την αγοραία τιμή για τη μίσθωση των περιουσιακών στοιχείων και, μετέπειτα, όταν αγόρασε μέρος των περιουσιακών στοιχείων, κατέβαλε τίμημα τουλάχιστον ίσο με την τιμή που θα ήταν διατεθειμένοι να καταβάλλουν οι συμμετέχοντες στην αγορά.
               
            
                  (317)
               
               
                  Επίσης, δεν μεταβιβάστηκε το σύνολο του εργατικού δυναμικού. Η Airport Handling συνήψε νέες συμβάσεις υπό νέους όρους. Κάθε ανταγωνιστής της ή νεοεισερχόμενος θα είχε την ίδια δυνατότητα να προσλάβει πρώην εργαζομένους της SEAH, και το επαγγελματικό προφίλ των πρώην εργαζομένων της SEAH τους καθιστούσε πλέον κατάλληλους για επαναπρόσληψη. Μέρος μόνο των περιουσιακών στοιχείων μεταβιβάστηκε, τα οποία, επιπλέον, αποτελούν ήσσονος σπουδαιότητας συντελεστή παραγωγής στη δραστηριότητα της επίγειας εξυπηρέτησης.
               
            
                  (318)
               
               
                  Όσον αφορά την οικονομική λογική της λειτουργίας, η Airport Handling διαχειρίζεται τις δραστηριότητές της υπό διαφορετικές συνθήκες λειτουργίας σε σχέση με τη SEAH και σύμφωνα με το δικό της επιχειρηματικό σχέδιο. Επίσης, οι ιταλικές αρχές δεν υποχρέωσαν την Airport Handling να ακολουθήσει συγκεκριμένο επιχειρηματικό μοντέλο, ούτε να διατηρήσει συγκεκριμένο αντικείμενο δραστηριοτήτων, ούτε να αναλάβει τον έλεγχο συγκεκριμένων περιουσιακών στοιχείων ή εργαζομένων.
               
            
                  (319)
               
               
                  Σε αυτό το πλαίσιο, η Επιτροπή κρίνει ότι, κατόπιν όλων αυτών, δεν υπάρχει οικονομική συνέχεια μεταξύ της SEAH και της Airport Handling, και ότι η ίδρυση της τελευταίας δεν μπορεί να θεωρηθεί πρακτική καταστρατήγησης της απόφασης ανάκτησης. Κατά συνέπεια, η Airport Handling δεν μπορεί να υποχρεωθεί να επιστρέψει την ενίσχυση που κρίθηκε ασυμβίβαστη στο πλαίσιο της απόφασης ανάκτησης.
               
            7.2.   Επένδυση της SEA στην Airport Handling — ύπαρξη κρατικής ενίσχυσης
      
      
                  (320)
               
               
                  Σύμφωνα με το άρθρο 107 παράγραφος 1 της Συνθήκης, «ενισχύσεις που χορηγούνται υπό οποιαδήποτε μορφή από τα κράτη μέλη ή με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής είναι ασυμβίβαστες με την εσωτερική αγορά, κατά το μέτρο που επηρεάζουν τις μεταξύ κρατών μελών συναλλαγές».
               
            
                  (321)
               
               
                  Τα κριτήρια που προβλέπονται στο άρθρο 107 παράγραφος 1 της Συνθήκης είναι σωρευτικά. Κατά συνέπεια, προκειμένου να διαπιστωθεί κατά πόσον τα μέτρα συνιστούν κρατική ενίσχυση κατά την έννοια του άρθρου 107 παράγραφος 1 της Συνθήκης, πρέπει να πληρούνται όλες οι προαναφερθείσες προϋποθέσεις. Συγκεκριμένα, η χρηματοδοτική στήριξη θα πρέπει:
                  
                              α)
                           
                           
                              να χορηγείται από κράτος μέλος ή με κρατικούς πόρους·
                           
                        
                              β)
                           
                           
                              να ευνοεί ορισμένες επιχειρήσεις ή ορισμένους κλάδους παραγωγής·
                           
                        
                              γ)
                           
                           
                              να νοθεύει ή να απειλεί να νοθεύσει τον ανταγωνισμό·
                           
                        
                              δ)
                           
                           
                              να επηρεάζει τις συναλλαγές μεταξύ κρατών μελών.
                           
                        
            7.2.1.   Επιλεκτικό οικονομικό πλεονέκτημα — αρχή του ιδιώτη επενδυτή στην οικονομία της αγοράς
      
      
                  (322)
               
               
                  Η Ιταλία είναι της άποψης ότι η εισφορά από τη SEA στο κεφάλαιο της Airport Handling ήταν σύμφωνη με την αρχή του ιδιώτη επενδυτή στην οικονομία της αγοράς και ότι, συνεπώς, δεν παρασχέθηκε πλεονέκτημα στην Airport Handling και επομένως το μέτρο δεν συνιστούσε κρατική ενίσχυση. Παρά το γεγονός ότι η SEAH κατέγραφε διαρκώς ζημίες από το 2000, θα μπορούσε εύλογα να υποτεθεί ότι η δραστηριότητα της Airport Handling θα μπορούσε να έχει επαρκή απόδοση ώστε η εισφορά κεφαλαίου να καταστεί αποδοτική, λαμβανομένων ιδίως υπόψη των μέτρων που προβλέπονται στο επιχειρηματικό σχέδιο της Airport Handling για την περίοδο 2014-2017. Επομένως η SEA, όταν λάμβανε την απόφαση να επενδύσει στο κεφάλαιο της Airport Handling, ενεργούσε ως συνετός ιδιώτης επενδυτής.
               
            
                  (323)
               
               
                  Για τους σκοπούς της εξέτασης της αρχής του ιδιώτη επενδυτή στην οικονομία της αγοράς είναι αναγκαίο να προσδιοριστεί κατά πόσο, υπό συνθήκες παρόμοιες με εκείνες που περιβάλλουν τη λήψη του υπό εξέταση μέτρου, ένας υποθετικός ιδιώτης επενδυτής στην οικονομία της αγοράς, με γνώμονα προοπτικές αποδοτικότητας και όχι στόχους δημόσιας πολιτικής, θα είχε επιδείξει παρόμοια συμπεριφορά. Για να εξακριβωθεί αν το Δημόσιο επέδειξε συμπεριφορά συνετού επενδυτή που ενεργεί υπό συνθήκες οικονομίας της αγοράς, το ζήτημα κατά πόσον η συμπεριφορά του Δημοσίου ήταν ορθολογική από οικονομική άποψη πρέπει να κριθεί εντός του χρονικού πλαισίου εντός του οποίου ελήφθησαν τα μέτρα χρηματοδοτικής στήριξης και να αποφευχθεί οποιαδήποτε εκτίμηση με βάση μεταγενέστερες καταστάσεις (38).
               
            
                  (324)
               
               
                  Συνεπώς, η εμπορική λογική μιας δημόσιας επένδυσης πρέπει να εκτιμάται βάσει των στοιχείων που ήταν διαθέσιμα και των εξελίξεων που ήταν προβλέψιμες όταν πραγματοποιήθηκε η επένδυση (39).
               
            
                  (325)
               
               
                  Κατά τη διάρκεια της έρευνας η Ιταλία εξήγησε ότι η απόφαση για επένδυση στην Airport Handling βασίστηκε στο επιχειρηματικό σχέδιο της 6ης Αυγούστου 2014. Ωστόσο, η Επιτροπή παρατηρεί ότι το επιχειρηματικό σχέδιο έπεται χρονικά της τελικής απόφασης για αύξηση του κεφαλαίου της εταιρείας κατά έως 25 εκατ. ευρώ, η οποία ελήφθη στις 30 Ιουνίου 2014. Η Επιτροπή θεωρεί ότι η αρχική απόφαση για ίδρυση της Airport Handling και επένδυση 25 εκατ. ευρώ θα πρέπει να ελήφθη το αργότερο πριν από τη σύσταση της εταιρείας στις 9 Σεπτεμβρίου 2013. Το επιχειρηματικό σχέδιο στη διάθεση της Επιτροπής που είναι εγγύτερο χρονικά στην εν λόγω ημερομηνία είναι το επιχειρηματικό σχέδιο της 14ης Νοεμβρίου 2013. Η Επιτροπή παρατηρεί επίσης ότι στο εν λόγω επιχειρηματικό σχέδιο προβλέπεται ήδη η επένδυση των 25 εκατ. ευρώ. Επομένως, η Επιτροπή κρίνει ότι το επιχειρηματικό σχέδιο Νοεμβρίου 2013 είναι το πλέον συναφές για την εφαρμογή του κριτηρίου του ιδιώτη επενδυτή στην οικονομία της αγοράς.
               
            
                  (326)
               
               
                  Στην απόφαση του 2014 για την κίνηση της διαδικασίας η Επιτροπή εξέφρασε αμφιβολίες ως προς το κατά πόσο η SEA ενήργησε ως ιδιώτης επενδυτής στην οικονομία της αγοράς. Κατά πρώτον, η SEA δεν έλαβε υπόψη τον κίνδυνο να υποχρεωθεί η Airport Handling να επιστρέψει την κρατική ενίσχυση που χορηγήθηκε προγενέστερα στη SEAH, σε περίπτωση που η Επιτροπή διαπίστωνε ότι υφίστατο οικονομική συνέχεια. Κατά δεύτερον, η Επιτροπή εξέφρασε αμφιβολίες σχετικά με το κατά πόσον το επιχειρηματικό σχέδιο στο οποίο βάσισε η SEA την απόφασή της να επενδύσει στην Airport Handling βασιζόταν σε επαρκώς ρεαλιστικές παραδοχές. Τέλος, η Επιτροπή καλείται να αξιολογήσει εάν η απόφαση για την πραγματοποίηση επένδυσης στην Airport Handling ελήφθη με βάση τους όρους της αγοράς. Με άλλα λόγια, η Επιτροπή καλείται να αξιολογήσει εάν ο επενδυτής θα μπορούσε να αναμένει εύλογο κέρδος λαμβανομένων υπόψη των προβλέψιμων κινδύνων που σχετίζονται με την επένδυση.
               
            7.2.2.   Μέτρα μετριασμού του κινδύνου που έλαβε η SEA
      
      
                  (327)
               
               
                  Η Επιτροπή, όσον αφορά το πρώτο ζήτημα για το οποίο εξέφρασε αμφιβολίες, παρατηρεί ότι η SEA είχε επίγνωση του κινδύνου να διαπιστωθεί οικονομική συνέχεια και έλαβε μέτρα μετριασμού του κινδύνου:
               
            
                  (328)
               
               
                  η SEA είχε επίγνωση του εν λόγω κινδύνου, όπως προκύπτει από τα έγγραφα που υπέβαλε στην Επιτροπή στο πλαίσιο της προκαταρκτικής κοινοποίησης του Νοεμβρίου 2013. Ο κίνδυνος μεταβίβασης της υποχρέωσης από τη SEAH στην Airport Handling λόγω οικονομικής συνέχειας ήταν ένας νομικός κίνδυνος. Η αντίληψη και η στάθμιση του κινδύνου και η λήψη επαρκών μέτρων μετριασμού του εξαρτώνται από τις νομικές παραδοχές που έγιναν όταν πραγματοποιήθηκε η επένδυση.
               
            
                  (329)
               
               
                  Τα διαθέσιμα στοιχεία δείχνουν ότι η SEA εξέτασε τα ακόλουθα μέτρα μετριασμού του σχετιζόμενου με το εργατικό δυναμικό κινδύνου: Στη συμφωνία μεταξύ της SEA και των συνδικάτων, της 4ης Νοεμβρίου 2013, η SEA ανέφερε ότι «αποδίδεται θεμελιώδης σημασία στην υποχρέωση περί “ασυνέχειας”, η οποία πρέπει να αποτελεί αναπόσπαστο μέρος οποιασδήποτε εναλλακτικής λύσης σε σχέση με την πληρωμή σε χρήμα, ώστε να διασφαλιστεί ότι δεν θα είναι δυνατή η επέκταση σε τρίτους της υποχρέωσης ανάκτησης της ενίσχυσης.» Στο πλαίσιο των διαπραγματεύσεων σχετικά με τη μερική μεταβίβαση εργατικού δυναμικού από τη SEAH στην Airport Handling, τροποποιήθηκαν ουσιωδώς τόσο η δομή εργασίας όσο και ορισμένοι όροι απασχόλησης, όπως εξηγείται αναλυτικά στις αιτιολογικές σκέψεις 232-234 ανωτέρω. Οι ισχύουσες αρχές περιγράφονταν στις προαναφερθείσες εκτελεστικές συμφωνίες με τα συνδικάτα, της 4ης Ιουνίου 2014, και είχαν ήδη προαναγγελθεί στη συμφωνία με τα συνδικάτα της 13ης Νοεμβρίου 2013, και επομένως πριν από την πραγματοποίηση των δύο μεγάλων εισφορών κεφαλαίου της 10ης Μαρτίου και της 30ής Ιουνίου του 2014 (βλέπε αιτιολογικές σκέψεις 45 και 46 ανωτέρω).
               
            
                  (330)
               
               
                  Η SEA εφάρμοσε τα ακόλουθα μέτρα μετριασμού του κινδύνου προκειμένου να διασφαλιστεί ασυνέχεια σε σχέση με τη μεταβίβαση των περιουσιακών στοιχείων της SEAH: Πρώτον, ο εντολοδόχος απέκλεισε την Airport Handling από τη δημόσια διαδικασία υποβολής προσφορών για την εκποίηση των περιουσιακών στοιχείων. Δεύτερον, η Airport Handling μίσθωσε περιουσιακά στοιχεία της SEAH έναντι αγοραίου μισθώματος που καθορίστηκε από δύο ανεξάρτητες πραγματογνωμοσύνες.
               
            
                  (331)
               
               
                  Η SEA έλαβε μέτρα για να διασφαλιστεί ασυνέχεια μεταξύ της Airport Handling και της SEAH και σε σχέση με την πελατειακή βάση. Οι πελάτες της SEAH ενημερώθηκαν εκ των προτέρων σχετικά με την εκκαθάριση της εταιρείας. Νέες συμβάσεις παροχής υπηρεσιών με νέους οικονομικούς όρους υπογράφηκαν με τις αεροπορικές εταιρείες που επέλεξαν την Airport Handling ως πάροχο υπηρεσιών.
               
            
                  (332)
               
               
                  Ως επιπλέον μέτρο μετριασμού του κινδύνου, η SEA ίδρυσε ένα trust. Όπως εξηγείται στην ενότητα 2.3 ανωτέρω, κύριος σκοπός του trust ήταν να ενεργεί ως μοναδικός μέτοχος της Airport Handling και να διασφαλίζει ότι η λειτουργία της Airport Handling χαρακτηρίζεται από οικονομική ασυνέχεια σε σχέση με τη SEA Handling.
               
            
                  (333)
               
               
                  Η Επιτροπή επισημαίνει ότι ο κίνδυνος που απορρέει από ενδεχόμενη μελλοντική υποχρέωση για επιστροφή της ενίσχυσης δεν μνημονεύεται στο επιχειρηματικό σχέδιο Νοεμβρίου 2013 της Airport Handling. Συναφώς, η Επιτροπή παρατηρεί ότι η SEA εκπόνησε το συγκεκριμένο επιχειρηματικό σχέδιο για τους δικούς της σκοπούς. Η SEA, ως η μητρική εταιρεία ενός κατεστημένου παράγοντα της αγοράς επίγειας εξυπηρέτησης και έχοντας, όπως αποδεικνύεται, πλήρη επίγνωση των κινδύνων που ενείχαν οι διάφοροι παράγοντες συνέχειας, η SEA ήταν σε θέση να λάβει επενδυτικές αποφάσεις μετά λόγου γνώσεως, χωρίς να αναφέρει ρητά τους εν λόγω κινδύνους στο συγκεκριμένο επιχειρηματικό σχέδιο. Επιπλέον, η τελική απόφαση για την αύξηση του κεφαλαίου κατά έως 25 εκατ. ευρώ ελήφθη μόνο αφού είχαν ληφθεί τα μέτρα μετριασμού του κινδύνου. Επίσης, η προαναφερθείσα εξωτερική αξιολόγηση του επιχειρηματικού σχεδίου Νοεμβρίου 2013 (βλέπε αιτιολογική σκέψη 114 ανωτέρω) επιβεβαιώνει ότι ένας συνετός επενδυτής θα είχε κρίνει ότι η πιθανότητα οικονομικής συνέχειας και, κατά συνέπεια, υποχρέωσης να επιστραφεί η ενίσχυση είναι μικρότερη από […] (*1) %, και ως εκ τούτου θα είχε θεωρήσει ότι είναι οικονομικά εύλογο να επενδύσει στην Airport Handling.
               
            7.2.3.   Επιχειρηματικό σχέδιο της Airport Handling
      
      
                  (334)
               
               
                  Η Επιτροπή, όσον αφορά το δεύτερο ζήτημα για το οποίο εξέφρασε αμφιβολίες, ήτοι το κατά πόσον το επιχειρηματικό σχέδιο στο οποίο βάσισε η SEA την απόφασή της να επενδύσει στην Airport Handling βασιζόταν σε επαρκώς ρεαλιστικές παραδοχές, η Επιτροπή διατυπώνει τις ακόλουθες παρατηρήσεις:
               
            7.2.3.1.   Παραδοχές σχετικά με την εξέλιξη της εναέριας κυκλοφορίας
      
      
                  (335)
               
               
                  Οι προβλέψεις της εναέριας κυκλοφορίας στους αερολιμένες του Μιλάνου, σε συνδυασμό με το μερίδιο αγοράς της Airport Handling, αποτελούν καθοριστικό παράγοντα στο επιχειρηματικό σχέδιο της εν λόγω εταιρείας. Όπως επιβεβαίωσαν οι εξωτερικοί εμπειρογνώμονες (BCG) που αξιολόγησαν τα επιχειρηματικά σχέδια της Airport Handling, οι προβλέψεις της εταιρείας σχετικά με την κυκλοφορία συνάδουν με τις προβλέψεις της IATA και του Eurocontrol. Η Επιτροπή θεωρεί τους εν λόγω οργανισμούς αξιόπιστες πηγές δεδομένων για την πραγματοποίηση προβλέψεων της εναέριας κυκλοφορίας στον αερολιμενικό τομέα. Όσον αφορά την εφαρμογή αυτών των προβλέψεων στον αερολιμένα Malpensa, η Επιτροπή επισημαίνει ότι, σύμφωνα με την έκθεση της BCG, η πρόθεση της Airport Handling να διατηρήσει ένα σταθερό μείγμα αερομεταφορέων δεν συνάδει με την ιστορική εξέλιξη και ότι η έγκριση νέου κανονισμού μπορεί να έχει ως αποτέλεσμα τη μετεγκατάσταση κάποιων αερομεταφορέων στον αερολιμένα Linate.
               
            7.2.3.2.   Παραδοχές σχετικά με τις δαπάνες προσωπικού
      
      
                  (336)
               
               
                  Σύμφωνα με το επιχειρηματικό σχέδιο Νοεμβρίου 2013, οι δαπάνες προσωπικού κατά μέσο όρο αντιπροσωπεύουν […] (*1) % του λειτουργικού κόστους την περίοδο 2014-2017.
               
            
                  (337)
               
               
                  Η Επιτροπή εξέτασε τη βασιμότητα των παραδοχών στις οποίες βασίστηκε αυτό το σημαντικό στοιχείο κόστους.
               
            
                  (338)
               
               
                  Πρώτον, η Επιτροπή επισημαίνει ότι, βάσει της έκθεσης Brattle, το ποσοστό των δαπανών προσωπικού επί του συνολικού λειτουργικού κόστους που προβλέπεται για την Airport Handling συνάδει σε γενικές γραμμές με τη διάρθρωση κόστους του ευρωπαϊκού κλάδου επίγειας εξυπηρέτησης, όπου το ποσοστό των δαπανών προσωπικού επί του συνολικού λειτουργικού κόστους ανέρχεται σε 65 % — 80 %. Συναφώς, η έκθεση παραπέμπει στα στοιχεία που μνημονεύονται στην εκτίμηση επιπτώσεων που συνοδεύει την πρόταση για έναν νέο κανονισμό σχετικά με την επίγεια εξυπηρέτηση (40).
               
            
                  (339)
               
               
                  Δεύτερον, βάσει στοιχείων που παρείχε η Ιταλία, η Επιτροπή επισημαίνει ότι οι μέσες ωριαίες δαπάνες προσωπικού της Airport Handling ανά ΙΠΑ φαίνεται να είναι […] (*1). Οι μέσες ωριαίες δαπάνες προσωπικού στο επιχειρηματικό σχέδιο Νοεμβρίου 2013 είναι […] (*1) ευρώ, και […] (*1) ευρώ στο επιχειρηματικό σχέδιο Αυγούστου 2014, που είναι αντίστοιχα […] (*1) μέσες ωριαίες δαπάνες που πραγματοποίησε η SEAH η 2013 της τάξης των […] (*1) ευρώ (41). Η έκθεση Brattle επιβεβαιώνει ότι η Airport Handling κατάφερε όντως να συγκρατήσει τις δαπάνες προσωπικού σε αυτά τα επίπεδα και ως εκ τούτου καταλήγει στο συμπέρασμα ότι το επιχειρηματικό σχέδιο δεν ήταν υπερβολικά αισιόδοξο.
               
            
                  (340)
               
               
                  Η Επιτροπή διαπιστώνει ότι η προβλεπόμενη μείωση του κόστους εργασίας δεν φαίνεται να είναι εκτός πραγματικότητας λαμβανομένης υπόψη της διάρθρωσης κόστους που επικρατεί στον κλάδο.
               
            7.2.3.3.   Παραδοχές σχετικά με το μερίδιο αγοράς
      
      
                  (341)
               
               
                  Η Επιτροπή εξέφρασε προβληματισμό για το γεγονός στο επιχειρηματικό σχέδιο Νοεμβρίου 2013 της Airport Handling προβλέπεται σχετικά υψηλό μερίδιο αγοράς. Το μερίδιο αγοράς για τις υπηρεσίες διαδρόμου προβλεπόταν ότι θα κυμανθεί στο [60-70] (*1) % το 2014 και ότι θα αυξηθεί σε [70-80] (*1) % το 2017. Το μερίδιο αγοράς για τις υπηρεσίες επιβατών προβλεπόταν ότι θα κυμανθεί στο [60-70] (*1) % το 2014 και ότι θα αυξηθεί σε [60-70] (*1) % το 2017.
               
            
                  (342)
               
               
                  Το 2013, το συνολικό μερίδιο αγοράς της SEAH ήταν [70-80] (*1) % (42). Η Επιτροπή παρατηρεί ότι το αναμενόμενο μερίδιο αγοράς της Airport Handling είναι χαμηλότερο από το μερίδιο αγοράς της SEAH. Κατά συνέπεια, δεν υπήρχε η προσδοκία ότι όλες οι συμβάσεις της SEAH θα περιέρχονταν στην Airport Handling. Στην πράξη, λοιπόν, λαμβάνονται υπόψη κάποιες απώλειες μεριδίου αγοράς για τη νέα εταιρεία.
               
            
                  (343)
               
               
                  Η στρατηγική της Airport Handling είναι να προσφέρει υψηλότερο επίπεδο διαθεσιμότητας συγκριτικά με άλλες εταιρείες επίγειας εξυπηρέτησης στους αερολιμένες Linate και Malpensa. Εγγυάται 24ωρη εξυπηρέτηση ώστε να παρέχονται υπηρεσίες επίγειας εξυπηρέτησης ακόμη κι αν μια πτήση φτάνει με καθυστέρηση. Αυτό είναι ένα ανταγωνιστικό πλεονέκτημα το οποίο μπορεί να είναι ιδιαίτερα χρήσιμο για τους αερομεταφορείς με αυξημένη δραστηριότητα και υψηλή συχνότητα πτήσεων στους αερολιμένες του Μιλάνου, όπως η Alitalia και η EasyJet. Οι συγκεκριμένοι μεταφορείς μπορεί να επιλέξουν να παραμείνουν στον προμηθευτή που είναι σε θέση να τους παράσχει αυτές τις υπηρεσίες. Αυτή είναι μια βάσιμη εξήγηση για το σχετικά υψηλό μερίδιο αγοράς που αναμένει η Airport Handling από την αρχή της δραστηριότητάς της.
               
            
                  (344)
               
               
                  Η Επιτροπή παρατηρεί επίσης ότι, όπως επισημαίνεται στην έκθεση Brattle, βάσει των στοιχείων του 2013, το αναμενόμενο μερίδιο αγοράς της Airport Handling ήταν χαμηλότερο συγκριτικά με το εκτιμώμενο μερίδιο αγοράς για μεγαλύτερες εταιρείες παροχής υπηρεσιών επίγειας εξυπηρέτησης σε άλλους ιταλικούς αερολιμένες: i) Μπέργκαμο (78,23 %), ii) Κάλιαρι (75,61 %), iii) Κατάνια (77,18 %), iv) Παλέρμο (75,85 %), v) Τορίνο (68,8 %).
               
            
                  (345)
               
               
                  Επίσης, η Επιτροπή επισημαίνει ότι το μερίδιο αγοράς που εξασφάλισε η Airport Handling το 2014 είναι στην πραγματικότητα υψηλότερο από εκείνο που προέβλεπε το επιχειρηματικό σχέδιο Νοεμβρίου 2013. Ένα τόσο υψηλό μερίδιο αγοράς εξηγείται εν μέρει από το γεγονός ότι η Airport Handling κατάφερε να υπογράψει συμβάσεις με […] (*1), οι οποίες αθροιστικά αντιπροσωπεύουν σημαντικό μερίδιο της κυκλοφορίας των δύο αερολιμένων, ήτοι […] (*1) % της εναέριας κυκλοφορίας στον αερολιμένα Linate και […] (*1) % στον αερολιμένα Malpensa.
               
            
                  (346)
               
               
                  Συμπερασματικά, η Επιτροπή δεν αμφισβητεί την ευλογοφάνεια των παραδοχών της Airport Handling όσον αφορά το μερίδιο αγοράς: Πρώτον, βασίζονται σε ανταγωνιστικά πλεονεκτήματα που παρέχει η Airport Handling. Δεύτερον, οι παραδοχές αυτές φαίνεται να είναι συντηρητικές συγκριτικά με το μερίδιο αγοράς που κατείχε ομάδα ομοειδών εταιρειών επίγειας εξυπηρέτηση κατά τον χρόνο εκπόνησης του επιχειρηματικού σχεδίου. Η Επιτροπή επισημαίνει επίσης ότι οι παραδοχές αυτές επιβεβαιώθηκαν στην πράξη.
               
            7.2.3.4.   Παραδοχές σχετικά με την αποδοτικότητα
      
      
                  (347)
               
               
                  Το επιχειρηματικό σχέδιο Νοεμβρίου 2013 προβλέπει κέρδη προ φόρων και τόκων (EBIT) ύψους […] (*1) και κέρδη προ φόρων ύψους […] (*1) από το δεύτερο έτος λειτουργίας. Τα κέρδη προ φόρων και τόκων και τα κέρδη προ φόρων […] (*1). Στο επιχειρηματικό σχέδιο Νοεμβρίου 2013 δεν παρουσιάζονται συνήθεις δείκτες αποδοτικότητας, όπως για παράδειγμα ο συντελεστής εσωτερικής απόδοσης ή η καθαρή τρέχουσα αξία. Ωστόσο, η έκθεση Brattle παρουσιάζει τα συγκεκριμένα μεγέθη, υπολογισθέντα βάσει των αριθμητικών στοιχείων του επιχειρηματικού σχεδίου.
               
            
                  (348)
               
               
                  Για να επενδύσει στην Airport Handling, ένας ορθολογικός ιδιώτης επενδυτής πρέπει να προσβλέπει σε απόδοση ίση ή μεγαλύτερη από το κόστος ευκαιρίας του κεφαλαίου του, το οποίο αντιπροσωπεύεται κατά προσέγγιση από το σταθμισμένο κόστος κεφαλαίου (WACC).
               
            
                  (349)
               
               
                  Στην έκθεση Brattle υπολογίστηκε ο συντελεστής εσωτερικής απόδοσης του κεφαλαίου που επενδύθηκε στην Airport Handling και ελέγχθηκε εάν είναι ίσος ή υπερβαίνει το σταθμισμένο κόστος κεφαλαίου. Στην έκθεση χρησιμοποιούνται δύο εναλλακτικές τιμές για το σταθμισμένο κόστος κεφαλαίου. Η πρώτη είναι […] (*1) %, που σύμφωνα με την έκθεση είναι το μη μοχλευμένο σταθμισμένο κόστος κεφαλαίου μετά φόρων που χρησιμοποιείται στο επιχειρηματικό σχέδιο (43). Η δεύτερη είναι […] (*1) % και στην έκθεση υπολογίζεται ως το κατώτατο όριο του κόστους ευκαιρίας του κεφαλαίου. Ανάλογα με την τελική τιμή της επένδυσης, στην έκθεση Brattle εκτιμάται ότι η αναμενόμενη απόδοση κεφαλαίου της επένδυσης στην Airport Handling κυμαίνεται από […] (*1) % έως […] (*1) %. Από τους υπολογισμούς προκύπτει ότι σε όλα τα σενάρια ο αναμενόμενος συντελεστής εσωτερικής απόδοσης υπερβαίνει το κόστος ευκαιρίας του κεφαλαίου και, επομένως, η επένδυση είναι αποδοτική.
               
            
                  (350)
               
               
                  Η Επιτροπή παρατηρεί ότι ο χρονικός ορίζοντας του επιχειρηματικού σχεδίου (2014-2017) είναι σχετικά στενός. Για τον λόγο αυτό το επιχειρηματικό σχέδιο μπορεί να υπόκειται σε αποκλίσεις που ενδέχεται να επηρεάσουν τις παραδοχές στις οποίες βασίζεται. Ο συγκεκριμένος χρονικός ορίζοντας θα πρέπει, ωστόσο, να εξεταστεί υπό το πρίσμα των ακόλουθων πραγματικών περιστατικών. Πρώτον, το επιχειρηματικό σχέδιο εκπονήθηκε για την εταιρεία διαχείρισης αερολιμένων SEA, η οποία διαθέτει θυγατρική εταιρεία επίγειας εξυπηρέτησης επί σειρά ετών. Δεύτερον, η αναδιάρθρωση ήταν ήδη σε εξέλιξη και η SEAH είχε ήδη επιτύχει σημαντική αύξηση παραγωγικότητας. Επομένως, η επιλογή να περιοριστεί το αντικείμενο του επιχειρηματικού σχεδίου στο ελάχιστο αναγκαίο για έναν πεπειραμένο επενδυτή όπως η SEA φαίνεται να είναι εύλογη.
               
            
                  (351)
               
               
                  Η Επιτροπή επισημαίνει ότι κάποιες από τις βασικές παραδοχές του επιχειρηματικού σχεδίου Νοεμβρίου 2013 σε γενικές γραμμές επιβεβαιώθηκαν, ιδίως δε όσον αφορά την αποδοτικότητα και το μερίδιο αγοράς. Η Airport Handling ήταν ήδη κερδοφόρα από το πρώτο έτος της δραστηριοποίησής της: Σύμφωνα με τον λογαριασμό κερδών και ζημιών για τη χρήση Σεπτεμβρίου 2014 — Αυγούστου 2015, η εταιρεία κατέγραψε κέρδη προ φόρων και τόκων ύψους […] (*1) ευρώ.
               
            
                  (352)
               
               
                  Συμπερασματικά, η Επιτροπή κρίνει ότι το επιχειρηματικό σχέδιο, βασιζόμενο σε παραδοχές για την εξέλιξη του κόστους εργασίας και του μεριδίου αγοράς που φαίνονται εύλογες, προβλέπει επαρκώς υψηλή απόδοση κεφαλαίου για τη SEA όσον αφορά την εισφορά κεφαλαίου ύψους 25 εκατ. ευρώ.
               
            7.2.4.   Συμπέρασμα σχετικά με το επιλεκτικό οικονομικό πλεονέκτημα
      
      
                  (353)
               
               
                  Η Επιτροπή καταλήγει στο συμπέρασμα ότι η SEA έλαβε επαρκή μέτρα για να περιορίσει τον κίνδυνο να διαπιστωθεί οικονομική συνέχεια. Το επιχειρηματικό σχέδιο βασίζεται σε παραδοχές τις οποίες ένας ορθολογικός ιδιώτης επενδυτής, ο οποίος διαθέτει σημαντική πείρα στον κλάδο της επίγειας εξυπηρέτησης αερολιμένων και ο οποίος αποσκοπεί στην αναδιάρθρωση της εταιρείας, θα είχε κρίνει ρεαλιστικές και επαρκείς για να κρίνει τη μελλοντική αποδοτικότητα της Airport Handling. Συνεπώς, η επένδυση της SEA στην Airport Handling δεν συνιστά πλεονέκτημα που δεν θα μπορούσε να είχε εξασφαλίσει η Airport Handling υπό κανονικές συνθήκες οικονομίας της αγοράς.
               
            7.2.5.   Συμπέρασμα σχετικά με την ύπαρξη στοιχείου κρατικής ενίσχυσης στην επένδυση της SEA στην Airport Handling.
      
      
                  (354)
               
               
                  H επένδυση της SEA δεν παρέχει πλεονέκτημα που δεν θα μπορούσε να είχε εξασφαλίσει η Airport Handling υπό κανονικές συνθήκες οικονομίας της αγοράς. Ως εκ τούτου, ένα από τα σωρευτικά κριτήρια του άρθρου 107 παράγραφος 1 της ΣΛΕΕ δεν πληρούται. Κατά συνέπεια, η επένδυση δεν συνιστά κρατική ενίσχυση κατά την έννοια του άρθρου 107 παράγραφος 1 της Συνθήκης,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      1.   Κατά τη διαδικασία που οδήγησε στην εκκαθάριση της SEA Handling SpA και στη σύσταση της Airport Handling SpA δεν υπήρξε οικονομική συνέχεια μεταξύ της πρώτης και της δεύτερης επιχείρησης.
      2.   Η Airport Handling δεν υποχρεούται να επιστρέψει την ενίσχυση που κρίθηκε ασυμβίβαστη με την εσωτερική αγορά στο πλαίσιο της απόφασης C(2012) 9448 της Επιτροπής, της 19ης Δεκεμβρίου 2012, η οποία διορθώθηκε με την απόφαση C(2013)1668, της 22ας Μαρτίου 2013, σχετικά με την ενίσχυση που χορήγησε η SEA στη θυγατρική της SEA Handling SpA κατά τα έτη 2002-2010.
      Άρθρο 2
      Η σύσταση και η κεφαλαιοποίηση της Airport Handling S.p.A, ύψους 25 εκατ. ευρώ, που πραγματοποίησε η Ιταλία, δεν συνιστά κρατική ενίσχυση υπό την έννοια του άρθρου 107 παράγραφος 1 της Συνθήκης για τη λειτουργία της Ευρωπαϊκής Ένωσης.
      Άρθρο 3
      Η παρούσα απόφαση απευθύνεται στην Ιταλική Δημοκρατία.
      
         Βρυξέλλες, 5 Ιουλίου 2016.
         
            
               Για την Επιτροπή
            
            Margrethe VESTAGER
            
               Μέλος της Επιτροπής
            
         
      
      
         (1)  ΕΕ C 44 της 6.2.2015, σ. 30.
      
         (2)  ΕΕ C 249 της 31.7.2014, σ. 1.
      
         (3)  Βλέπε διάταξη της 20ής Ιουνίου 2013, υπόθεση T-152/13 R, ECLI:EU:T:2013:337, και διάταξη της 1ης Ιουλίου 2013, υπόθεση T-167/13 R, ECLI:EU:T:2013:331.
      
         (4)  Βλέπε διάταξη της 28ης Νοεμβρίου 2014, υπόθεση T-688/14 R (ECLI:EU:T:2014:1010). Ο πρόεδρος του Γενικού Δικαστηρίου απέρριψε την αίτηση στην υπόθεση T-674/14 R με τη διάταξη της 27ης Νοεμβρίου 2014 (ECLI:EU:T:2014:1009).
      
         (5)  ΕΕ C 44 της 6.2.2015, σ. 30.
      
         (6)  Σημείο 5 της συμφωνίας της 4ης Νοεμβρίου 2013.
      
         (7)  Νόμος αριθ. 223, της 23ης Ιουλίου 1991, περί των κανόνων που αφορούν το ταμείο απολυμένων, την κινητικότητα των απολυμένων εργαζομένων, τις παροχές ανεργίας, την εφαρμογή των οδηγιών της ΕΕ, τη διαμεσολάβηση για την εξεύρεση εργασίας και άλλες διατάξεις που αφορούν την αγορά εργασίας σε θέσεις εργασίας τους κανόνες του ταμείου απολυμένων (GURI αριθ. 175 της 27ης Ιουλίου 1991).
      
         (*1)  Εμπορικό απόρρητο
      
         (8)  Η εκούσια εκκαθάριση είναι ουσιαστικώς ανάλογη της δικαστικής εκκαθάρισης, εκτός από το ότι εναπόκειται στη γενική συνέλευση της εταιρείας και όχι στον δικαστή να αποφασίσει για την κίνηση της διαδικασίας εκκαθάρισης, τον διορισμό των εκκαθαριστών και τον προσδιορισμό των εξουσιών τους. Μόνο στην περίπτωση που δεν καταστεί δυνατή η συγκέντρωση μιας πλειοψηφίας των εταίρων η εταιρεία οφείλει να απευθυνθεί στον δικαστή για τη λήψη απόφασης για την κίνηση της διαδικασίας εκκαθάρισης. Στην περίπτωση αυτή ο δικαστής διορίζει τους εκκαθαριστές σύμφωνα με το καταστατικό της εταιρείας ή κατόπιν απόφασης της γενικής συνέλευσης, εκτός αν κριθεί βέβαιο ότι οι μεταξύ των εταίρων διαφωνίες θα καταστήσουν αδύνατη τη λήψη απόφασης της γενικής συνέλευσης, οπότε ο δικαστής διορίζει δικαστικό εκκαθαριστή.
      
         (9)  Η Airport Handling κατέθεσε αίτηση αδειοδότησης για την παροχή υπηρεσιών επίγειας εξυπηρέτησης στους αερολιμένες Linate και Malpensa στις 21 Ιανουαρίου 2014. Η ENAC χορήγησε άδεια στην Airport Handling στις 17 Απριλίου 2014.
      
         (10)  Οι SFP είναι συμμετοχικοί τίτλοι κι ως εκ τούτου δεν υπόκεινται σε υποχρέωση αποπληρωμής του ποσού που θα εισφέρει η SEA. Δεν ενσωματώνουν διοικητικά δικαιώματα αλλά είναι παρόμοιοι με τις μετοχές όσον αφορά τα συμμετοχικά δικαιώματα. Ειδικότερα, οι συγκεκριμένοι τίτλοι παρέχουν δικαιώματα συμμετοχής στα κέρδη και τα αποθεματικά και δικαιώματα σε άλλα στοιχεία των ιδίων κεφαλαίων, μεταξύ άλλων και σε περίπτωση διάλυσης της εταιρείας.
      
         (11)  Κατά την εν λόγω ημερομηνία η SEA ήταν ακόμη ο μοναδικός μέτοχος της Airport Handling.
      
         (12)  Κατά την εν λόγω ημερομηνία το trust ήταν ο μοναδικός μέτοχος της Airport Handling.
      
         (13)  Προκήρυξη σύμβασης αριθ. 2014/S218-385934 της 12ης Νοεμβρίου 2014 στη βάση δεδομένων TED, την ηλεκτρονική έκδοση του Συμπληρώματος της Επίσημης Εφημερίδας της Ευρωπαϊκής Ένωσης: http://ted.europa.eu/udl?uri=TED:NOTICE:385934-2014:TEXT:EL:HTML&tabId=0
      
         (14)  Ορισμένη προθεσμία («long-stop date»): 18 ημερολογιακοί μήνες από την υπογραφή και ανταλλαγή όλων των εγγράφων και την εκπλήρωση και ολοκλήρωση όλων των υποχρεώσεων που απορρέουν από τη σύμβαση πώλησης.
      
         (15)  Υπηρεσίες στον διάδρομο, όπως μεταξύ άλλων επιβίβαση και αποβίβαση επιβατών, αποσκευές και εμπορεύματα, ζυγοστάθμιση αεροσκαφών και διανομή αποσκευών.
      
         (16)  Υπηρεσίες που παρέχονται εντός του αεροσταθμού.
      
         (17)  Έκθεση Brattle, σ. 1 παράγραφος1 και σ. 7 παράγραφος 34.
      
         (18)  Τετάρτη οδηγία 78/660/EOK του Συμβουλίου, της 25ης Ιουλίου 1978, βασιζομένη στο άρθρο 54 παράγραφος 3 περίπτωση ζ) της συνθήκης περί των ετησίων λογαριασμών εταιρειών ορισμένων μορφών (ΕΕ L 222 της 14.8.1978, σ. 11).
      
         (19)  Έβδομη οδηγία 83/349/ΕΟΚ του Συμβουλίου, της 13ης Ιουνίου 1983, βασιζόμενη στο άρθρο 54 παράγραφος 3 περίπτωση ζ) της συνθήκης για τους ενοποιημένους λογαριασμούς (ΕΕ L 193 της 18.7.1983, σ. 1).
      
         (20)  Υπόθεση C-303/88, Ιταλία κατά Επιτροπής, ECLI:EU:C:1991:367, σκέψη 57· υπόθεση C-277/00, Γερμανία κατά Επιτροπής («απόφαση SMI»), ECLI:EU:C:2004:238, σκέψη 75. Με την επιστροφή της ενίσχυσης, ο λαβών χάνει πράγματι το πλεονέκτημα του οποίου απολάμβανε στην αγορά και τα πράγματα επανέρχονται στην προ της καταβολής κατάσταση.
      
         (21)  Υπόθεση C-454/09, Επιτροπή κατά Ιταλίας («Ενίσχυση υπέρ της New Interline SpA»), ECLI:EU:C:2011:650, σκέψη 36.
      
         (22)  Υπόθεση C-610/10, Επιτροπή κατά Ισπανίας, ECLI:EU:C:2012:781, σκέψη 106.
      
         (23)  Συνεκδικασθείσες υποθέσεις C-328/99 και C-399/00, Ιταλία και SIM 2 Multimedia SpA κατά Επιτροπής («Seleco-Multimedia»), ECLI:EU:C:2003:252, σκέψεις 69, 77-78. Αυτό το σύνολο κριτηρίων επιβεβαιώθηκε εν συνεχεία στην υπόθεση T-123/09 Ryanair Ltd κατά Επιτροπής, ECLI:EU:T:2012:164, σκέψη 155.
      
         (24)  Συνεκδικασθείσες υποθέσεις T-415/05, T-416/05 και T-423/05, Ελληνική Δημοκρατία κ.ά. κατά Επιτροπής, ECLI:EU:T:2010:386, σκέψη 135.
      
         (25)  Υπόθεση T-123/09, Ryanair Ltd κατά Επιτροπής, ECLI:EU:T:2012:164, σκέψη 156.
      
         (26)  Βλέπε υποσημείωση 40.
      
         (27)  «Διατήρηση του στόχου της διασφάλισης των θέσεων εργασίας για το σύνολο του προσωπικού της SEAH.» Βλέπε σημείο 6, πρώτο εδάφιο της συμφωνίας της 4ης Νοεμβρίου 2013.
      
         (28)  «Προσφυγή στο σύνολο των μηχανισμών που προβλέπει η σχετική νομοθεσία που διέπει την απασχόληση και τις συλλογικές διαπραγματεύσεις (πρωτίστως, δίκτυα κοινωνικής προστασίας και προγράμματα εθελούσιας εξόδου, τα οποία προβλέπεται να εφαρμοστούν και στους κόλπους του ομίλου SEA, κατά τρόπο που να εξασφαλίζεται απρόσκοπτη μετάβαση σε σχέση με την επερχόμενη προθεσμία της 31ης Δεκεμβρίου 2013), καθώς και σε λύσεις που περιλαμβάνουν μετατάξεις εντός του ομίλου (τόσο με βάση νέες επιχειρηματικές ευκαιρίες και σε συμμόρφωση με τις διαδικασίες κάλυψης αναγκών από εσωτερικούς πόρους που εφαρμόζονται στο πλαίσιο των εταιρικών συμφωνιών κατάργησης αεροπορικών κόμβων όσο και με προγράμματα εσωτερικής κινητικότητας που αποβλέπουν στην κάλυψη των οργανωσιακών αναγκών της SEA SpA»· στο ίδιο.
      
         (29)  […] (*).
      
         (30)  Η Επιτροπή επισημαίνει ότι, σύμφωνα με τις καταστάσεις και τα πλήρη βιβλία απογραφών που προσκόμισε η Airport Handling, το μεγαλύτερο μέρος των περιουσιακών στοιχείων της SEAH ήταν παλαιό, έχρηζε εκτεταμένων επισκευών και είχε μηδενική λογιστική αξία.
      
         (31)  Σύμφωνα με την προαναφερθείσα έκθεση Brattle σχετικά με το επιχειρηματικό σχέδιο της Airport Handling, το κόστος εργασίας της εταιρείας ήταν […] (*).
      
         (32)  Υπόθεση C-277/00, Γερμανία κατά Επιτροπής («απόφαση SMI»), ECLI:EU:C:2004:238, σκέψη 93.
      
         (33)  Υπόθεση C-277/00, Γερμανία κατά Επιτροπής («απόφαση SMI»), ECLI:EU:C:2004:238, σκέψη 88.
      
         (34)  Βλέπε αιτιολογική σκέψη 16 της απόφασης για την κίνηση της διαδικασίας.
      
         (35)  Ημερομηνίες υπογραφής συμβάσεων σύμφωνα με κατάλογο που προσκόμισε η Ιταλία: π.χ. […] (*).
      
         (36)  Υπόθεση T-123/09, Ryanair Ltd κατά Επιτροπής, ECLI:EU:T:2012:164, σκέψη 156.
      
         (37)  Υπόθεση C-277/00, Γερμανία κατά Επιτροπής («απόφαση SMI»), ECLI:EU:C:2004:238, 86-89.
      
         (38)  Υπόθεση C-482/99, Γαλλία κατά Επιτροπής, σημείο 71.
      
         (39)  Υπόθεση T-16/96, Cityflyer Express κατά Επιτροπής, Συλλογή 1998, σ. II-757, σκέψη 76.
      
         (40)  Παράρτημα της εκτίμησης επιπτώσεων που συνοδεύει το έγγραφο «Πρόταση κανονισμού του Ευρωπαϊκού Κοινοβουλίου και του Συμβουλίου για τις υπηρεσίες εδάφους στους αερολιμένες της Ένωσης και την κατάργηση της οδηγίας 96/67/ΕΚ του Συμβουλίου 96/67/ΕΚ», της 16ης Ιανουαρίου 2012, SEC(2011) 1439 τελικό. Στη σ. 95 του εν λόγω εγγράφου, η Επιτροπή επισημαίνει ότι «Η ελευθέρωση των υπηρεσιών επίγειας εξυπηρέτησης και το τέλος των μονοπωλίων ή των διπωλίων (αερολιμένα/κόμβου αερομεταφορέα) σε αερολιμένες σήμανε ότι οι εταιρείες παροχής υπηρεσιών εδάφους κλήθηκαν να προσαρμοστούν προκειμένου να γίνουν πιο ανταγωνιστικές και κλήθηκαν να αντιμετωπίσουν πιο σκληρό ανταγωνισμό. Η πιο ορατή συνέπεια για τους εργαζόμενους στον τομέα των υπηρεσιών εδάφους ήταν η αύξηση της παραγωγικότητας και της ευελιξίας στην εργασία. Οι εταιρείες παροχής υπηρεσιών εδάφους συχνά υποστηρίζουν ότι αυτή η αύξηση της παραγωγικότητας στην εργασία είναι επιβεβλημένη δεδομένου ότι οι δαπάνες του προσωπικού αντιπροσωπεύουν το 65-80 % του συνολικού κόστους τους, ενώ τα εργατικά σωματεία συνήθως υποστηρίζουν ότι οι εταιρείες επίγειας εξυπηρέτησης δίνουν υπερβολική βαρύτητα στον παράγοντα της εργασίας για τη μείωση του κόστους.»
      
         (41)  Σύμφωνα με την έκθεση Brattle, παράγραφος 48, σ. 11.
      
         (42)  Έκθεση Brattle, παράγραφος 40, σ. 9.
      
         (43)  Το συγκεκριμένο σταθμισμένο κόστος κεφαλαίου είναι υψηλότερο σύμφωνα με την έκθεση Brattle γιατί λαμβάνει υπόψη κινδύνους που αφορούν ειδικά το συγκεκριμένο έργο αυξάνοντας τον συντελεστή βήτα του κεφαλαίου.